Nurakkaleh noannaane, contact eh nethi ''Bubble'' ehggai Bengaluru FC7mas! - One Online\nބެންގަލޫރު އެފްސީގެ ކެޕްޓަން ސުނިލް ޗެތުރީ: ޓީމު އެއްކޮށް ފަރިތަކުރަނީ ގޯއާގައި --- ފޮޓޯ/ ބެންގަލޫރު އެފްސީ\nނުރައްކަލެއް ނޯންނާނެ، ކޮންޓެކްޓެއް ނެތި "ބަބުލް" އެއްގައި ބެންގަލޫރު ހަތް މަސް!\nރާއްޖޭގެ ކޮވިޑް 19ގެ ފިޔަވަޅުތައް ވަރުގަދަކޮށް، ކުޅިވަރުތައްވެސް ހުއްޓާލަން އެންގި ވަގުތު އޭއެފްސީ ކަޕް މެޗެއް، މެޗުތަކެއް ކުޅެން އުޅޭތީ އެކަމާ ގިނަ ބަޔަކު ކަންބޮޑުވާތަން ފެނެއެވެ. ސަރަހައްދުގެ ގައުމުތަކުގެ ޓީމުތަކުން ރާއްޖެ އައިސް އޭއެފްސީ މެޗުތައް ކުޅެން ޖެހޭއިރު، ގިނަ ރައްޔިތުން ކަންބޮޑުވަނީ ކްލަބުތައް ނިސްބަތް ވާ ގައުމުތަކުގެ ކޮވިޑް ހާލަތުން ކަމަށްވެސް ވެދާނެއެވެ. ނޫންނަމަ، އެ ވާހަކައިގެ ތެރެއިން ރާއްޖޭގައި ޒަމާނުއްސުރެ އޮންނަ "ކޮންމެ ކަމެއް ސިޔާސީ" ކޮށްލުން އުފެދިގެން ދިޔައީ ކަމަށްވެސް ބެލެވިދާނެއެވެ.\nކޮވިޑްގެ ހާލަތު މުޅި ދުނިޔޭގައިވެސް އެންމެ ގޯސްކޮށް އޮތް އެއް ގައުމަކީ އިންޑިއާ ކަމަށްވާއިރު، އޭއެފްސީ ކަޕަށް އެންމެ ފުރަތަމަވެސް ރާއްޖެ އަންނަން ޖެހެނީ އިންޑިއާ ޓީމެކެވެ. "ސަރުކާރުން އިންޑިއާ ޓީމެއް ވީމަ ބިރެއް ނެތި ގެންނަން" އުޅެނީ ކަމަށް ގިނަ ބަޔަކު މީސް މީޑިއާގައި އަޑު އުފުލާފައިވާއިރު، އޭއެފްސީ ކަޕްގެ ކޮލިފިކޭޝަން ފަހު ބުރުގައި ކްލަބު އީގަލްސްއިން ކުޅޭ މެޗަށް އެޗްޕީއޭއިން ވަނީ ހާއްސަ ހުއްދައެއް ދީފައެވެ. އެ ހުއްދައިގެ ވާހަކައާއެކު އިންޑިއާގެ ފުޓުބޯޅައިގެ ކަންކަމަށް ނަޒަރު ހިންގާލީ މަދުބައެކެވެ. އެގައުމުގެ ކޮވިޑް ހާލަތުން ފުޓުބޯޅަ އެއްކިބާ ކުރަން ކުޅުންތެރިންނާއި ކޯޗުން، އަދި ޓީމުތަކުގެ އޮފިޝަލުން ވެފައިވާ ބޮޑު ގުރުބާނީއަށް ބަލައިލި މީހަކުވެސް މަދުވާނެއެވެ.\nބެންގަލޫރު އެފްސީން ކޭމްޕްގެ ތަމްރީނުތަކުގައި --- ފޮޓޯ/ ބެންގަލޫރު އެފްސީ\nއިންޑިއާގެ ޓީމުތައް ބަޔޯ ސެކުއާ ބަބުލްއެއްގައި އެތައް ދުވަހެއް\nކޮވިޑް 19 އާއެކު މުޅި ދުނިޔޭގެ ކުޅިވަރުތައް ހުއްޓުނެވެ. ވަކި ގައުމެއްގައެއް ނޫނެވެ. ދުނިޔޭގެ އެންމެ ބޮޑެތި ކުޅިވަރު މުބާރާތްތަކާއި ބޮޑެތި ފުޓުބޯޅަ ލީގުތައްވެސް މިދިޔަ އަހަރު ހުއްޓި، ކްލަބުތަކަށް ލިބުނު ގެއްލުން ބިލިއަނަށް އަރައެވެ. މިދިޔަ އަހަރުގެ އޭއެފްސީ ކަޕްވެސް ކެންސަލް ކޮށްފައިވާއިރު، ރާއްޖޭގެ މާޒިޔާއަށްވެސް އެކަމުގެ ގެއްލުން އިންތިހާއަށް ފޯރިއެވެ.\nކުޅިވަރަކީ ހަމައެކަނި ކުޅިވަރެއް ނޫނެވެ. އެއީ މިހާރު ދުނިޔޭގައި އޮތް އެންމެ ބޮޑު އެއް ވިޔަފާރިއަށްވާއިރު، ލީގުތައް އަލުން ފަށައި، ކުޅިވަރު އެތުލީޓުންނާއި ކުޅިވަރުގައި ހަރަކާތްތެރިވާ ފަރާތްތައް އަލުން ކޮޅަށް ޖަހާނެ ގޮތްތައް އެކިއެކި ފަންނީ މާހިރުންގެ ލަފައާއެކު މިހާރު ގިނަ ގައުމުތަކުން ހޯދައިފިއެވެ. އެކަންކަމުގެ ހައްލު ހޯދައި، ވަކި އުސޫލަކަށް ޓީމުތައް ފައްތަން ހަރަދު ހިނގާ ނަމަވެސް، އެތައް ކްލަބަކުން އެ ހަރަދު ގުރުބާންކޮށް ކުޅިވަރުތައް ކުރިއަށް ގެންދަން ނުކުތީ އެތަކެއް ތަކުލީފުތަކާވެސް އެކުގައެވެ.\nއެންމެ ކާމިޔާބު ވިސްނުމަކީ ބޮޑެތި އެތައް ލީގެއްގައިވެސް ގެންގުޅޭ "ބަޔޯ ސެކުއާ ބަބުލް" ސިސްޓަމެވެ. ކުޅުންތެރިންނާއި ކޯޗުން، އަދި ޓީމުގެ އިތުރުން ސްޓޭޑިއަމްތަކުގައިވެސް ހަރަކާތްތެރިވާ އެންމެން އާންމުންނާ ދިމާ ނުވެ، ވަކިން އެކަހެރިވެ ވަކި ކޮންޓެކްޓް ބަބުލްއެއް އުފައްދައިގެން ކޮވިޑްގެ މައިގަނޑު ރައްކާތެރިކަން ހޯދަނީ ކޮންޓެކްޓް ސުމަކަށް ހަދައިގެންނެވެ. އެގޮތަށް ކަން ކުރުމަށް ޓީމު އެކަހެރިވާން ޖެހެއެވެ. އެކަމަކު އެއީ ހަމައެކަނި ޓީމުތައް ކޮވިޑުން ސަލާމަތް ކުރުމަށް ހޯދުނު ގޮތްވެސް މެއެވެ. އިންޑިއާގެ މަގުތަކުގައި އެތައް ބަޔަކު ކޮވިޑް ޖެހިގެން އުޅުނު ނަމަވެސް ސެކުއާ ބަބުލްގައި ތިބި ޓީމުތައް ތިބީ ވަކިން ހޮޓާތަކުގައެވެ. ޓީމުގެ ހިދުމަތަށް ތިބި މީހުން ތިބީ ހޮޓާތަކުގައިވެސް އެކަހެރި ވެގެންނެވެ.\nބެންގަލޫރު އެފްސީގެ ހޮޓަލުގެ ސްޓާފުންނާއި ބައެއް ކުޅުންތެރިން --- ފޮޓޯ/ ޓްވިޓާ\n"ހޮޓަލެއްގައި ތިބޭތާ ހަތް މަސްވީ. އިންޑިއާއަށް އާ ވޭރިއަންޓެއް އައިސް، އެކަމުގެ ކަންބޮޑުވުންތައް އަހަންނަށްވެސް އިހުސާސް ކުރެވޭ، އެކަމަކު މިއީ މެންޓަލީ ވަރަށް އުނދަގޫ ކަމެއް. ހަމައެކަނި 14 ދުވަހަށް ކަރަންޓީނު ވާ ވާހަކައެއް ނޫން މި ދައްކަނީ. ސީޒަން އެއްކޮށް ނިންމަން މިތިބީ ސީޒަން ފެށިއިރުވެސް ފެށިގެން އެކަހެރިކޮށް. މިތަނުގައި ތިއްބާ ކުޅުންތެރިން ނޫނީ އޮފިޝަލުންގެ ގާތްތިމާގެ މީހުން ކޮވިޑް ޖެހިގެން މަރުވެސް ވެއްޖެ، އެކަމަކު ނުއެއް ނުކުމެވޭނެތާ. އެއީ އުނދަގޫ ހާލަތްތަކެއް،" އިންޑިއާގެ ފުޓުބޯޅަ ލީގު ދެ މަސް ކުރިން ނިމުނު ނަމަވެސް، އޭއެފްސީ ކަޕް މެޗުތަކަށް ހާއްސަވެގެން މިވަގުތުވެސް ހޮޓެލް ކަރަންޓީނުގައި ތިބި އިންޑިއާގެ ބެންގަލޫރު އެފްސީގެ އޮސްޓްރޭލިއާގެ މިޑްފީލްޑަރު އެރިކް ޕާޓަލޫ ބުނެފައިވެއެވެ.\nބެންގަލޫރު އެފްސީގެ ހުރިހާ ކުޅުންތެރިންގެ ޑެއިލީ ރުޓިންއަކީ ހޭލައިގެން ސައިބޮއެ، ފަރިތަކުރުންތަކަށް ގޮސް، އަނެއްކާވެސް ހޮޓަލުގައި ތިބެފައި، އަނެއް ދުވަހުވެސް ހަމަ ތަކުރާރުކޮށް އެއް ކަމެއް ކުރުމެވެ. އެއީ އުނދަގޫކަމެއް ނަމަވެސް ޓީމުތަކުން އެކަން ކުރަނީ ފުޓުބޯޅަ ނުހުއްޓުވުމަށެވެ. އޭއެފްސީ ގްރޫޕް ސްޓޭޖަށް ތައްޔާރުވަމުން އަންނަ މޯހަން ބަގާންވެސް އިންޑިއާގެ ސެކުއާ ބަބުލްގައި ތިބިއިރު، ބަންގްލަދޭޝް ލީގު އަލުން ފަށައި، ބަޝުންދުރަ ކިންގްސްއިން އަމަލުކުރަނީވެސް އޭއެފްސީ ޕްރޮޓޮކޯލްއަށެވެ.\nޕީސީއާރް ޓެސްޓް، ސެކުއާ ބަބުލް، ވަރުގަދަ އުސޫލުތަކެއް\nސަރަހައްދުގެ ދެވަނައަށް އެންމެ ވަރުގަދަ ފުޓުބޯޅަ މުބާރާތް އޭއެފްސީ ކަޕް ގްރޫޕް ޑީގެ މެޗުތައްވެސް ރާއްޖޭގައި ހޯސްޓް ކުރާއިރު، އެކަމުގެ ހުއްދަ ސަރުކާރުންވެސް އޭއެފްސީން ވެސް ދެނީ ހަރުދަނާ ޕްރޮޓޮކޯލެއްގެ ތެރެއިންނެވެ. އެކަންކަމަށް މީގެ ކުރިންވެސް ވަނީ ވާހަކަތައް ދެކެވިފައެވެ. ފުޓުބޯޅައިގެ ތެރެއިން އެތައް ބައެއްގެ އާމްދަނީ އާއި އެތައް ބައެއްގެ ދިރިއުޅުމަށް އަސަރު ކުރާއިރު، ފުޓުބޯޅަ ކުރިއަށް ގެންދާ ސަބަބަކީވެސް އެއީއެވެ.\n"އެޗްޕީއޭ އާއި ޔޫތު މިނިސްޓްރީއާ ދެމެދު ދެކެވުނު ވާހަކަތަކުގައި އެއްބަސްވެފައިވަނީ އެއީ ބައިނަލްއަގުވާމީ މުބާރާތަކަށް ވާތީ، މެޗުތައް ކުޅުމަށް ފުރުސަތުދޭން. އެކަން ކުރާނީ އޭއެފްސީއާއި އެޗްޕީއޭގެ ހާއްސަ ގައިޑްލައިނެއްގެ ދަށުން. ރާއްޖެއަށް އަންނަ ޓީމެއް އަންނަން ޖެހޭނީ ނެގެޓިވް ޕީސީއާރު ޓެސްޓެއް އޮވެގެން. އައިސް ތިބެން ޖެހޭނީ އެކަމަށް ހާއްސަ ތަނެއްގައި. އެ ނޫން އެހެން ތަނަކަށް ނުދެވޭނެ. ދަނޑުން އެތަނަށް، އެތަނުން ދަނޑަށް ދެވެން ޖެހޭނީ. ޓީމުތަކަށް ހިދުމަތް ދޭ ފަރާތްތަކުންވެސް މުޖުތަމައަކަށް ނުނިކުމެވޭނެ ގޮތަށް ހަދަން ޖެހޭނެ،" ރޭ އެޗްއީއޯސީން ބޭއްވި ޕްރެސްގައި ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވިއެވެ.\nމަބްރޫކް އެޗްއީއޯސީ ޕްރެސްގައި ނޫސްވެރިންނަށް މައުލޫމާތުދެއްވަނީ --- ވަން ފޮޓޯ/ މުހައްމަދު ނަޒީމް\nއިންޑިއާގެ ޓީމުތައް ބަބުލްއެއްގެ ތެރޭގައި އެތައް ދުވަހެއް ވަންދެން ތިބެފައި އަންނަ ނަމަވެސް ޕީސީއާރް ޓެސްޓް ދެ ފަހަރަށް ހަދައި، ޑަބަލް ނަތީޖާ ނެގެޓިވް ވެގެން ނޫނީ މެޗެއް ނުކުޅެވޭނެއެވެ. އޭގެ އިތުރުން އޭއެފްސީ ޕްރޮޓޮކޯލްގައިވާ ކަންކަން ފުރިހަމަ ކުރެވިގެން ނޫނީ މެޗުތައް އިންތިޒާމެއްވެސް ނުކުރެވޭނެއެވެ. އެ އުސޫލުތައް ރާއްޖޭގެ ކްލަބުތަކަށްވެސް ހަމަހަމަކޮށް ހިންގާނެއެވެ.\nމިމަހުގެ 11 ވަނަ ދުވަހު ކުޅޭ މެޗަށް ބެންގަލޫރު އެފްސީ އަދި މާލެ އައިސްފައި ނުވާ އިރު، މި ހަފުތާ ތެރޭގައި ޓީމު އަންނާނެއެވެ. މަބްރޫކް ފާހަގަކުރައްވާފައިވާ ގޮތުގައި އިންޑިއާ ޓީމުތަކާ ދެކޮޅަށް މެޗު ކުޅޭ ދިވެހި ޓީމުތަކުން ވެސް ވަކި ތަނެއްގައި ކަރަންޓީނު ވާން ޖެހޭނެއެވެ.\n"އޭގެ އިތުރުން އިންޑިއާ ޓީމުތައް ޑިޕާޗާ ސާމްޕަލް ހައްދަން ޖެހޭނެ. އަދި މެޗުތަކުގައި ޓީމުތަކާ ދެކޮޅަށް ކުޅޭ ރާއްޖޭގެ ޓީމުތައް އިންޑިއާ ޓީމާ ދެކޮޅަށް މެޗުތައް ކުޅުމަށްފަހު ވަކިން އައިސޮލޭޓް ވެ، 14 ދުވަހަކަށް ވަކި ތަނެއްގައި ޓީމު އެކުގައި ކަރަންޓީނު ވާން ޖެހޭނެ ކަމަށް ގައިޑްލައިންގައި ހިމެނޭނެ. މިއީ އަދި ދެކެވިފައިވާ ވާހަކަތައް، އެކަމަށް ބަދަލުތަކެއް އަޔަސް އެކަން ގައިޑްލައިންގައި ހިމެނިފައިވާނެ،" މަބްރޫކް ފާހަގަކުރެއްވިއެވެ.\nދިވެހި ޓީމުތަކުން އެކަމަށް ފުރިހަމައަށް ތައްޔާރުވާއިރު، އޭއެފްސީ ކަޕަށް ޓީމުގެ ހުރިހާ ކަމެއް ބަޔޯ ސެކުއާ ބަބުލްއަކަށް ލެވޭނެއެވެ. އެއީ މުޖުތަމައާ އެޓީމުތައް އެކަހެރި ވީ އެވެ. ރާއްޖޭގެ ކްލަބުތަކުން ބޮޑެތި ހަރަދުތަކެއް ކޮށް، އޭއެފްސީ ކަޕްގެ މެޗުތަކަށް ވަރަށް ބޮޑަށް ތައްޔާރުވެފައިވާ އިރު، އޭއެފްސީ ކަޕް މެޗުތައް ރާއްޖޭގައި ކުޅެވުމަކީ ހާލަތަށް ބަލާއިރު ލިބޭނެ ބޮޑު ލުޔެކެވެ. ސަރަހައްދީ ގައުމުތަކުގައިވެސް ކޮވިޑް 19ގެ ހާލަތު ގޯސްކޮށް އޮތް އިރު، ރާއްޖޭގެ ސަރުކާރުން އޭއެފްސީ ކަޕަށް ފުރުސަތު ދިނުމަކީ ދިވެހި ފުޓުބޯޅައަށް ލިބިގެންދާނެ ބޮޑު ހިތްވަރެކެވެ. އަދި ހަމައެހެންމެ ކްލަބުތަކުގެ ކުރިއެރުމަށް ކޮންމެހެން ބޭނުންވެސް ފުރުސަތެއް މެއެވެ.\nމާޒިޔާގެ ފަރިތަކުރުމުގެ ތެރެއިން، ރާއްޖޭގެ ކްލަބުތަކުންވެސް ދަނީ ހާއްސަ ޕްރޮޓޮކޯލްއެއްގައި ހިފަހައްޓަމުން --- ފޮޓޯ/ އެފްއޭއެމް\nބެންގަލޫރު އެފްސީއާއި އީގަލްސް ކުޅޭ ކޮލިފިކޭޝަން މެޗު މިމަހު 11 ވަނަ ދުވަހު އޮންނައިރު، ގްރޫޕް ޑީގެ މެޗުތައް އޮންނާނީ މިމަހު 14 އިން 21 އަށް މާލޭގައެވެ. އޭއެފްސީ ކަޕްގެ ކަންކަމަކީ ހަރުދަނާ އެތައް ފިޔަވަޅުތަކަކާ އެކު ތައްޔާރުވެފައިވާ ރަނުގެ ފުރުސަތެކެވެ. ދިވެހި ފުޓުބޯޅަ ކްލަބުތަކުގައި އެކިއެކި ގޮތްގޮތުން ހަރަކާތްތެރިވާ އެތައް ބައެއްގެވެސް މުހިއްމު ފުރުސަތަކަށް ގޮތް ކިޔައި، ފާޑު ކިޔާއިރު މުޅި މަންޒަރު ބެލެން ވާނެ އެވެ. ފުޓުބޯޅަ ޓީމުތަކުގެ ސަބަބުން އިންޑިއާގެ ނުރައްކާތެރި ހާލަތު ރާއްޖެއަށް އައުން އެއީ ނާދިރު ކަމެކެވެ. ސަލާމަތީ ގޮތުން އޭއެފްސީގެ ޕްރޮޓޮކޯލް އާއި މިއަދު ދުނިޔޭގެ ކުޅިވަރު ޕްރޮޓޮކޯލްތައް ފުރިހަމަކަމަށް ގަބޫލުކުރެވެން ޖެހެއެވެ.\nގުޅޭ ޓެގު އެފްއޭއެމް މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް ފުޓްބޯޅަ އޭއެފްސީ ކަޕް ކޮވިޑް 19\nކަރަންޓު ބިލް އެންމެ ބޮޑީ ރޯދަ މަހު، ބިލް ކުޑަ ކުރުމަށް އަދިވެސް ވަގުތު އެބަ އޮތް!\nސިއްހީ އެހީތެރިންގެ އާދޭސް، އަހަރެމެން ވަރުބަލި ވެއްޖެ، ކޮވިޑް ކޮންޓްރޯލް ކުރުމަށް އެހީވެދީ!\nކުޑަކުޑަ ނުހައިކުގެ މަރު: ފާހަގަވީ އާދައިގެ ރޯގާއެއް! ކެންސަރުކަން އެނގުނީ ވަގުތު ފާއިތުވީ ފަހުން!


Greater male zone ge bridge thah alhan faisaa hoadhan shahidh...\n1 މަސް, 1 ދުވަސް, 22 ގަޑި, 26 މިނެޓް, 56 ސިކުންތު ކުރިން 1300ހުސައިން ނާސިފް\nގްރޭޓާ މާލެ ޒޯން ގުޅާލުމުގެ މަޝްރޫއާއި އައްޑޫ ސިޓީގެ ތަރައްޤީގެ މަޝްރޫއުތަކަށް ފަައިސާ ހޯދުމަށް ޚާރިޖީ ވަޒީރު އަބްދުﷲ ޝާހިދު އަބޫދާބީ ފަންޑް ފޯ ޑިވެލޮޕްމެންޓާއި މަޝްވަރާ ކުރައްވައިފިއެވެ.\nއޯއައިސީގެ ކުއްލި ބައްދަލުވުމެއްގައި ބައިވެރިވެ ވަޑައިގެންނެވުމަށް ހޮނިހިރު ދުވަހުގެ ރޭ ސައުދީ އަރަބިއްޔާއަށް ދަތުރު ކުރެއްވި ޚާރިޖީ ވަޒީރު އަބްދުﷲ ޝާހިދު މިހާރު ވަނީ އަބޫދާބީއަށް ވަޑައިގަންނަވާފައެވެ. އެގޮތުން ޝާހިދު ވަނީ އަބޫދާބީގެ (އޭޑީއެފްޑީ)ގެ ޑިރެކްޓަރ ޖެނެރަލް މުހައްމަދު ސައިފް އަލް ސުވައިދީއާއި ބައްދަލު ކުރައްވާފައެވެ.\nޝާހިދުވަނީ ގްރޭޓާ މާލެ ޒޯން ގުޅާލުމުގެ މަޝްރޫއާއި އައްޑޫ ސިޓީގެ ތަރައްޤީގެ މަޝްރޫއުތަކަށް ފަައިސާ ހޯދުމަށް އޭޑީއެފްޑީގެ ޑިރެކްޓަރ ޖެނެރަލްގެ އަރިހުން އެދިވަޑައިގެންފައެވެ. އެހެން ނަމަވެސް އެކަމަށް އަދި ވަކި ގޮތެއް ހަމަޖެހިފައެއް ނުވެއެވެ.\nމީގެ އިތުރުން މާފަރު އިންޓަނޭޝަނަލް އެއާޕޯޓުގެ ކަންކަން ނިންމައި، އޮޕަރޭޝަންތައް ފެށުމަށްޓަކައި ކުރަމުންދާ މަސައްކަތްތަކާއި ގުޅޭ ގޮތުން ދެ ބޭފުޅުންގެ ދެމެދުގައި ވާހަކަތައް ދެކެވުނު ކަމަށް މައުލޫމާތު ލިބެއެވެ.\nމާލެ އާއި ވިލިމާލެ އާއި ގުޅީފަޅު އަދި ތިލަފުށި ބްރިޖު ތަކަކުން ގުޅާލުމަކީ ކުރީގެ ރައީސް ޔާމީން އިއުލާން ކުރެއްވި މަޝްރޫއެކެވެ. އަދި އެމަނިކުފާނުގެ ވެރިކަމުގެ ފަހުކޮޅު އެ މަޝްރޫއަށް ފައިސާ ހޯއްދެވުމަށް އޭޝިއަން އިންފްރާސްޓްރަކްޗަރ ބޭންކާއި ވަނީ މަޝްވަރާ ވެސް ކުރައްވާފައެވެ.\nރައީސް ޞާލިހުވެސް ވަނީ އެ މަޝްރޫއު ކުރިއަށް ގެންދަވާނެ ކަމަށް ވިދާޅުވެފައެވެ. އެގޮތުން އެ މަޝްރޫއަށް ފައިސާ ހަމަނުޖެހެނިސް އެކަމަށް 7.6 ބިލިއަން ރުފިޔާ ޙަރަދުވާނެ ކަމަށާއި 2020 ވަނަ އަހަރުގެ ފެބްރުއަރީ މަސް ތެރޭގައި ބްރިޖުގެ އަމަލީ މަސައްކަތް ފައްޓަވާނެ ކަމަށް ވަނީ ވިދާޅުވެފައެވެ.


Rajjeyge eki sarahahdhuthakugai testing capacity ithuru kuranee – Iru\nރާއްޖޭގެ އެކި ސަރަހައްދުތަކުގައި ޓެސްޓިން ކެޕޭސިޓީ އިތުރު ކުރަނީ\nރާއްޖޭގެ އެކި ސަރަހައްދުތަކުގައި ހަދާ ކޮވިޑް ޓެސްޓްގެ ކެޕޭސިޓީ އިތުރު ކުރަން ނިންމާފައިވާ ކަމަށް ޑރ. ފާތިމަތު ނަޒްލާ ރަފީގް ވިދަޅުވެއްޖެއެވެ.\nރާއްޖޭގައި ޓެސްޓް ކުރުމަށް ބޮޑު ކުރިއެރުމެއް އައިދްފައިވާ ކަމަށާއި ރާއްޖެ އެކު ޒޯންތަކަށް ބަހާލައިގެން ޓެސްޓިން ކެޕޭސިޓީ އިތުރު ކުރުމަށް މަސައްކަތްތަކެއް ކުރެވުނު ކަމަށް ޑރ. ނަޒްލާ ވިދާޅުވިއެވެ.\nއެގޮތުން ހއ، ހދ އަދި ށ އަތޮޅުގައި މިވަގުތު ދުވާހަކު 60 ޓެސްޓް ކުރެވޭ ކަމަށާއި އެ އަދަދު 200 އަށް އިތުރު ކުރުމަށް މަސައްކަތް ކުރަމުންދާ ކަމަށް ޑރ. ނަޒްލާ ވިދާޅުވިއެވެ. އަދި ނ، ރ، ބ، ޅ، ގެ އެ ޒޯންގައި މިވަގުތު ޓެސްޓިން ކެޕޭސިޓީ އަކީ ދުވާލަކު 80 ކަމަށެވެ. މާލެ އަތޮޅު، ކ، އއ، އަދި އދ އަތޮޅުގައި މިވަގުތު 1000 އާއި 1300 އަދަދަކަށް ޓެސްޓް ކުރެވެމުންދާ ކަމަށެވެ.\nމީގެ އިތުރުން ގދ، ތ، ލ މި އަތޮޅުތައް ހިމެނޭ ސަރަހައްދުގައި ދިުވާހަކު 40 ޓެސްޓް ކުރެވޭ ކަމަށައި ގއ، ގދ ގައިވެސް 40 ޓެސްޓް ދުވާހަކު ކުރެވޭނެ ކަމަށް ޑރ. ނަޒްލާ ވިދާޅުވިއެވެ. ފުވައްމުލަކާއި އައްޑޫގައި ދުވާލަކު 60 ޓެސްޓް މިހާރު ކުރެވެމުންދާ ކަމަށްވެސް ވިދަޅުވިއެވެ.\nމީހާރު ރާއްޖެއިން ޓެސްޓް ކުރެވޭނީ، ހދ. ކުޅުދުއްފުށި ފެސިލިޓީ، ނ. މާފަރުގައި ޕްރައިވެޓް ލެބްއެއްގައި ޕީސީއާރް ޓެސްޓް މިވަގުތު ކުރެވެމުންދާ ކަމަށާއި ރ އުނގޫފާރު އަދި ބ. އޭދަފުށީގައި ޖީން އެކްސްޕާޓް ބޭނުން ކޮށްގެން ޓެސްތް ކުރެވެމުންދާ ކަމަށް ޑރ. ނަޒްލާ ވިދާޅުވިއެވެ.


MATATO travel award ge gala edition ge nominations iulaan kohffi – Iru\nމަޓާޓޯ ޓްރެވެލް އެވޯޑްގެ ގަލާ އެޑިޝަންގެ ނޮމިނޭޝަންސް އިއުލާންކޮށްފި\nސަމާ·3ނޮވެމްބަރ 2019\nމޯލްޑިވްސް ޓްރެވަލް އޭޖެންޓްސް އެންޑް ޓުއާ އޮޕަރޭޓާސް (މަޓާޓޯ) އިން ބާއްވާ “މޯލްޑިވްސް ޓްރެވެލް އެވޯޑްސް 2019” ގެ ގަލާ އެޑިޝަންގެ އެވޯޑް ކެޓީގަރީތަކުގެ ނޮމިނޭޝަންސް އިއުލާންކޮށްފި އެވެ.\nރިސޯޓުތަކާއި އެއާލައިންތަކަށް ހާއްސަކޮށް ކުރިއަށް ގެންދާ އެނުއަލް ގަލާ އެޑިޝަންގައި 25 ކެޓަގަރީ ހިމެނެ އެވެ. މަޓާޓޯ އިން ބުނި ގޮތުގައި އެ ކެޓަގަރީތަކަށް ރާއްޖޭގައި ރަޖިސްޓްރީ ކޮށްފައިވާ 100 އަށްވުރެ ގިނަ ޓްރެވެލް ބްރޭޑް ތަމްސީލު ކުރާ 236 ފަރާތެއް އެ ކެޓަގަރީތަކަށް ވަނީ ނޮމިނޭޓް ވެފަ އެވެ.\nމަޓާޓޯ އިން ވަނީ ގަލާ އެޑިޝަންގެ ނޮމިނޭޝަންތައް އާންމުންގެ ވޯޓަކަށް ހުޅުވާލައިފަ އެވެ. އެ ގޮތުން ވޯޓު ދިނުމުގެ ފުރުސަތު ހުޅުވާލާފައި ވަނީ މިދިޔަ ބުރާސްފަތި ދުވަހުން ފެށިގެން މި މަހުގެ 30 ވަނަ ދުވަހުގެ ނިޔަލަށެވެ. އެވޯޑް ކެޓަގަރީތަކަށް ދިރާގައި އުރީދޫ ކަސްޓަމަރުންނަށް ވެސް އެސްއެމްސް މެދުވެރިކޮށް އަދި މަޓާޓޯގެ ވޯޓް ޕޯޓަލް މެދުވެރިކޮށް ވޯޓު ދެވޭނެ އެވެ.\nއެވޯޑަށް ނޮމިނޭޓްވި ފަރާތްތަކުގެ ތެރެއިން އެވޯޑް ލިބޭނެ ފަރާތް ކަނޑައެޅުމުގައި މާކްސް ދިނުމުގައި އާންމުންގެ ވޯޓުން 40 ޕަސެންޓް ނަގާނެ އެވެ. ދެން އޮތް 60 ޕަސެންޓް މާކްސް ކަނޑައަޅާނީ ފަނޑިޔާރުންގެ ޕެނަލަކުން ނޯމިނޭޝަންތަކަށް އިންސާފު ކުރާ މާކްސް އިންނެވެ.\nމިއީ މަޓާޓޯ އިން އިންތިޒާމްކޮށްގެން ޓްރެވެލް އެވޯޑްސް ބާއްވާ އަށް ވަނަ އަހަރެވެ.


Siyam Ge Ithuru Resorteh Ahna Mahu Hulhuvanee - Vaguthu\nސިޔާމްގެ އިތުރު ރިސޯޓެއް އަންނަ މަހު ހުޅުވަނީ\nރައްޔިތުން މަޖިލީހުގެ މީދޫ ދާއިރާގެ މެންބަރު އަހްމަދު ސިޔާމް ކުންފުނިން ތަރައްޤީ ކޮށްފައިވާ "ސަން އަކުވާ އިރުވެލި ރިސޯޓު" އަންނަ މަހު ހުޅުވަން ތައްޔާރު ވެއްޖެ އެވެ.\nފަތުރުވެރިކަމާއި ބެހޭ ޚަބަރުތައް ގެނެސްދޭ ބައެއް ސައިޓުތަކުގައިވާ ގޮތުން ދ.އަތޮޅު އަލުވި ފުށީގައި ތަރައްގީ ކޮށްފައިވާ މި ރިސޯޓުގައި ޓޫރިސްޓުންނަށް ހިދުމަތް ދިނުމަށް ބޭނުންވާ ހުރިހާ ކަމެއް ވަނީ ނިމިފައެވެ. އަންނަ މަހުގެ ތެރޭގައި އެ ރިސޯޓު ހުޅުވައި ހިދުމަތް ދެވޭނެ ކަމަށްވެސް ސައިޓުތަކުގައިވެއެވެ.\nސްރީލަންކާގެ ސަން އަކުވާ ވިލު ރީފް މޯލްޑިވްސް އާއި ސަން އަކުވާ ޕަސިކުޑަ ހިންގަމުން ގެންދާ ކުންފުނިން ބުނީ ސަން އަކުވާ އިރުވެލި ރިސޯޓަކީ ފަސް ތަރީގެ ރިސޯޓެއްކަމަށެވެ. އެ ރިސޯޓުގެ އަތިރިމަށްޗާއި މޫދުގައި 125 ބަންގަލޯ ހަދާފައިވާނެ ކަމަށެވެ.\nސަރުކާރުން ވަނީ މި އަހަރު ނިމެންވާއިރަށް ފާއިތުވި ފަސް އަހަރު ތެރޭގައި ހުޅުވި ރިސޯޓްތަކުގެ އަދަދު 51 އަކަށް އަރާނެ ކަމަށް ވިދާޅުވެފައެވެ. ރިޔާސީ ދައުރުގައި 50 ރިސޯޓް ހުޅުވުމަކީ ރައީސް ޔާމީންގެ ރިޔާސީ ވައުދެކެވެ. މި ރިސޯޓުތައް ހުޅުވުމާއެކު އެނދުގެ އަދަދު 50،000 އިތުރު ވެގެންދާނެ އެވެ.\nރާއްޖޭގެ ފަތުރުވެރިކަމުގެ ތަފާސް ހިސާބުތަކަށް ބަލާއިރު މިއަހަރުގެ ފުރަތަމަ ހަ މަސް ދުވަސް ތެރޭގައި ރާއްޖޭގެ ފަތުރުވެރިކަމުގެ އޮކިޔުޕެންސީ ވަނީ އިތުރުވެފައެވެ.\nހިސާންގެ ކިބައިން ސަން ސިޔާމް މައާފަށް އެދިވަޑައިގެންފި\nސިޔާމްގެ ވާހަކަ އޮޅުވާލީ، މައްސަލަ ބެލެނޭ ހަމައެއް ނެތް: އެމްޑީއޭ\nއޮކްޓޯބަރ 29, 2018 17:15\nނުހައްގުންނާއި މަކަރާއި ހީލަތުން މިދުނިޔޭގައި ހޯދައި ފައިސާއަކީ ފަހުން ތިމާއަށް ހުރި ގެއްލުމާއި ހަލާކުކަން ދަންނާތި..........\nއޮކްޓޯބަރ 29, 2018 20:29\nމުވަށްޒަފުންގެ އަގުވަޒަން ނުކުރާ ބައެއް ސާވިސްޗާޖް ރަނގަޅެއް ނުކުރެވެ


Covid-19: Wuhan City quarantine in dhookollanee | Mihaaru\nވޫހާން ރޭލްވޭ ސްޓޭޝަނަށް ބޭސް ޖަހަން ސްޓާފުން މިއަދު ތައްޔާރުވެގެން. --ފޮޓޯ:އޭއެފްޕީ\nކޮވިޑް-19: ވޫހާން ސިޓީ ކަރަންޓީނުން ދޫކޮށްލަނީ\n24 މާޗް 2020 - 17:43\nވޫހާން (މާޗް 24) - ކޮރޯނާވައިރަސް ކޮންޓްރޯލް ކުރުމަށްޓަކައި ލޮކްޑައުންކުރި ޗައިނާގެ ވޫހާން ސިޓީ އަންނަ މަހު 8 ވަނަ ދުވަހުން ފެށިގެން މަޑުމަޑުން ހުޅުވާލާނެ ކަމަށް އޮފިޝަލުން ބުނެފި އެވެ.\nވޫހާން ސިޓީ ހިމެނޭ ހުބެއި ޕްރޮވިންސްގައި ދަތުރުފަތުރު ކުރުމުގެ ހުއްދަ އަންގާރަ ދުވަހުގެ ރެއިން ފެށިގެން ދޭން ވަނީ ނިންމައިފަ އެވެ. އެކަމަކު ދަތުރު ކުރެވޭނީ ރޯގާގެ އެއްވެސް އަލާމާތެއް ނެތް ސިއްހަތު ސަލާމަތުން ތިބި މީހުންނަށް އެކަންޏެވެ.\nކޮރޯނާވައިރަހަށް ޕޮޒިޓިވް މީހެއް ވޫހާން ސިޓީން ނުފެންނަތާ ހަފުތާއެއް ފަހުން، އަންގާރަ ދުވަހު ވަނީ އެކަކު ފެނިފަ އެވެ. ޗައިނާ އިން ވޭތުވެދިޔަ 24 ގަޑިއިރު ރިޕޯޓްކޮށްފައި ވަނީ 78 ކޭސް އެވެ. މީގެ ތެރޭން ހަތަރު ކޭސް ފިޔަވައި ދެން މުޅިން ވެސް އެއީ ގައުމުން ބޭރުން އައި މީހުންނެވެ.\nޗައިނާގެ ރަސްމީ ޓީވީން ބުނީ ވޫހާން ސިޓީގެ ތިން އެއާޕޯޓެއް ބުދަ ދުވަހު ހުޅުވާލާނެ ކަމަށެވެ.\nޑިސެމްބަރު މަހު ފަހުކޮޅު ވޫހާން ސިޓީން ކޮރޯނާވައިރަސް ފެނުމާ ގުޅިގެން ޗައިނާ ސަރުކާރުން ހުބެއި ޕްރޮވިންސް ލޮކްޑައުން ކުރީ ޖެނުއަރީ 23 ވަނަ ދުވަހު އެވެ. ނަތީޖާއެއްގެ ގޮތުން ވަނީ 56 މިލިއަން މީހުން ބަންދުވެފަ އެވެ.\nޗައިނާ އިން މިހާތަނަށް ކޮރޯނާވައިރަހަށް ޕޮޒިޓިވްވެފައި ވަނީ 81،171 މީހުންނެވެ. މަރުވީ 3،277 މީހުންނެވެ. މުޅި ދުނިޔެއިން މިހާތަނަށް ބަލި ޖެހުނު މީހުންގެ އަދަދު ވަނީ 392،440 އަށް އަރައިފަ އެވެ. މަރުވި މީހުންގެ އަދަދަކީ 17،148 އެވެ.


Facebook In Drone Eh Ge Ehee Gai Hiley Internet Dheyn Thayyaru Vejje - Vaguthu\nމަޝްހޫރު މީސް މީޑިއާ ނެޓްވޯކް ފޭސްބުކް އިން ސޯލާ ޕަވާއިން ދުއްވާ ޑްރޯންއެއްގެ އެހީގައި އިންޓަނެޓް ފޯރުކޮށްދިނުމުގެ މަސައްކަތް ފަށައިފިއެވެ.\nރިޕޯޓުތަށް ބުނާ ގޮތުގައި ފޭސްބުކް އިން ވަނީ ހައި ސްޕީޑް އިންޓަނެޓް ދޭން މި ޑްރޯން އޮޕަރޭޓްކޮށް ޓެސްޓްކުރުމުގެ މަސައްކަތް އޮސްޓްރޭލިޔާގައި މިހާރު ފަށާފައެވެ.\nމިކަން ފޭސްބުކް އިން ކުރަމުންދަނީ މަޝްހޫރު އެއަރބަސް ކުންފުންޏާއި ގުޅިގެންނެވެ. އެކުންފުނިން ވަނީ މީގެ އިތުރުންވެސް އިންޓަނެޓް ފޯރުކޮށްދިނުމަށް ގިނަ މަސައްކަތްތަކެއްކޮށްފައެވެ.\nފޭސްބުކްއިން ބުނާގޮތުގައި މި ޓެސްޓްކުރާ ޑްރޯންއަކީ 70000 މީޓަރު އުހުން ދަތުރުކޮށްގެން އިންޓަރނެޓްގެ ހިދުމަތް ފޯރުކޮށްދިނުމުގެ ގާބިލްކަން ލިބިފައިވާ ޑްރޯންއެއް ކަމަށްވެއެވެ. އަދި މީގެ އިތުރުން މި ޑްރޯން ފަސް އަހަރު ވަންދެން އަނބުރާ ބިމަށް ނައިސް އުދުހުމުގެ ގާބިލުކަން ލިބިގެންވެއެވެ.\nދުނިޔޭގައި އިންޓަނެޓް ނުލިބޭ އާބާދީ ތަކަށް އެ ހިދުމަތް ފޯރުކޮށްދިނުމަށް ޓަކައި ފޭސްބުކް އިން 60 މިލިއަން ޑޮލަރު ހަރަދު ކުރާނެ ކަމަށް އެކުންފުނިން މީގެ ކުރިން ވަނީ އިއުލާން ކޮށްފައެވެ.\nއެފްރިކާ އަދި ކުރިއަރަމުން އަންނަ ގައުމުތަކަށް ހިލޭ އިންޓަނެޓް ފޯރުކޮށްދެވިއްޖެނަމަ ފޭސްބުކް ބޭނުންކުރާ މީހުންގެ އަދަދު އިތުރުވެގެންދާނެ ކަމަށް އެ ކުންފުނިން ދެކެއެވެ. އެހެންކަމުން އެއީ ކުންފުނީގެ ފައިދާ އެތައް ގުނައެއް އިތުރު ވާނެ ކަމެކެވެ.\nދުނިޔޭގެ އެންމެނަށް އަތްފޯރާ އަގެއްގައި އިންޓަނެޓް ފޯރުކޮށްދިނުމަށް ގޫގުލް އިން ވެސް ވަނީ މަޝްރޫއެއް ފަށާފައެވެ.\nފޭސްބުކް އިން ބުނީ އެ ކުންފުނީގެ މަގުސަދަކީ ދުނިޔޭގައި އިންޓަނެޓް ނުލިބޭ5ބިލިއަން މީހުންނަށް އިންޓަނެޓް ފޯރުކޮށްދިނުމެވެ.\nފޭސްބުކް އިން ވަނީ 2014 ވަނަ އަހަރު ދުނިޔޭގެ އެކި ކަންކޮޅުތަކަށް ހެޔޮ އަގެއްގައި އިންޓަނެޓް ފޯރުކޮށްދިނުމަށް "އިންޓަނެޓް ޑޮޓް އޯގް" ގެ ނަމުގައި ކެމްޕެއިން އެއްވެސް ފަށާފައެވެ.\nއަންނަ އަހަރު ފޭސްބުކް ގަޑި ނެރެނީ\nމަހަކު 2.8 މިލިއަން އެކައުންޓާއެކު މީސްމީޑިއާގެ "ރަސްކަން" ފޭސްބުކަށް\nޖެނުއަރީ 23, 2019 13:01\nތީ މިގައުމަށް ވެސް ބޭނުން އެއްޗެއް މީވެސް އިންޓަނެޓް އަތްފޯރާ ފަށަށް ވުރެ މާ އަގުބޮޑު ގައުމެއް މީހުން ގެ ޖީބްތައް ހުސް ކުރާ ގައުމެއް\nޖެނުއަރީ 23, 2019 21:50\nޖެނުއަރީ 23, 2019 13:55\nސަރުކާރުން މިޕްރޮގްރާމްގައި ބައިވެރިވެ މަސްވެރިކަން ކޮށް އުޅޭ ސަރަހައްދު ބެލުމުގެ މުހިއްމުކަން ބޮޑު.\nމާރކް ޒުކާބަށް ދޭންޖެހޭނީ އެއްމެ ރަށެއް\nޖެނުއަރީ 23, 2019 14:04\nތިޔައީ ފައްކާ ކަމެއް. މިހާރު މިއޮތީ ކޮންމެކަމެއް ވިޔާފާރިޔަކަށްހަދާ މަދުބަޔަކު ތަނަވަސްވާ ސިސްޓަމެއް. ތިކަންކުރުންމުން އިންޓަނެޓް ވަޔަފާރިކުރުން ނިމުމަކަށް އަންނާނެ.\nޖެނުއަރީ 23, 2019 17:39\nއަމިއްލަ ސަބްމެރިން ކޭބަލެއް އަޅައިގެން އިންޓަރނެޓް ގެ އަގު ވަރަށްބޮޑުތަން ހެޔޮކޮށްދިނުން އެއީ ރައީސް ޔާމީންގެ ވަޢުދެކެވެ. އެހެންނަމަވެސް ރައްޔިތުންގެ ތެރެއިން އަމިއްލައެދުން ބޮޑުބަޔަކު ރައްޔިތުންނަށް އެ ފުރުސަތު ލިބުނަނުދިނީއެވެ.


Breaking news: Kafaalaathuge dhashun yaameen minivan koh nudhin – adduLIVE\nLast Updated: September 21, 22:05\nކަފާލާތުގެ ދަށުން ޔާމީން މިނިވަނެއް ނުކޮށްދިން\n1 Feb 06, 2020, 12:01 މުހައްމަދު އައިމަން\nޔާމީން ދޫނިދޫ އަށް މީގެކުރިން ގެންދެވުން - ފޮޓޯ: މިހާރު\nމަނީ ލޯންޑްރިންގްގެ ކުށް ސާބިތުވެ ފަސް އަހަރަށް ޖަލަށް ލާފައިވާ ކުރީގެ ރައީސް އަބްދުﷲ ޔާމީނު ކަފާލާތުގެ ދަށުން ދޫކުރެވެން ނެތް ކަމަށް ހައިކޯޓުން ކަނޑައަޅައިފިއެވެ.\nމިއަދު ބޭއްވި އިސްތިއުނާފު ޝަރީއަތުގެ ދެވަނަ އަޑުއެހުން ފައްޓަވައި ދެއްވާ ރައީސް ޔާމީންގެ ގާނޫނީ ވަކީލުން ވިދާޅުވީ ހުކުމް ކުރުމުގެ ކުރިން މީހަކަށް ކަފާލާތް ދިނުމަކީ ރާއްޖޭގެ ގާނޫނީ ނިޒާމުގައި އޮތް ކަމެއް ކަމަށެވެ\nއަދި ހުކުމެއް ކޮށްފައިވާ މީހަކަށް ކަފާލާތު ދެވޭނެ ކަމަށް ހައިކޯޓުން މީގެ ކުރިން ނިންމާފައި ހުރި ނިންމުންތަކުން އެނގޭ ކަމަށް ވެސް އެމަނިކުފާނުގެ ވަކީލުން ވަނީ ހައިކޯޓުގައި ފާހަގަކުރައްވައިފައެވެ. އެއީ ކުރީގެ ރައީސް މައުމޫން އަބްދުލްގައްޔޫމާއި އެމަނިކުފާނުގެ ދަރިކަލުން ފާރިސް މައުމޫނުގެ އިތުރުން ގާސިމް އިބްރާހީމެވެ.\nމިއަދު އޮތް އަޑުއެހުމުގައި ހައިކޯޓުގައި މައްސަލަ ބައްލަވާ ތިން ފަނޑިޔާރުންގެ އިއްތިފާގުން ނިންމީ ޔާމީން ކަފާލާތުގެ ދަށުން ދޫކުރެވެން ނެތް ކަމަށެވެ. ޔާމީނަށް ކަފާލާތު ނުދޭން ތިން ފަނޑިޔާރުން އިއްތިފާގުވެވަޑައިގެންނެވި ނަމަވެސް، ތިން ފަނޑިޔާރުންގެ ރައުޔު ތަފާތެވެ.\nތިން ފަނޑިޔާރުން ވިދާޅުވީ ދުނިޔޭގެ އެހެން ގައުމުތަކުގައި "ޕޯސްޓް ކޮންވިކްޝަން ބެއިލް" ގެ ގާނޫނުތައް ހެދިފައިވާ ކަމަށާއި ރާއްޖޭގައި އެފަދަ ގާނޫނެއް ހެދިފައި ނެތް ކަމަށެވެ. އަދި ގާނޫނު ހެދުމުގެ ބާރު ފަނޑިޔާރުންނަށް ލިބިގެން ނުވާ ކަމަށެވެ.\nފަނޑިޔާރު ހުސައިން މަޒީދު ވިދާޅުވީ ގާނޫނަކުން ޖަލަށް ލާފައިވާ މީހަކު ދޫކުރެވޭނީ ވެސް ގާނޫނަކުން ކަމަށާއި، ގަވާއިދެއްގެ ދަށުން އެކަން ނުކުރެވޭނެ ކަމަށެވެ.\nފަނޑިޔާރު މުހައްމަދު ނިޔާޒު ވިދާޅުވީ ހައިކޯޓުގެ ގަވާއިދަކީ ގާނޫނީ ގޮތުން ސައްހަ ގަވާއިދެއް ކަމަށެވެ. އަދި އެ ގަވާއިދުގެ ދަށުން ކުށްވެރިންނަށް ވެސް ކަފާލާތު ދެވިދާނެ ކަމަށެވެ. ނަމަވެސް ރައީސް ޔާމީންގެ ފަރާތުން ކޯޓަށް ހުށަހެޅުއްވި ނުކުތާތަކާއި ވަށައިގެންވާ ކަންތައްތަކަށް ބަލާއިރު، ރައީސް ޔާމީނަށް ކަފާލާތު ދޭން ޖެހޭ ގާނޫނީ ސަބަބެއް ނެތް ކަމަށް އެމަނިކުފާނު ވިދާޅުވިއެވެ.


Kim ge cosmetics brand in 200 million dollar ge hissaa vikkaalaifi\n04:16am | Wednesday, 30 September 2020\nކިމްގެ ކޮސްމެޓިކްސް ބްރޭންޑުން 200 މިލިއަން ޑޮލަރުގެ ހިއްސާ ވިއްކާލައިފި\nރިއަލިޓީ ޓީވީ ސްޓާރެއް ކަމަށްވާ ކިމް ކާޑޭޝިއަން ވެސްޓް އޭނާގެ ކޮސްމެޓިކްސް ވިޔަފާރީގެ 200 މިލިއަން ޑޮލަރުގެ ހިއްސާ ފްރާންސްގެ ބިއުޓީގެ ބޮޑު ނަމެއް ކަމަށްވާ ކޯޓީއަށް ވިއްކާލައިފި އެވެ.\nމިކަމާއި ގުޅޭ ގޮތުން ކިމް ބުނެފައިވާ ގޮތުގައި މި ޑީލްގެ ސަބަބުން އޭނާއަށް ބޮޑު އޯޑިއަންސްއަކާއި ހަމަޔަށް ވާސިލްވާން މަގުފަހިވެގެން ދާނެ ކަމަށާއި ހިއްސާ ވިއްކާލިނަމަވެސް ކްރިއޭޓިވް ކޮންޓްރޯލް އޮންނާނީ އޭނާގެ އަތުގައި ކަމަށެވެ.\nކިމް ކާޑޭޝިއަން އަކީ ދުނިޔޭގެ އެންމެ ނަން މަޝްހޫރު މީހުންގެ ތެރެއިން ފާހަގަކޮށްލެވޭ ޝަހްސިއްޔަތެކެވެ. އޭނާގެ އަމިއްލަ މީސްމީޑިއާ ޕްލެތްފޯމްތަކުގައި 300 މިލިއަނަށްވުރެ ގިނަ ފޮލޯވަރުން އެބަތިއްބެވެ.\nޖެނުއަރީ މަހުގެ ތެރޭގައި ކޯޓީއިން ވަނީ ކިމްގެ އެއްބަނޑު ކޮއްކޮ، ކައިލީ ޖެނާގެ ބްރޭންޑްތަކުންވެސް 600 މިލިއަން ހިއްސާ ގަނެފަ އެވެ.\nކައިލީ ފަދައިން ކިމްވެސް މަޝްހޫރުވެފައިވަނީ 2000 ގެ ކުރީކޮޅު މަޝްހޫރު ކަން ހޯދި ރިއަލިޓީ ޝޯ ކަމަށްވާ ކީޕިންގް އަޕް ވިތް ދަ ކާޑޭޝިއަންސްއިންނެވެ.\nއޭގެ ފަހުން 2017 ވަނަ އަހަރު ކިމް ވަނީ އޭނޭގެ އެންމެ ފުރަތަމަ ކޮސްމެޓިކްސް ރޭންޖް އިއުލާނުކޮށްފަ އެވެ. ކޯޓީ ޑީލްއަށް ބަލާއިރު މިހާރު އެ ބްރޭންޑްގެ އަގު 41 ބިލިއަނަށް އަރަ އެވެ.\nއެ އެގްރިމެންޓްގެ ދަށުން ކޯޓީއަށް ކޭކޭޑަބްލިއުގެ 20% ހިއްސާ އޮތުމުގެ އިތުރަށް އެ ބްރޭންޑްގެ ސްކިން، ހެއާ އަދި ނެއިލް ކެއާ ޕްރޮޑަކްޓްތަކުގެ ވިޔަފާރީގެ ސޭލް ބެލެހެއްޓުމުގެ ފުރިހަމަ ޒިންމާ އޮންނާނެ އެވެ.\n"މި އެގްރިމެންޓްގެ ސަބަބުން އަހަރެންނަށް އެހެން ކްރިއޭޓިވް ކަންތަކަށް މަސައްކަތް ކުރުމުގެ ފުރުސަތު ލިބިގެންދިއުމުގެ އިތުރަށް ކޯޓީގެ މޮޅު ވަސީލަތްތަކުގެ އެހީއާއި އެކީ އަހަރެންގެ އުފެއްދުންތައް ދުނިޔޭގެ އެކި ހިސާބުތަކުގައި ލޯންޗް ކުރެވިގެންދާނެ." ކިމް ބުންޏެވެ.


Ben Chilwell Chelsea ah badhaluvejje\nބެން ޗިލްވެލް ޗެލްސީއަށް ބަދަލުވެއްޖެ\nބެން ޗިލްވެލް ޗެލްސީގެ އެގްރިމެންގައި ސޮއި ކުރަނީ: އެ ކްލަބަށް ބަދަލުވީ ފަސް އަހަރުގެ ކޮންޓްރެކްޓެއްގައު\nއިނގިރޭސި ގައުމީ ޓީމާއި ޕްރިމީއާ ލީގް ގަދަ ބާރަކަށް ވެފައިވާ ލެސްޓާ ސިޓީގެ އިތުބާރު ޑިފެންޑަރު ބެން ޗިލްވެލް ޗެލްސީއަށް ބަދަލުވެއްޖެ އެވެ.\nއުމުރުން 23 އަހަރުގެ ޑިފެންޑަރު ފަސް އަހަރުގެ ކޮންޓްރެކްޓެއްގައި ޗެލްސީއަށް ބަދަލުވާނެކަން މިދިއަ ހަފުތާއިން ފެށިގެން އޮތީ ޔަގީން ކުރެވިފަ އެވެ.\nޗެލްސީގެ ވެރިޔާ ރަަޝިޔާގެ ރޯމަން އަބްރޮމަވިޗްގެ އިރުޝާދަށް ކްލަބް އަލުން އަލުން ބިލްޑް ކުރަން ކޯޗް ފްރޭންކް ލަމްޕާޑް ފަށާފާއިވާ މަސައްކަތުގައި މިއީ ޗެލްސީއާ ގުޅޭ ވޯލްޑް ކްލާސް ތިން ވަނަ ޕްލެޔެރެވެ. މީގެ ކުރިން ވަނީ އަޔެކްސްގެ ހަކިމް ޒިޔޭޝް އާއި ލައިޕްޒީގްގެ ފޯވާޑް، ޖަރުމަނުގެ ޓިމޯ ވާނާ ޗެލްސީއަށް ގެންގޮސް ޕްރެކްޓިކްސްތަކުގައި ބައިވެރި ކުރުވަން ފަށާފަ އެވެ.\nޗެލްސީން ޗިލްވެލްގެ ސޮއި ހޯދި އިރު މެންޗެސްޓާ ސިޓީން ވެސް އޭނާއަށް ފާރަލަމުން ދިޔައެވެ. ޗިލްވެލް ޗެލްސީއަށް ބަދަލުވީ މީޑިއާ ރިޕޯޓްތައް ބުނާ ގޮތުގައި ޗިލްވެލް ބަދަލުވީ 50 މިލިއަން ޕައުންޑުގެ ފީއަކަށެވެ. އެ ފީ ޗެލްސީ އާއި ލެސްޓާއިން ހާމައެއް ނުކުރެ އެވެ.\nޗިލްވެލް ބުނީ ކޯޗް ލަމްޕާޑްގެ ޒުވާން ސްކޮޑާއި ޗެލްސީ ފަދަ ބޮޑު ކްލަބަކަށް ބަދަލުވެވުމުން އުފާވާ ކަމަށެވެ. ސްޓޭމްފޯޑް ބްރިޖުގައި ކާމިޔާބު ހޯދަން ކެތް މަދުވެފައިހުރި ކަމަށެވެ. ޗެލްސީގެ ޑައިރެކްޓަރު މަރީނާ ވިދާޅުވި ގޮތުގައި ޗިލްވެލް ވަރަށް އަވަހަށް ޗެލްސީއަށް ހޭނޭނެ ކަމަށް އުންމީދު ކުރައްވާ ކަމަށެވެ.\nލެސްޓާގައި ޗިލްވެލް ކެރިއަރު ފެށީ 2015 ވަނަ އަހަރު އެވެ. ހަމަ އެ އަހަރު އެ ޓީމުގައި މޮޅު ކުޅުމެއް ދައްކައި އޭނާ ވިދާލި އެވެ. އަދި ގައުމީ ޓީމަށް ކުޅުނު 11 މެޗުގައި ވެސް އޭނާ ފާހަ ކުރެވިފައި ވެއެވެ. އޭގެ ސަބަބުން އޭނާ ވެފައި ވަނީ އެ މަގާމުގައި އެސްލީ ކޯލަށް ފަހު އައި އެންމެ އިތުބާރު ވާތު ބެކަށެވެ. ޗެލްސީއަށް ޗިލްވެލް ބަދަލުވުމުން ވާތު ބެކަށް ކުޅުވުމުގައި މިދިއަ ސީޒަންތަކުގައި ޗެލްސީއަށް ދިމާވެފައި އޮތް ބޮޑު މައްސަލައަށް ފިކްސްވާނެ އެވެ. މިހާރު އެތަން ފޫބައްދަން ޗެލްސީން ބޭނުން ކުރަނީ ޑެޑްބޯލް އެކްސްޕާޓް މާކަސް އޮލޯންސޯ އާއި ބްރެޒިލަށް އުފަން އިޓަލީގެ އެމެސަނެވެ. އެއިން ކުޅުންތެރިއަކަށް ނުކުޅެވޭ ނަމަ އަދި ޓެކްޓިކަލް ބަދަލެއް ގެންނަ ނަމަ އެ ޒޯންގައި ކުޅުވަނީ ކެޕްޓަން އެޒްޕީލައްވަ އެވެ.\nޗިލްވެލް ޗެލްސީއަށް ބަދަލުވު އިރު ޕީއެސްޖީއާ ވަކިވުމުގެ ވަގުތު ޖެހިއްޖެ ކަމަށް އިއުލާންކޮށްފައިވާ ބްރެޒިލްގެ ތިއާގޯ ސިލްވާ ވެސް ދެ އަހަރުގެ ކޮންޓްރެކްޓެއްގައި ޗެލްސީއަށް ބަދަލުވާން ވަނީ ގާތަގަނޑަކަށް ނިމިފަ އެވެ. އަދި ޖަރުމަނުގެ ބަޔާން ލެވަކޫސަންގައި ކުޅެމުން އަންނަ ދުނިޔޭގެ އެންމެ އުންމީދީ އެއް ކުޅުންތެރިޔާގެ ގޮތުން ބޮޑެތި ހުރހާ ކުލަބުން ފާރަލަމުން އައި ކައި ހާވާޒް ވެސް ވަނީ ލަންޑަންގެ ކްލަބަށް ބަދަލުވާން ގާތްގަނޑަކަށް ނިމިފަ އެވެ.


Bashi gahah hamalaadhey fani nahthaalan beynuntha? miothee hallu - AO News Bashi gahah hamalaadhey fani nahthaalan beynuntha? miothee hallu\nްބަށިގަހަށް ހަމަލާދޭ ފަނި ނައްތާލަން ބޭނުންތަ؟ މިއޮތީ ޙައްލު\nއައްޑޫ ސިޓީ މީދޫއަކީ ދަނޑުވެރިކަން ކުރުމުގައި ކުރި އަރާފައިވާ އެއް ރަށޭ ބުންޏަސް ދޮގަކަށް ނުވާނެއެވެ. އެހެން ނަމަވެސް ދަނޑުވެރިންނަށް ގަސްތައް އިންދުމުގައި ގިނަ ގޮންޖެހުންތަކެއް ކުރިމަތިވަނީ އެ ގަސްތަކުގައި އަޅާ ފަނިފަކުސާގެ އުނދަގުލެވެ. މި ތަކެތި ނައްތައިލަން ތަފާތު ވައްތަރުގެ ކެމިކަލް އެކުލެވޭ ބޭސްތައް އުފައްދާފައި ހުރެއެވެ. މި ބޭސް ތައްބޭނުން ކުރުމުން ދަނޑުވެރިންނަށް ދިމާވާ މިކަހަލަ މައްސަލަތަކަށް ބޮޑުހައެއްލެއް ލިބިގެންދެއެވެ.\nބަށްޓަކީވެސް މީދޫ ދަނޑުވެރިން ހައްދާ އުފައްދަމުން އަންނަ ތަރުކާރީއެކެވެ. ގިނަ ދަނޑުވެރިންގެ ޝަކުވާއަކީ މިގަސް ކިތަންމެ ބަލައިގެން ގެންގުޅުނަސް އެގަހުގައި އަޅާ ފަންޏެއްގެ އުނދަގުލެވެ. އެފަނި ބަށިގަހުގައި އެޅުމަށްފަހު ގަހުގެ ކުރީގެ ތެރެއިން ގަހުގެ ގޮފިތަކަށް ވަދެ ބަށީގައި ލޯވަޅެއް އެޅުމަށްފަހު ބަށީގެ ތެރެއަށް ވަދެ ބަށި ކާންފަށައެވެ. މިގޮތަށް މި ފަނި ބަށީގެތެރެއަށާއި ގަހުގެ މައިގަނޑަށް ވަނުމުން ގަހަށް ބޭސް ޖެހިކަމުގައި ވިޔަސް މި ފަނި މަރުނުވެ ގަހަށް ހަމަލާދެއެވެ.\nމި ފަންޏަށް ކިޔާނަމަކީ ފުރުޓްބޯރާރ (fruit borer) އެވެ. ފުރުޓްބޯރަރ ގެ ލައިފްސައިކަލް ހުންނަ ގޮތަށް ބަލާލާއިރު އެގްޕްލާންޓް ބޯރާރ (moth)މޮތު އައިސް ގަހުގެ ފަތުގެ މައްޗަށް ބިސްއަޅައެވެ. އެގޮތުން އޭތި 250 ވަރަކަށް ބިސް އެޅުމުން3ނޫނީ4ދުވަހުގެ ތެރޭގައި ލާވާ (ފަންޏަކަށް) ބަދަލުވެއެވެ. ދެން އެފަނި ބަށި ތޮރުފާލައިފައި އެތެރެއަށްވަދެ ބަށިކާންފަށައެވެ. މިގޮތަށް ބަށި ކާންފަށާތާ ހަފްތާއަކަށްފަހު އެފަނި ބަށިން ކުޑަލޯވަޅެއް ތޮރުފައި ބޭރަށް (ބިންމައްޗަށް) ވެއްޓެއެވެ. މިހާ ހިސާބުން ފެށެނީ އޭގެ ޕިއުޕާ ސްޓޭޖަށެވެ. އެއަށްފަހު 10 ވަރަކަށް ދުވަހުން އޭތި ބިންމަތީގައި އޮވެ ކުޑަ ކޮކާލެއް ގޮތަށް ހުންނަ މޮތު އަކަށް ބަދަލުވެ3ގަޑި އިރުތެރޭގައި އޭތީގެ ފިރިހެން ބައިވެރިޔާ ހޯދައި ދޭތިގުޅެއެވެ.\nމި ފަނީގެ މައްސަލަ ހައްލުކުރުމަށް ކޮންމެހެން ބާރުގަދަ ކެމިކަލް ހުންނަ ބޭސްތައް ބޭނުންނުކޮސް ބަޔޮލޮޖިކަލް ކޮންޓްރޯލް ހޯދާ އެގޮތަށް ހުރިހާ ދަނޑުވެރިންނަށް މަސައްކަތް ކުރެވިދާނެއެވެ. އެގޮތުން ފަނިއަޅާފައި ހުންނަ ބަށި ނުވަތަ ގަހުގެ މަޑު ކުރިތައް ކަނޑާލައި ވަގުތުން އަންދާ ލެވިދާނެއެވެ. ނުވަތަ6އިންޗި ފުންމިނުގައި ހުންނަހާވަރު ވަޅެއްކޮނެފައި ފަނިތަކާއެކު ކުރި ވަޅުލާށެވެ. އަނެއް ހައްލަކީ ފޮޓޯއިންތިޔަ ފެންނަ ކަޅުކުލައިގެ މަޑިތައް (earwing)ހޯދައި އާލާކޮށް ބަށިގަސް ކައިރިއަށް ދޫކޮށްލުމެވެ. މި މަޑިއަކީ ބަށިގަހުގައި އަޅާ މިފަނިތައް ކައިއުޅޭ ސޫތްޕެކެވެ. އާންމު ގޮތެއްގައި މިފަނިތައް އުޅޭނީ ފީވެފައިވާ ރުކުގެ ލަކުޑި ތަކުގެތެރޭގައެވެ. އަދި އުކާލާފައިވާ ފީ ކުނިތަކުގެ ތެރޭގައި ވެސް މި ސޫފި ދިރިއުޅެއެވެ. މިދެންނެވި މަޑިތަށް ބަށިގަސް ކައިރިއަށް ދޫކޮށް ލައްވާއިރު ގަހުގެ ބުޑު ހިކި ވިނަގަހުން ނުވަތަ ފަންވަތުން ގަހުގެބުޑު ނިވާކޮށްލާފައި ބެހެއްޓުން މުހިއްމެވެ، ސަބަކީ މި މަޑިއަށް ގަސްތަކުގެ ކައިރީގައި އުޅެވޭނީ ފިނިކޮށް ހުރެގެންނެވެ. ބަށި ހައްދާ ސަރަހައްދުގައި މެރީގޯލްޑް މާގަސް ހެއްދުމުންވެސް މިފަނި ކޮންޓުރޯލް ކުރެވޭނެ އެވެ.\nބަށިގަހުގައި އަޅާފަނިން ގަސް ސަލާމަތްކޮށްދޭ މަޑި (earwing)\nތަރުކާއީ އާއި މޭވާގަސްތަކަށް ވިހަގަދަ ބޭސް ޖެހުމުން މި ގުދުރަތީ ނިޒާމުގެއްލި ނަތީޖާއަކަށް ވަނީ ބަށިގަސް ނުހެއްދޭ ހިސާބަށް ދިޔުމެވެ. މި މައްސަލައަކީ މީދޫ ދަނޑުވެރިންނަށް ބަށިގަސް ހެއްދުމުގައި މިއަދު ދިމާވެގެން އުޅޭ އެންމެ ބޮޑު އެއް މައްސަލަ އަކަށްވާއިރު ބަށިގަސް އިންދުން ހުއްޓާނުލާ މި ފަނި ނައްތާލުމަށް މިގުދުރަތީ ވަސީލަތުގެ ބޭނުން ހިފުން މުހިންމެވެ.\nމިއަދު މީދޫ ދަނޑުވެރިންނަށް ވެސް ދިމާވެގެން އުޅޭނީ މިމައްސަލައެވެ. ބަށި ގަހުގައި ފަނި އަޅާފައި ހުންނަ ކުރި ކަނޑާލުމަކުން ގަހެއް މަރެއްނުވާނެއެވެ، އަދި ކުރި ކަނޑާތަނުން އާކުރިއެއް ފަޅައި އަލުން ގަސް ތާޒާވާނެއެވެ. ފުރަތަމަކޮޅު ހުރިހާ ދަނޑުވެރިން ނަށްވެސް އެންމެ އެދެވޭ ވަރަށް މޭވާ ނުލިބި އަދި އުއްމީދުކުރާ ވަރަށް އާމްދަނީ ނުލިބިހިނގައިދާނެއެވެ. ނަމަވެސް މުރާލިކަމާއިއެކު މިމަސައްކަތް ފެށުމުން ދާދި ކައިރި މުސްތަޤުބަލެއްގައި ބަށްޓަށް ހަމަލާދޭ ފަނީގެ އާއިލާތައް މަދުވެ އެކަށީގެންވާ އާމްދަނީއެއް ލިބޭނެކަމީ ޝައްކެއް އޮތްކަމެއް ނޫނެވެ، ވީމާ ބޮޑެތި ޚަރަދުކޮށް ވިހަގަދަބޭސް ނުގަނެ ބަށި ހައްދަމާތޯއެވެ؟\nމިވިހަގަދަ ބޭހަކީ އިންސާނުންނަށްވެސް ނުރައްކާ އެއްޗެކެވެ. އަޅުގަނޑުމެން ބަލަންވީ ވީހާވެސް ބޮޑަށް ގުދުރަތީ ނިޒާމާއި ރައްޓެހިވެ ކުރާމަސަތްކަތުން ބޮޑު ނަފާއެއް ހޯދުމެވެ. އެއްވެސް ދަނޑުވެރިއަކު އިތުރު މަޢުލޫމާތު ބޭނުންނަމަ (އަހްމަދު މުޚްތާރު 7764891) އާއި މަޝްވަރާ ކޮށްލެއްވުމުން އިތުރު މައުލޫމާތު ލިބޭނެއެވެ.\nބައްޓަށް ހަމަލަދޭ ފަނި(fruit borer)\nނޯޓް: މި ލިޔުމަކީ މީދޫގައި ފުޅާދާއިރާ އަކަށް ދަނޑުވެރިންގެ ސާމާން ވިއްކާ ފިހާރަ އޭ.އެން އެމިޓީގެ ވެރިޔާ އަދި ދަނޑު ވެރިޔާ އަހްމަދު މުހްތާރު ދަނޑުވެރިންނަށް ފޯރުކޮށްދެއްވަން ބޭނުންވާ މައުލޫމާތަކަށް ބިނާކޮށް އެފަރާތުން ގިނަ ދަނޑުވެރިންނަށް ބަށިގަހަށް ދިމާވާ މައްސަލަ ހައްލުކުރުމަށް މި މައުލޫމާތު ހިއްސާކޮށްދެއްވުމަށް ބޭނުންވާތީ ލިޔެފައިވާ ލިޔުމެކެވެ. މުހްތާރުގެ ގެ މަޝްވާރާއަކީ ދަނޑުހައްދާ ބޭފުޅުން ބަށިހެއްދުން ހުއްޓާނުލާ ބަށިހެއްދުމުގައި ދިމާވާ މަސްއަލަތަކަށް ހައްލު ހޯދައި އެކަމުގެ ބައިލޮޖިކަލް ކޮންޓުރޯލް ހޯދައި އެގޮތް ބޭނުންކުރުމެވެ. އެގޮތުން މުހުތާރުގެ ނަސޭހަތަކީ ބަށިގަސް ގިނަ ދަނޑުވެރިން ހެއްދުމަށާއި، އަދި މިކަން ކާމިޔާބުކުރުމަށް ހުރިހާދަނޑުވެރިން އެކަތިގަނޑަކަށްވެ އެންމެންގެ އެއްބާރުލުން ހޯދައިގެން ކުރިއަށް ދިޔުމެވެ.


CNN gai anehkaa ves Raajje isthihaaru kuran fashaifi\nރާއްޖ އިޝްތިހާރު ކުރަން ސީއެންއެންއާއެކު މީގެ ކުރިން އެއްބަސްވުމުގައި ސޮއިކޮށް އެއްބަސްވުން ބަދަލު ކުރަނީ -- ފޮޓޯ: އެމްއެމްޕީއާރުސީ\nކޮވިޑް-19 އަށްފަހު ބޯޑަރު ހުޅުވާލުމާއެކު، އެމެރިކާގެ ސީއެންއެންގައި އަނެއްކާ ވެސް ރާއްޖެ އިސްތިހާރު ކުރަން ފަށައިފި އެވެ.\nމޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ) އިން ބުނި ގޮތުގައި ތިން މަސް ދުވަހުގެ މުއްދަތަށް ކުރިއަށް ގެންދާ މި ކެމްޕޭންގައި ރާއްޖޭގެ ތަފާތު ކަންތައްތައް ދައްކާލާނެ ކަމަށެވެ. މިގޮތުން ރާއްޖޭގެ މަސައްކަތްތެރިންގެ ހުނަރުތައް ދުނިޔެއަށް ދައްކާލުމުގެ އިތުރުން އެމީހުންގެ ތަޖުރިބާތައްވެސް ހިއްސާ ކުރާނެ ކަމަށެވެ.\nއެ ކުންފުނިން ބުނީ މި ކެމްޕޭންގެ ފުރަތަމަ ފެނިގެންދާނީ ބޯޑަރު ހުޅުވުނު ދުވަހުން ފެށިގެން ސީއެންއެންގެ މޫސުމުމާ ބެހޭ ސެގްމެންޓުގައި ކަމަށެވެ. އެ ގަޑީގައި "ފައިވް ރީޒަން ޓު އިންސްޓާ ލަވް މޯލްޑިވްސް" ގެ ނަމުގައި ކެމްޕޭނެއް ފެނިގެންދާނެ ކަމަށެވެ.\nއެމްއެމްޕީއާރުސީގެ މެނޭޖިން ޑިރެކްޓަރު ތޮއްޔިބު މުހައްމަދު ވިދާޅުވި ގޮތުގައި މި ކެމްޕޭންގެ ދަށުން ދަތުރު ކުރަން މަންޒިލެއް ހޯދާ މީހުންނަށް "ރީޑިސްކަވާ" މޯލްޑިވްސްގެ ދަށުން މައުލޫމާތު ގެނެސްދޭނެ ކަމަށެވެ. އަދި ރާއްޖެއަކީ ވަކިވަކި ޖަޒީރާ ގައުމެއް ކަމަށާ މީގެން ލިބޭ އެޑްވާންޓޭޖް މި ކެމްޕޭންގެ ދަށުން ކިޔައިދޭނެ ކަމަށެވެ.\nއެމްއެމްޕޯއާރުސީ އިން މީގެ ކުރިންވެސް ސީއެންްއެންގައި ރާއްޖެ އިސްތިހާރު ކުރުމަށް ކެމްޕޭނެއް ކުރިއަށް ގެންގޮސްފައިވެ އެވެ.\nއެ ކުންފުނިން ބުނީ ކޮވިޑް-19 އާ ގުޅިގެން އެ ކުންފުނިން ޑިޖިޓަލް މާކެޓިން ހުއްޓާނުލައި ކުރިއަަށް ގެންދާ ކަމަށެވެ.\nއެމްއެމްޕީއާރްސީ ޓޫރިޒަމް ވިޒިޓް މޯލްޑިވްސް + ކޮވިޑް-19 ދިވެހި ރާއްޖެ އަލުން ހުޅުވާލުން ޓޫރިސްޓް އެރައިވަލް\nފްރާންސުގައި ރާއްޖެ އިސްތިހާރު ކުރަން ފަށައިފި


BREAKING : Raees Yaameen Fuluhah Haaziruvejje - Vaguthu\nރައީސް ޔާމީން ފުލުހަށް ހާޒިރުވެއްޖެ\nކުރީގެ ރައީސް އަބްދުﷲ ޔާމީން ފުލުހަށް ހާޒިރުވެއްޖެއެވެ.\nރައީސް ޔާމީން ފުލުހަށް ހާޒިރު ކުރުމަށް ފުލުހުން ޗިޓް ފޮނުވާފައި އޮތީ މިއަދު 1:30 އަށެވެ. އެމަނިކުފާނު މިއަދު ފުލުހަށް ވަޑައިގެންފައި ވަނީ ކާރުކޮޅުގައެވެ. ރައީސް ޔާމީން މިއަދު ފުލުހަށް ހާޒިރުކުރި ވަގުތު ފުލުހުންގެ އިދާރާ ކައިރި، ވެހިކަލް ނުވަދެވޭ ގޮތަށް ބަންދު ކޮށްފައިވާ އިރު، އެ ސަރަހައްދަށް މިއަދު ގިނަ ސަޕޯޓަރުންތަކެއް އެއްވެފައެއް ނުވެއެވެ.\nފުލުހުން ތަހުގީގު ކުރަމުންދާ މައްސަލައަކާ ގުޅިގެން މީގެކުރިންވެސް، ޔާމީން ވަނީ ފުލުހަށް ގެންދެވި، ސުވާލު ކުރެވިފައެވެ. މިއަދު ޔާމީން ފުލުހަށް ގެންދާ ވަކި ސަބަބެއް ހާމަކޮށްފައި ނުވާ އިރު، މޯލްޑިވްސް އިސްލާމިކް ބޭންކް (އެމްއައިބީ) ގައި ރައީސް ޔާމީން ހުޅުވާފައިވާ އެކައުންޓަކަށް އެއް މިލިއަން ޑޮލަރު ޖަމާކުރި މައްސަލައަކާއި ރިޔާސީ އިންތިހާބުގެ ދުވަސްވަރު އެހެން އެކައުންޓަކަށް 22 މިލިއަން ރުފިޔާ ޖަމާކޮށްފައިވާ މައްސަލައެއް ފުލުހުން އަންނަނީ ބަލަމުންނެވެ.\nރައީސް ޔާމީންގެ މައްސަލަ ފުލުހަށް ހުށަހެޅި މޯލްޑިވްސް މަނިޓަރީ އޮތޯރިޓީގެ ފައިނޭންޝަލް އިންޓެލިޖެންސް ޔުނިޓުންނެވެ.\nމައްސަލަތަކުގެ ތަހުގީގަށް 100 މިލިއަނަށް ވުރެ ގިނަ ރުފިޔާއާއެކު ޔާމީންގެ އެކައުންޓްތައް ވަނީ ފްރީޒް ކޮށްފައެވެ. އެކައުންޓްތައް ފްރީޒް ކުރި މައްސަލަ ޔާމީން މިހާރު ވަނީ ހައިކޯޓުގައި އިސްތިއުނާފު ކޮށްފައެވެ.\nރައީސް ޔާމީން ފުލުހަށް ހާޒިރު ކުރާއިރު ރާއްޖޭގައި މިހާތަނަށް ހިންގި އެންމެ ބޮޑު ހިޔާނާތް އެމްއެމްޕީއާރްސީގެ ޚިޔާނާތުގެ މައްސަލައާ ގުޅިގެން ރައީސް ޔާމީންގެ މައްޗަށް ތުހުމަތު ކުރެވޭ އެއްވެސް މައްސަލައެއްގައި ގާނޫނީ ވަކީލުކަން އާއިޝަތު އާޒިމާ ޝަކޫރަށް ދެން ނުކުރެވޭނެކަން ފުލުހުން ވަނީ އެކަމަނާއަށް އަންގާފައެވެ.\nއެމްއެމްޕީއާރްސީގެ މައްސަލާގައި އާޒިމާ ވަނީ ދެފަހަރެއްގެ މަތިން ފުލުސް އޮފީހަށް ހާޒިރުކޮށްފައެވެ. އޭނާގެ މައްޗަށް ފުލުހުން ކުރަނީ މަނީ ލޯންޑަރިންނަށް އެހީތެރިވެދިންކަމުގެ ތުހުމަތެވެ. މަނީ ލޯންޑްރިން މައްސަލައިގައި އާޒިމާގެ މައްޗަށް ވެސް ތުހުމަތު ކުރިއިރު އާޒިމާ އަކީ ޔާމީންގެ ވެރިކަމުގައި އެމަނިކުފާނުގެ އެންމެ އަރިހުގައި މަސައްކަތް ކުރެއްވި ވަޒީރެވެ. ބޮޑެތި ގިނަ ނިންމުންތައް ނިންމެވުމުގައި ޔާމީން އެންމެ ބޮޑަށް ހޯއްދެވީ އާޒިމާގެ ޚިޔާލެވެ.\nޖެނުއަރީ 6, 2019 13:43\nތިޔަ އާޒިމާ އަކީ އުމުރު ދުވަހު ޖަލުގެ ތޭރި ތަކުގެ ތެރޭގައި ހުންނަންޖެހޭ ކަނބަލެއް. މަމެންގެ ރަޢީސަށް ހުރިހާ ޤާނޫނު ތަކާއި ޤާނޫނު އަސާސީ އާއި ޙިލާފަށް ކަންކަން ކުރުމަށް ހިތްވަރުދިން އެކަކު. ސްޕްރިމް ކޯޓުގެ ފަނޑިޔާރުން ހިފާ ހައްޔަރު ކުރުމުގައި އިސް ދައުރެއްވެސް އަދާކުރި.\nޖެނުއަރީ 6, 2019 16:01\nކޮން މަމެންގެ ރައީސެކޭ ގޮވާކަށް. ކަލޭ ތީ ލާދީނީ ބައިގަނޑަށް ޓަކައި ކޮމެންޓް ކުރާ މީހެއްނު. ގާނޫނު އަސާސީ އޭ ގޮވަން ތީ މާ ތާހިރު ބައެއް ނޫން.\nޖެނުއަރީ 6, 2019 16:22\nމަމެންގެ ރައީސް އަކީ ގާނޫނު ދެނެވަޑައިގަންނަވާ ބޭފުޅެއް. ތިބުނާ ޖާހިލުންތައް ހައްޔަރު ކުރުމަކީ ގާނޫނީ ގޮތުން ކުރެވޭނެކަން ފުލުހުންގެ ބަޔާން ތަކުން އެނގޭ. ހުސް ވަގުން އުޅޭ ތަންތަނަކުން ހައްޔަރު ނުކުރެވޭނެ މީހެއް ހުންނާނެތަ؟\nޖެނުއަރީ 6, 2019 13:54\nމިއީ މިއަދުގެ ސަރުކާރުގެ އެއްމެބޮޑު ވަޢުދު ފުއްދާލަނީ، އަދި މިސަރުކާރުން ރައްޔިތުންނަކީ ތިބިބައެއްކަންވެސް ނެއެގޭ އަދި ރައްޔިތުންނަށް ފައިދާވާނެކަމެއް ތަރައްގީގެ އާ އެއްވެސްކަމެއް ކުރާތަނެއްނުފެނޭ، ރައީސު ޔާމީނަށް ކޮށްފައިވާ ތަރައްގީތައް އިދިފުށަށްޖަހާ ޖެއްސުންކުރުންނޫން އެހެންކަމެއް ނުކުރަެ ކިނބޫ ސަރުކާރުން\nޖެނުއަރީ 6, 2019 13:55\nޖެނުއަރީ 6, 2019 14:18\nޖެނުއަރީ 6, 2019 16:02\nކެނެރީ ބޮޑު ވަގު ހައްޔަރު ކުރޭ\nޖެނުއަރީ 6, 2019 16:28\nއިންޑިޔާއަށް ނޫނެކޭ ބުނުމުގެ ކުށުގަތަ؟ ނޫނީ އަންނި ގޮތަށް ތާކަށްވަދެ ފިލާތޯ ތަ. ނަޝީދު ސަރުކާރުގައި މައުމޫނު ހައްޔަރު ކުރަން މަސައްކަތް ކުރުމުން މައުމޫނު ހުމާ ރަޖާލީގޮތަށް ރައީސް ޔާމީން ރަޖަލެއް ނުލާނެ. ރައީ ޔާމީނަކީ ގައުމަށް ވަފާތެރި ހިތްވަރު ގަދަ ދިވެހި ދަރިއެއް.\nޖެނުއަރީ 6, 2019 14:34\nއާޒިމާދެކެ ބިރުން ރައީސް ޔާމީންގެ ވަކީލަކަށް ނުހުރެވޭނެކަމަށް ފުލުހުން އެންގުމަކީ ވަރަށް ދަށުދަރަޖައިގެ އަމަލެއް މީ ރައީސް ޔާމިންގެ ސަރުކާރުގައި ހިނގި ކަމެއްނަމަ އިންސާފޭކިޔާ މަގުމަތި ކުޑަކުރާނެ މިހާރު\nޖެނުއަރީ 6, 2019 15:03\nއިޚްލަސްތެރިވެރިން ތަންތަނުގަ ހުންނަ އެމްބަސީ ތަކަށް ވަދެފިލާނުއޮންނާނެ. ރައީސްޔާމީން އަކީ މިގައުމުގަ ވެރިަކަން ކުރެއްވި ފަޚުރުވެރި ރައީސްއެއް. ހަޖަމުނުވެގެން ތިއުޅޭކަމަކީ އެއީ. ކިތަންމެވަރަކައް ތެޅުނަސް މާތްﷲ ގެވާގިފުޅާރަހްމަތްފުޅުން އެމަނިކުފާނު ގެއަގުވައްޓާލަންތިކުޅޭކުޅިގަނޑު ކާމިޔާބެެއަނުވާނެ. ހަމަދާނީފަނުފުލުން. އިންޝާﷲ\nޖެނުއަރީ 6, 2019 15:23\nހާދަ މީހުން އެއްވެފަ އެބަ އޮތޭ.\nޖެނުއަރީ 6, 2019 15:37\nވަގުންގެ އަތްކަނޑާފަ މަޖީދީމަގުމެދުގަ ބަހައްޓާފަ ދުއްރައިން ތަޅާގޮތަށް ގާނޫނެއް ފާސްކުރަން އެބަޖެހެއެވެ.\nޖެނުއަރީ 6, 2019 15:44\nމިނުން އެހެންކަމެއް މިރާއްޖޭގައި ކުރާތަނެއް ނުފެއްނާނެތަ؟! ވެރިކަމުން ފައިބާ ކޮންމެ ވެރިޔަކީ ވަށްކަމާއި ޓެރަރިޒަމްކަހަލަ ކުއްތަކުގައި ޖަލުގަ ތިބެންޖެހޭ ބަޔެއްތަ!؟ ބަނގަލާދޭޝްދީ ނަމޫނާޔަކަށްބަލަނީ އެކަމަކު، ވެރިކަމުގަ ތިބޭއިރު ސިންގަޕޫރު، ކޮރެޔާ ޖަޕާނު ކޮޕީކުރަވޭތޯ އެއްމެންވެސް އުޅެނީ!\nޖެނުއަރީ 6, 2019 15:58\nއެތަނުން ނެރޭކަށް ނޫޅޭތަ\nދިވެހިންނަށް ގެނެސްދޭ ތަރައްޤީއަކީ ދިވެހިރާއްކެއަށް ތަރައްޤީއާ ފާގަތިކަން ގެނެސްދިންވެރިމީހާ ދެއިރުކާ ބޭހެއްހެން ފުލުހައް ދެމުންތަ؟ ދިވެހި ފުލުހުންނާ ވެރިކަމަށް އަންނަ މީހުންގެ ބާބެރިކް ނާތަހުޒީބުކަން މިފެންނަނީ. ގައުމުގެ ތަންތަންކޮޅު އިންޑިޔާ ބެހުމުންނާ އޭގެ ބަދަލުގައި ބޮޑު އިންޓެރެސްޓާއެކު އަނބުރާ ދައްކަންޖެހޭ ބިލިއަން ޑޮލަރުގެ ލޯނު ނަގާ އެފައިސާއިން ދިވެހިންގެ ތަރައްޤީއަށް އެއްކަމެއްވެސް ކޮށްނުދީ އެފައިސާ ގޯތިކުދިންނަށް ބަހާލީމަ ދިވެހިންނަށް ލިބުނީ ކޯންޗެއް؟\nޖެނުއަރީ 6, 2019 17:28\nތިޔަފެށީވަރައްރަގަޅުމަސައްކަތެއް އަނދާއަލިފާނަށް ޕެޓުރޯލްއުކުންކަހަލަކަމެއް\nޖެނުއަރީ 6, 2019 17:39\nނުކުރާކަށް ވައްކަމެށް ނެތް. ހެޔޮނުވާނެ ތީނަ ޖަލަށް ލާ. ރާއްޖެ ރަނގަޅައްވެސް ދޮވެލާފި. ދަރަނި ހުސް. ޕުލީސް ސްޓޮޕް ޔޯ ނޮންސެންސް. ތީ މިހާ ތަނައްއައި އެއްމެ ބޮޑު ވަގު.


Pakistan gai fen madhuvumuge massala\nކުޑަ ކުއްޖަކަށް ފެންދެނީ --- ފޮޓޯ: ގޫގުލް\nޕާކިސްތާނުގައި ފެންމަދުވުމުގެ މައްސަލަ\n18 އޭޕްރީލް 2021 - 11:37:33\nމޫސުމަށް އަންނަ ގޯސް ބަދަލުތަކާއެކު، ޕާކިސްތާނަށް އައިސްފަިއވާ ފެންމަދުވުމުގެ މައްސަލަ ވެއްޓިގެންދާނީ އިތުރު އަނދަވަޅަކަށް ކަމަށް މާހިރުން ލަފާކުރެއެވެ.\nތަފާސް ހިސާބުތަކުން ދައްކާގޮތުގައި 21 ވަނަ ގަރުނު ނިމުމަކަށް އަޅާއިރު ހިމާލަޔާސް ގްލޭސިއަރު ތަކުގެ ތިން ބައިކުޅަ އެއް ބައި އޮންނާނީ އެއްކޮށް ގެއްލިފައެވެ. މީގެ ސަބަބުން ދެކުނު އޭޝިއާގެ ދެ ބިލިއަން މީހުންނަށް ފެން ސަޕްލައި ނުލިބި ހިނގައިދާން ޖެހުންމީ ކަން ވެގެންދާނެ ގޮތް ކަމަށްވެސް ތަފާސް ހިސާބުތަކަށް ބަރޯސާވެ ލަފާކުރެވެއެވެ.\nޕާކިސްތާނުގެ އެންމެ އާބާދީބޮޑު ސިޓީކަމަށްވާ ކަރާޗީގައި ފެން ސަޕްލައި މަދުވުމުގެ ސަބަބުން އެތަކެއް ނުރައްކާތެރި އަދި ނާތަހުޒީބު މަންޒަރުތައް މިހާރުވެސް ދަނީ ފެންނަމުންނެވެ. ފެނުގެ އިންފްރާސްޓްރަކްޗާ ދަށްވުމުގެ ސަބަބުން ގިނަ ރައްޔިތުންގެ ޓެޕް ފެނުގެ ހިދުމަތް މެދުކެނޑިގެން ހޫނު ވޭވުތަކާ ކުރިމަތިލާން ޖެހުން ވަނީ އާންމު ކަމަކަށް ވެފައެވެ.\nބައެއް މީހުން އެމީހުންގެ ގެދޮރަށް ފެން ހޯދުމަށްޓަކައި އެކި ތަންތަނުން ފެނުން ވައްކަންކުރަމުންދެއެވެ. އަދި ބައެއް ފަރާތްތަކުން ބޭނުންޖެހިފައިވާ މީހުންނަށް ބޮޑު އަގުގައި ފެން ވިއްކަމުންވެސް އެބަ ގެންދެއެވެ.


Biden ge sarukaaruge Cabinet ah ayyan kuraane beyfulhunge baeh nanthah iulaan kohhfi - One Online\nޖޯ ބައިޑަން --\nބައިޑަންގެ ސަރުކާރުގެ ކެބިނެޓަށް އައްޔަންކުރާނެ ބޭފުޅުންގެ ބައެއް ނަންތައް އިއުލާންކޮށްފި\nޖޯ ބައިޑަންގެ ސަރުކާރުގެ ކެބިނެޓަށް އައްޔަންކުރާނެ ބޭފުޅުންގެ ބައެއް ނަންތައް އިއުލާންކޮށްފިއެވެ.\nއެމެރިކާގެ ރައީސްކަމަށް އިންތިހާބުކޮށްފައިވާ ޖޯ ބައިޑަންގެ ސަރުކާރުގެ ކެބިނެޓްގެ ބައެއް މެމްބަރުންގެ ނަންތައް އިއުލާންކޮށްފައިވާ އިރު، ގިނަ ބަޔަކު އުންމީދުކުރި ފަދަ ތަފާތު ކެބިނެޓެއް ފެންނާނެ ކަމަށް ބެލެވެއެވެ.\nބައިޑަން ވަނީ އޭނާގެ ސަރުކާރެއްގައި އެމެރިކާގެ ޑިރެކްޓާ އޮފް ނެޝަނަލް އިންޓެލިޖެންސަށް އެވްރިލް ހެއިންސް އައްޔަންކުރައްވައިފައެވެ. ހެއިންސް ވެގެންދާނީ އެމެރިކާގެ ތާރީހުގައި ޑިރެކްޓާ އޮފް ނެޝަނަލް އިންޓެލިޖެންސްގެ މަގާމު ފުރައްވާ ފުރަތަމަ އަންހެން ބޭފުޅާއަށެވެ.\nބައިޑަން ވަނީ ހޯމް ލޭންޑް ސެކިއުރިޓީގެ މަގާމަށް ފުރަތަމަ ފަހަރަށް ލެޓިނޯ ބޭފުޅަކު އައްޔަންކުރެއްވުމަށް ނިންމަވައިފައެވެ. އެމަގާމަށް ހޮވާފައިވަނީ އެލެޖަންޑްރޯ މަޔޯކަސްއެވެ.\nބައިޑަންގެ ސަރުކާރުގެ ކްލައިމެޓް އެންވޯއީގެ މަގާމަށް ވަނީ ޖޯން ކެރީގެ ނަން ހުށަހަޅުއްވައިފައެވެ. މީގެ އިތުރުން އެމެރިކާގެ ސެކެރެޓަރީ އޮފް ސްޓޭޓްގެ މަގާމަށް އެންތޮނީ ބްލިންކެން ހަމަޖައްސަވައިފައެވެ.\nބައިޑަންއާ ވާދަކުރައްވައި، އިންތިހާބުން ނާކާމިޔާބުވެވަޑައިގެންނެވި މިހާރުގެ ރައީސް ޑޮނަލްޑް ޓްރަމްޕް ވަނީ އިންތިހާބުގެ ނަތީޖާ ގަބޫލުފުޅު ނުކުރައްވައި ކޯޓަށްވެސް ވަޑައިގެންފައެވެ. ނަމަވެސް ޓްރަމްޕް ވަނީ ސަރުކާރު ބަދަލުކުރުމުގެ މަރުހަލާގެ ކަންކަމުގައި އެއްބާރުލެއްވުން ދެއްވާނެ ކަމަށް ވިދާޅުވެފައެވެ.\nގުޅޭ ޓެގު އެމެރިކާ ޑޮނަލްޑް ޓޮރަމްޕް ޖޯ ބައިޑެން


Maafushi Jalugai Huri Ithuru 50 Golhi Imaaraaiykohfi - Vaguthu\nކ. މާފުށީގައި ހުންނަ ޖަލުގައި އިތުރު 50 ގޮޅި އިމާރާތް ކުރުމުގެ މަސައްކަތް ނިންމާލައިފިއެވެ.\nމާފުށީ ޖަލުގައި އިމާރާތްކުރި 50 ގޮޅީގެ މަސައްކަތް ނިންމުމަށް ފަހު އެ ގޮޅިތައް ހިންގުމަށް މޯލްޑިވްސް ކަރެކްޝަނަލް ސާވިސްއަށް މިއަދު ހާވަލުކޮށްފައިވެއެވެ.\nހޯމް މިނިސްޓްރީގައި މިއަދު ބޭއްވި ރަސްމިއްޔާތުގައި މި ގޮޅިތައް ހިންގުމުގެ އެއްބަސްވުން ކަރެކްޝަންސްއަށް ހަވާލުކޮށްދޭން ސޮއިކުރެއްވީ މިނިސްޓްރީގެ ސްޓޭޓް މިނިސްޓަރު މުހައްމަދު މާހިރު އީސައެވެ. ކަރެކްޝަންސްގެ ފަރާތުން ސޮއިކުރެއްވީ ކޮމިޝަނާ އޮފް ޕްރިޒަންސް އަހުމަދު މުހައްމަދުފުޅެވެ.\nމާފުށީ ޖަލުގައި އިތުރު 50 ގޮޅި އިމާރާތްކޮށް ކަރެކްޝަންސްއާ ހަވާލުކޮށްފައިވާއިރު، ޖަލުތަކުގެ ޖާގައަށް ވުރެ ގައިދީންނާއި ބަންދު މީހުން އިތުރުވުމުގެ ސަބަބުން ދިމާވާ ދަތިތަކުގެ ކަންބޮޑުވުންތައް ފާޅުކުރަމުންދާތާ ދުވަސްތަކެއް ވެއްޖެއެވެ.\nމާފުށީ ޖަލުގައި ގޮޅި އިތުރު ކުރުމުގެ މަސައްކަތެއް ފެށީ ވެސް މި މައްސަލައަށް ހައްލެއް ގެނައުމަށެވެ. މީގެ އިތުރުން ހދ. މަކުނުދޫގައި ޖަލެއް އިމާރާތް ކުރުމުގެ މަސައްކަތް ވެސް ކުރުމަށް ނިންމާފައިވެއެވެ.\nހީމް މިނިސްޓަރު އިމްރާން އަބްދުﷲ މީގެ ކުރިން ވިދާޅުވެފައިވާ ގޮތުގައި ރާއްޖޭގައި މިހާރު ހުރި ޖަލުތަކުގެ ޖާގައަކީ ގާތްގަނޑަކަށް 1،200 މީހުން ކަމަށާއި އެކަމަކު 1،800 އަށް ވުރެ ގިނަ މީހުން ޖަލުތަކުގައި ބަންދުގައި ތިބެއެވެ.\nމީގެ އިތުރަށް ހަރުކަށި ފިކުރުގެ މީހުނާއި ބޮޑެތި ކުށްތަކުގައި ހުކުމް ކުރެވޭ މީހުން ބައިތިއްބަން ޚާއްސަ ޔުނިޓެއް ގާއިމް ކުރުމަށް ވެސް ނިންމާފައިވާ ކަމަށް މިނިސްޓަރު އިމްރާން މީގެ ކުރިން ވިދާޅުވެފައިވެއެވެ. ބެލެވޭ ގޮތުގައި އިތުރު ކުރެވުނު ގޮޅިތަކުގައި މި ކަމަށް އިސްކަމެއް ދޭނެއެވެ.\nފެބުރުއަރީ 2, 2021 15:12\nތިތަނަކީ ހަރުކަށި ފިކުރުގެ މީހުން ބައިތިއްބަން ހެދި ޔުނިޓް، ތި ޖަލުގެ ޖާގަ އިތުރުވީކީ ނޫން.. އަދި ތިތާ ޓިއުޓީ ކުރާނެ އޮފިސަރެއް ނަގާކަން ފިނޭޝްއިން ހުއްދައެއް ނުދިން. ސީޕީ އުޅެނީ ހުރިހާކަމެން އޮޅުވާލާގެން ނޭނގޭ ކަމަށް ހެދިގެން ހުރެ ކަންކަން ކުރަން.. ތި ސީޕީ އަކީ ވޭތިވެ ދިޔަ 20 އަހަރު ތެރޭ އެމް.ސީ.އެސް. ދެކުނު އެންމެ ހުދުމުމުޙްތާރުކޮށް ކަންކަން ކުރާ ސީޕީ .. މި ބަލާވެރިކަމުން އަޅަމެން ސަލާމަތް ކުރަންވާދޭ!\nފެބުރުއަރީ 2, 2021 16:33\nތިޔަ 50 ގޮޅިއަށް ލާންޖެހޭ މީހުން 2023 ގައި ލިސްޓް ކުރާނަން\nފެބުރުއަރީ 2, 2021 18:18\nނަސީދު އިމްރާނުުުް ގާސިމު މައުމޫނު


NASA in Mars ge vilaa thakuge photo thakeh nagaifi\nނާސާގެ ކިއުރިއޯސިޓީ ރޯވާއިން ނަގާފައިވާ މާސްގެ ވިލާތަކުގެ ފޮޓޯތައް\nނާސާގެ ކިއުރިއޯސިޓީ ރޯވާއިން ޕްލެންޓް މާސްގެ ވިލާ ތަކެއްގެ ފޮޓޯތަކެއް ނަގައިފި އެވެ.\nމި ފޮޓޯތައް ނާސާއިން މިހާރު ވަނީ އާންމު ކޮށްފަ އެވެ. މި ފޮޓޯތަކަކީ ކިއުރިއޯސިޓީ ރޯވާއިން މިދިއަ މާޗް މަހުގެ އެކި ދުވަސްތަކުގައި ނަގާފައިވާ ފޮޓޯތަކެކެވެ. ތަފާތު އެކި ގަޑިތަކުގައި އަދި އެކި ދުވަސްތަކުގައި ނަގާފައިވާ މި ފޮޓޯތަކުގައި ތަފާތު ގިނަ ވައްތަރުގެ ވިލާ ތަކުގެ ފޮޓޯ ނަގާފައިވެ އެވެ.\nމީގެ ތެރޭގައި ގިނަ ކުލަތަކުން ދިއްލިފައި ހުރި "މަދާ އޮފް ޕާލް" ގެ ނަމުން ނަން ދީފައިވާ ވިލާތަކެއްގެ ފޮޓޯތަކެއް ވެސް ނަގާފައިވެ އެެވެ.\nނާސާއިން ބުނާ ގޮތުގައި މާސްގެ ޖައްވުގައި ވިލާ އުފެދުމަކީ އުނދަގޫ ކަމެކެވެ. ސަބަބަކަށް ވަނީ މާސްގެ ޖައްވު ތުނި ވުމުގެ ސަބަބުންނެވެ. ނަމަވެސް މާސްގެ އީކްއޭޓާ ކައިރިން ފިނި މޫސުމުގައި ވިލާ އުފެދޭ ކަމަށް ދިރާސާ ތަކުން ދައްކާފައި ވެ އެވެ.\nމި އަހަރު މާސްގައި ފިނި މޫސުން އެހެން އަހަރުތަކަށް ވުރެ އަވަހަށް އަންނާނެތީ ނާސާއިން ތިބީ މި ފޮޓޯތައް ނަގަން ދުރާލާ ތައްޔާރު ވެގެންނެވެ. މި ވިލާތަކަކީ އާންމުކޮށް މާސްގައި އުފެދޭ ވިލާތަކަށް ވުރެ މަތީގައި އުފެދިފައި ހުރި ވިލާ ތަކެކެވެ.\nނާސާއިން އެންމެ ފުރަތަމަ މާސްގައި މިފަދަ ވިލާ އުފެދޭކަން ފާހަގަ ކޮށްފައި ވަނީ މީގެ ދެ އަހަރު ކުރިންނެވެ.\nމާސް ސައިންސް ނާސާ


އަންގާރަ ދުވަހާ ހަމަޔަށް މޫސުން ގޯސް! އަންގާރަ ދުވަހާ ހަމަޔަށް މޫސުން ގޯސް!\nއަންގާރަ ދުވަހާ ހަމަޔަށް މޫސުން ގޯސް!\nއަންނަ އަންގާރަ ދުވަހާ ހަމަޔަށް ރާއްޖޭގެ އެކި ހިސާބުތަކަށް މޫސުން ގޯސްވާނެކަމަށް މޫސުމާބެހޭ ޤައުމީ އިދާރާއިން ލަފާކޮށްފިއެވެ. ރާއްޖެއަށް މިހާރު ކުރަމުންދަނީ ހުޅަނގު މޫސުމުގެ ވިއްސާރަކަމަށް އެ އިދާރާއިން ވިދާޅުވެއެވެ.\nޕީއެސްއެމް ނިއުސްއަށް މަޢުލޫމާތުދެއްވަމުން މޫސުމާ ބެހޭ ޤައުމީ އިދާރާއިން ވިދާޅުވީ އަންނަ އަންގާރަ ދުވަހުން ފެށިގެން މޫސުން އަލިވާން ފަށާނެކަމަށް ލަފާކުރެވޭކަމަށެވެ. ކުރިއަށް އޮތް 24 ގަޑިއިރު ރާއްޖޭގެ އުތުރުގެ ރަށްތަކާއި މެދު ރާއްޖެތެރޭގެ ރަށްތަކަށްވެސް މޫސުން ގޯސްވާނެކަމަށް މެޓްއޮފީހުން ލަފާކުރެއެވެ.\nބައެއް ރަށްރަށަށް ގުގުރުމާއެކު ބޯކޮށް ވާރޭވެހުން އެކަށީގެންވާކަމަށް މެޓް އޮފީހުން ވިދަޅުވެއެވެ. ހުޅަނގުދެކުނާއި ހުޅާނގުން ގަޑިއަކު 10 މޭލާއި 18 މޭލާ ދެމެދުގެ ބާރުމިނުގައި ވައި ޖެހޭނެކަމަށާއި ވިލާގަނޑުގައި ގަޑިއަކު ގާތްގަނޑަކަށް 40 މޭލަށް ވައިގަދަވުން އެކަށީގެން ވާކަމަށް އެ އިދާރާއިން ވިދާޅުވެއެވެ. މޫސުމާ ބެހޭ ޤައުމީ އިދާރާއިން ވިދާޅުވީ ކަނޑުތައް އާދައިގެވަރަކަށް ގަދަ ވެފައި ވިލާގަނޑުގައި ގަދަ ވާނެކަމަށެވެ. އަދި ރާޅުތަކުގެ އުސްމިނުގައި3ފޫޓާއި6ފޫޓު ހުންނާކެމަށް ލަފާކުރެއެވެ.\nމެޓް އޮފީހުން ވިދާޅުވީ ވޭތުވެދިޔަ 24 ގަޑިއިރު އެންމެ ގިނައިންވާރޭ ވެހިފައިވަނީ އއ.ތޮއްޑުއަށް ކަމަށެވެ. އެރަށަށް 53 މިލިމީޓަރުގެ ވާރޭވެހުނެވެ. އަދި 39 މޭލު ބާރުމިނުގައި ވައިޖެހުނުކަމަށް މެޓް އޮފީހުން ވިދާޅުވެއެވެ. ދެން އެންމެ ބާާރަށް ވައި ޖެހިފައިވަނީ ބ.ދަރަވަންދުއަށެވެ. އެރަށަށް 37 މޭލު ބާރުމިނުގައި ވައި ޖެހުނެވެ. އަދި ނ.މާފަރަށް 35 މޭލު ބާރުމިނުގައި ވައިޖެހުނުކަމަށް އެ އިދާރާއިން ވިދާޅުވެއެވެ.


E-Series ge furathama chapter akee "BABY"\nޔޫއްޕެ ޕްރޮޑަކްޝަން އާއި ޝައި ޕްރޮޑަކްޝަން އިން "އެ ސީރީޒް" ގެ ނަމުގައި ޑްރާމާ ސިލްސިލާތަކެއް ގެނެސްދިނުމަށް ނިންމާ ފުރަތަމަ ސިލްސިލާގެ ޓީޒާ ދައްކާލައިފި އެވެ.\n"އެ ސީރީޒް" ގެ ނަމުގައި އެޕިސޯޑްތައް ގެނެސްދޭނީ ޗެޕްޓަރުތަކަކަށް ބަހާލައިގެން ވަކި ނަމެއްގައެވެ. ފުރަތަމަ ޗެޕްޓަރު ގެނެސްދޭނީ "ބޭބީ" މި ނަމުގައެވެ.\nޝައި ޕްރޮޑަކްޝަންގެ ފައުންޑާ އަދި "އެ ސީރީޒް" ގެ އެއް ޕްރޮޑިއުސަރު އިސްމާއީލް ޝަފީގު އަވަސްއަށް ބުނީ "ބޭބީ" ގެ ޓީޒާ އާންމުކުރި ނަމަވެސް "އެ ސީރީޒް" ގެ އެޕިސޯޑްތައް ދައްކާނެ ދުވަހެއް އަދި ނިންމާފައިނުވާ ކަމަށެވެ. އަދި ދައްކާނެ ވަކި ޕްލެޓްފޯމެއްވެސް ނުނިންމާ ކަމަށެވެ.\n"ބޭބީ" ގައި މުހިންމު ރޯލުތަކުން ފެނިގެންދާނީ ކުޅަދާނަ އެކްޓަރު އިބްރާހިމް ޖިހާދު (ޖިމީ) އާއި މުޅީން އަލަށް ތައާރަފު ކުރާ އިބްރާހިމް ޔައީޝް އަދި އައިމިނަތު ޝުހާ އެވެ. މީގެ އިތުރުން މުހައްމަދު އަފްރާހުވެސް ފެނިގެންދާނެ އެވެ.\nއާންމުކޮށްފައިވާ ޓީޒާއިން މިއީ ޝައުގުވެރި ކަންތައްތަކެއް ފެނިގެންދާނެ ޗެޕްޓަރެއް ކަމަށް ބެލެވެއެވެ.\n"ޔައީޝްއަކީ އެންމެ ފަހުން ޔޫއްޕެ ބޭއްވި އޮޑިޝަން އިން ފާހަގަވި ކުއްޖެއް. ކުރިއަށް ހުރި އެޕިސޯޑްތަކުންވެސް އޮޑިޝަން އިން ނެގި ކުދިންނަށް ފުުރުސަތު ދެމުންދާނެ. ކޮންމެ އެޕިސޯޑެއްގައިވެސް 45 މިނެޓާއި 50 މިނެޓްގެ ދިގު މިނެއް ހުންނާނެ،" ޝަފީގު ބުންޏެވެ.\n"އެ ސީރީޒް" ގައި ޖުމްލަ 8 ޗެޕްޓަރެއް ހިމެނެއެވެ.\nދެވަނަ ޗެޕްޓަރުގެ ނަމަކީ "ފޯން ކޯލް" އެވެ. ތިންވަނަ ޗެޕްޓަރު "އާޓިސްޓް" ނަމުގައި ގެނެސްދޭއިރު ހަތަރުވަނަ ޗެޕްޓަރު ގެނެސްދޭނީ "ސާވަންޓް" ނަމުގައެވެ.\nފަސްވަނަ ޗެޕްޓަރު "ލިފްޓް" ނަމުގައި ގެނެސްދޭން ނިންމާފައިވާއިރު ހަވަނަ ޗެޕްޓަރަކީ "ޝެޑޯ" އެވެ. އަދި ހަތްވަނަ ޗެޕްޓަރު "ބެސްޓް ފްރެންޑް" ގެ ނަމުގައެވެ. ފަހު އެޕިސޯޑް ގެނެސްދޭނީ "ބެލް" މި ނަމުގައެވެ.\nފިލްމީ މަސައްކަތްތައް ހުއްޓުނު ކޮވިޑްގެ ބަލިމަޑުގެތެރޭގައިވެސް ޔޫއްޕެ ޕްރޮޑަކްޝަން އާއި ޝައި ޕްރޮޑަކްޝަން އިން ވަނީ ރަނގަޅު އުފެއްދުންތަކެއް ބެލުންތެރިންނާއި ހަމައަށް ގެނެސްދީފައެވެ.


Hidhumathugai dhegotheh nuve 15 aharu!\nއިބްރާހިމް މޫސާ އިންޓަވިއު ދެނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއެންމެ ވަގުތަކު ވެސް މަޑުން ނުހުރެ އެވެ. ކެނޑިނޭޅި މަސައްކަތް ކުރުމަކީ ހޮބީ އެވެ. ފުރަތަމަ ވަޒީފާއެއްގެ ގޮތުގައި އަދާކުރީ އުމުރުން އެންމެ ވިއްސަކަށް އަހަރުގައި ސިވިލް އޭވިއޭޝަން އޮތޯރިޓީގެ ބަޖެޓު ކާތިބެއްގެ ވަޒީފާ އެވެ. އޭގެ ފަހުން އެރީ ކަނޑު މައްޗަށެވެ. ނަވާރަސަތޭކަ އަށްޑިހައިގެ ފަހުކޮޅު ދިވެހި ސީމަނުންނަށް ރަނގަޅު އާމްދީއެއް ލިބެމުން ދިޔަ ދުވަސްވަރު ދިޔައީ ބޯޑު ދަތުރު ކުރާށެވެ. ސީމަނެއްގެ ވަޒީފާއަށެވެ. އެކަމަކު ކަނޑު މައްޗަކީ އޭނާއާ ނުގުޅޭ ތަނެއްކަން އެނގުނީ ދިޔަ ފަހުންނެވެ. އެހެންވެ، އަނބުރާ ރާއްޖެ އައިސް ދެން މަސައްކަތް ކުރީ ރިސޯޓުގަ އެވެ. އަދި އެއަށްފަހު މާލެ އައިސް ބުކްޝޮޕެއްގެ ސޭލްސްމަނެއްގެ މަގާމުގެ އިތުރުން އެހެނިހެން ގިނަ ވަޒީފާތައް އަދާ ކުރި އެވެ. އޭގެ ފަހުން މިހާރު ރާއްޖޭގައި ހުރި އެންމެ ފުރިހަމަ އެއް ބޭކަރީ ކަމަށްވާ ސިޓީ ބޭކަރީގައި މަސައްކަތް ކުރަން ފެށި އެވެ. އެ ދުވަހުން ފެށިގެން، ހއ. ހޯރަފުއްޓަށް އުފަން އިބްރާހިމް މޫސާ މިއަދާ ހަމައަށް ވެސް އުޅެނީ އެ ސިޓީ ބޭކަރީގަ އެވެ. އިބްރާހިމް ސިޓީ ބޭކަރީގައި އުޅޭތާ 15 އަހަރު ވެފައިވާއިރު، މިހާރު އޭނާއަކީ އެ ވިޔަފާރީގައި ހުރި އެންމެ ދުވަސްވީ މުވައްޒަފެވެ. މި ވިޔަފާރީގައި ހުރި އެންމެ ޒިންމާދާރު އެއް ވެރިޔާ އެވެ. ސިޓީގެ ޕާޗެސިން މެނޭޖަރެވެ.\n"ބޯޓު ދަތުރު ކުރަން ތިން އަހަރު އުޅުނިން. އަހަރެންނަކާ ނުގުޅޭ ކަނޑެއް. އެއްގޮތަކަށް ވެސް ނުނިދޭ. ހޭލާ އުޅެން ޖެހެނީ. ބޯ އަނބުރަނީ. ދިޔައީ އޮއިލަރެއްގެ ޖޮބެއް ދުވަހަކު ވެސް އުޅުނު ޖޮބެއް ނޫން އެއީ،" ސިޓީ ބޭކަރީގެ ޕާޗެސިން މެނޭޖަރުގެ މަގާމުގައި ހުރި، އިބްރާހިމް ކިޔައި ދިނެވެ.\nއިބްރާހިމް މޫސާ ސިޓީ ބޭކަރީގައި މަސައްކަތުގައި -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nބޯޓު ދަތުރު ކުރަން ހޭދަކުރި ތިން އަހަރު ދުވަހަކީ އޭނާއަށް ތަފާތު ތަޖުރިބާއެއް ލިބުނު ތިން އަހަރެވެ. ދުނިޔެއަށް ލޯހުޅުވައި ދިނީ އެ ތިން އަހަރުގެ ދަތުރެވެ. ހަޔާތުގެ އެ ތިން އަހަރުތެރޭގައި ލިބުނު ތަޖުރިބާވީ މަސައްކަތުގައި ދެމިހުރުމުގައި ލިބުނު ބާރަކަށެވެ. ދުނިޔޭގެ މީހުން އުޅޭ ގޮތާއި މީހުނާއެކު އުޅެން އިބްރާހިމަށް ލޯހުޅުވައި ދިނީ އެ ދަތުރެވެ.\n"ގިނަ ކުދިން އިރުއޮއްސުނީމަ ދަނީ ރަށު ތެރެއަށް ލާރިކޮޅު ހިފައިގެން. އެކަމަކު އަހަރެން ނުދަން. ހަމަ ބެލީ ލާރިކޮޅު ފޮރުވައިގެން ރާއްޖެ އާދެވޭތޯ. އެހެންވެ ދަތުރު ނިންމާފަ އައިސް ރަށުގައި ކުޑަ ފިހާރައެއް ހުޅުވުނީ،" އިބްރާހިމް ބުންޏެވެ.\nއިބްރާހިމް މޫސާ ދަރިފުޅު އަދި އަންހެންނާއެކު\nސިޓީ ބޭކަރީގައި އިބްރާހިމް އުޅޭތާ 15 އަހަރުވީއިރު، އޭނާއަކީ މަސައްކަތުގައި ތަފާތު ހަމަ ތަކެއް ގެންގުޅޭ މީހެކެވެ. ޒުވާނުންނަށް މިސާލެއްގެ ގޮތުގައި ބަލާނެ މަސައްކަތުގެ އަހުލާގެއް ގެންގުޅޭ ހިދުމަތްތެރިއެކެވެ. އޭނާގެ މަސައްކަތް ކޮންމެ ދުވަހަކު ވެސް ފެށޭނީ ފަތިސް ނަމާދުންނެވެ. ހެނދުނު އެންމެ އަވަހަށް އޮފީހަށް ވަންނަ މީހަކީ އޭނާ އެވެ. މިގޮތަށް ތަކުރާރުވާތާ މި އަދަދަށް 15 އަހަރު ވެއްޖެ އެވެ. އެކަމަށް ބަދަލެއް ނާދެ އެވެ. މި ހުރިހާ ކަމެއްގައި އޭނާއަށް އެންމެ އެހީތެރި ވަނީ އަންހެނުންނާއި ދެ ކޮއްކޮ އަލީ މޫސާ އާއި އަހުމަދު މޫސާ އާއި މެނޭޖުމަންޓެވެ. މި މަސައްކަތުގައި ދެމިހުރުމުގެ ބާރަކަށްވަނީ މި ފަރާތަކެވެ.\nސިޓީ ބޭކަރީގެ މި ވިޔަފާރި އަށް 15 ފަހަރު އަހަރުވެފައިވާއިރު، އެންމެ ފުރަތަމަ ބޭކަރީގެ ދޮރު ހުޅުވާއިރު އޭނާ ދޮރުމަތީގައި ހުންނާނެ އެވެ. މިހާރު އޮފީސް ހުޅު ވާނީ އިބްރާހިމެވެ. އިބްރާހިމަށް ވުރެ ކުރިން އޮފީހަށް ވަދެވޭނެ މީހަކު ނުހުންނާނެ އެވެ.\n"ކުރިން ހެނދުނު [ބޭކަރީ] އަންނަ ގޮތަށް ހަވީރު ތަން ބަންދުކޮށްފަ ދާނީ. ވަރަށް ތަފާތު ދުވަސްތައް އެއީ." އިބްރާހިމް ބުންޏެވެ.\nބިޒީ ޝެޑިއުލްގައި އުޅެމުން ވެސް އިބްރާހިމް އާއިލާ އަށް ވަގުތު ދޭން އިސްކަންދެ އެވެ. އާއިލާއަކީ މަސައްކަތުގެ ބައެއްގެ ގޮތުގައި ދެކެ އެވެ. މިހާރު އުމުރުން 52 އަހަރުގެ އިބްރާހިމް ދެން އެންމެ އިސްކަންދޭ ކަމަކީ ކަސްރަތު ކުރުމެވެ. ދުޅެހެޔޮކޮށް ހުންނަން އަބަދު ވެސް ބާރު އަޅަ އެވެ. މަސައްކަތާ އެއްވަރަށް ކަސްރަތު ކުރުމަކީ އިބްރާހިމް އެންމެ ގަވައިދުން ކުރާ އެއް ކަމެވެ.\nއިބްރާހިމް މޫސާ ދަރިފުޅު އަދި އަންހެންނާއި އާއިލާގެ އެހެން މެންބަރުންނާއެކު\n"ކުރިން ޑޮކްޓަރަށް ދެއްކީމަ ބުނީ އެބަހުއްޓޭ ކޮލަސްޓްރޯލް. އެހެންވެ ކަސްރަތު ކުރަން ފެށީ. ކޮންމެ ދުވަހަކު ވެސް ކަސްރަތު ކުރަން. އެކަމަކު މިހާރު އެކަމެއް ނެތް. މީގައި މަސައްކަތާ އެއްވަރަށް ގަވައިދުން ކަސްރަތު ކުރަން ޖެހޭ. ތެޔޮ އެއްޗިހި ކައި، ހަވާދު ކައެއް ނޫޅެން." އިބްރާހިމް ކިޔައި ދިނެވެ.\nމަސައްކަތުގެ އަހުލާގާއި ފަހަށް ރައްކާ ކުރުމުގެ ރީތި އާދައިގެ ސަބަބުން އިބްރާހިމް މިހާރު ވަނީ އަމިއްލަ ބައެއް މަސައްކަތް ފަށާފަ އެވެ. އަމިއްލައަށް ފްލެޓެއް ގަނެ، ކެފޭއެއް ހުޅުވަން ދަނީ ތައްޔާރު ވަނުންނެވެ. އެކަން އޭނާ ކުރަނީ އާއިލާއާއި އޭނާގެ ހުރި ހަމައެކަނި ދަރިފުޅަށްޓަކަ އެވެ. ލޯބިވާ އަންހެނުންނަށްޓަކަ އެވެ.\nއިބްރާހިމް މޫސާ ސިޓީގެ މުވައްޒަފަކާއެކު -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nމަަސައްކަތުގައި ރީތި މިސާލުތަކެއް ދައްކާ، އިބްރާހިމް ޒުވާނުންނަށް ދޭން ބޭނުންވާ މެސެޖަކީ ވަގުތު ބޭކާރު ނުކުރުމެވެ. ވަގުތަށް ސަމާލުކަން ދިނުމެވެ. މަސައްކަތަށް ކަމޭ ހިތުމާއި ދީނީ ކަންތައްތަކަށް ފަރުވާތެރިވުމެވެ.\n"ކޮފީ އަށް ވެސް ދަން. ކޮފީ އަށް ދާން ވެސް ވާނެ. އެކަމަކު ގަޑިއެއް ދެ ގަޑިއިރު ކޮށްލާފަ ގެއަށް ދަނީ. ވަގުތު ހެޔޮ ގޮތުގައި ހިފުން ވަަރަށް މުހިންމު. ރޭގަނޑު ހަތަރުދަމު ހޭލާ އުޅުން މިއީ އެއްގޮ ތަކަށް ވެސް ފައިދާ ހުރިކަމެއް ނޫން."


SunOnline: Raaverikan dhaskuran dhaavee Gemanafuhtah!\nރާވެރިކަން ދަސްކުރަން ދާންވީ ގެމަނަފުއްޓަށް!\nމިޙްނާ ނާސިހު 02 Dec 2019, 08:52\nބޮޑު ޗުއްޓީއަކަސް، ފޫހިވެފައި ގޭގައި ތިބޭނެ ކަމެއް ނެތެވެ. ކޮންމެހެން ބޮޑު ދަތުރެއްހަދާ ތަނަކަށް ނުދެވުނަސް ތިމާ ހުރި ސަރަހައްދަކުން، ހުރި ރަށަކުން ކުރާ ކަންކަމުގައި ބައިވެރިވެ، އާ ފަންނު ތަކާއި ހުނަރުތައް ދަސްކުރަންވީ އެވެ.\nމިފަހަރު މިއޮތީ ހުވަދޫއަށް ރަނުގެ ފުރުސަތެއް ލިބިފަ އެވެ. ދިވެހިންގެ އަމިއްލަވަންތަކަމާއި އާދަކާދަތައް ރަމްޒުކޮށްދޭ ތަފާތު މަސައްކަތްތަކުގެ ތެރެއިން ރާވެރިކަން ދަސްކޮށްދޭ ހާއްސަ ކޯހެއް މި ބޮޑު ޗުއްޓީގައި ފެށުމަށް ގެމަނަފުށިން ދަނީ ތައްޔާރުވަމުންނެވެ.\nގެމަނަފުށީ ކައުންސިލުން އިސްނަގައިގެން އިންތިޒާމްކުރާ މި ކޯހަކީ މި ފެންވަރުގައި ރާއްޖޭގައި މި މަސައްކަތް ދަސްކޮށްދޭން ބާއްވާ ފުރަތަމަ ކޯހެވެ.\nރުއްތަކަށް އަރައި، އެ ރުއްތަކުން ރާ ބާލައިގެން އެ ކެއްކުމުގެ މަސައްކަތް ހިމެނޭ ރާވެރިކަމަކީ މީގެ އެތަށް ސަތޭކަ އަހަރުއްސުރެ ކުރީން ފެށިގެން ދިވެހިން އާމްދަނީ ހޯދުމަށްޓަކައި ކުރަމުންއައި މައިގަނޑު މަސައްކަތެކެވެ.\nގެމަނަފުށީ ކައުންސިލްގެ ރައީސް އަބްދުﷲ ޝިޔާން ވިދާޅުވި ގޮތުގައި، ޒަމާން ތަރައްގީވަމުން އައިސް މިއަދު މި މަސައްކަތް މަޑުމަޑުން އުވި، ނެތެމުން އަންނައިރު، ރާވެރިކަން ދަސްކޮށްދޭ މި ކޯހަކީ ރާވެރިކަން ދިރުވާ އާލާކުރުމުގެ ގޮތުން ފަށާ ހާއްސަ ކަމެކެވެ.\nމި ހިނގާ ޑިސެމްބަރު މަހުގެ 20 ވަނަ ދުވަހު، މި ކޯސް ފެށުމަށް ހަމަޖެހިފައިވާއިރު މިއީ ދެ ހަފްތާއަށް ދިގުދެމިގެންދާނެ ކޯހެކެވެ. ގެމަނަފުށީގައި މިހާރު މި މަސައްކަތްކުރާ ހަރު އުމުރުގެ ރާވެރިންގެ ބައިވެރިވުމާއި އެކު މި ކޯސް ކުރިއަށްގެންދިއުމަށްޓަކައި ވަނީ ހާއްސަ ސިލަބަހެއް ތައްޔާރުކޮށްފަ އެވެ.\nމިގޮތުން ފުރަތަމަ ހަފްތާ މި މަސައްކަތުގެ 'ތިއަރީ'އަށް ހާއްސަ ކުރެވިފައިވާއިރު، މި މަސައްކަތް ކުރައްވާ އެކި ރާވެރިންގެ ކިބައިން ތަފާތު ޓެކްނިކްސްތަކެއް ދަސްކޮށްދިނުމަށް އުންމީދުކުރާކަމަށްވެސް ޝިޔާން ވިދާޅުވި އެވެ. އެއަށްފަހު ކުރިއަށްގެންދާނީ މަސައްކަތުގެ އަމަލީ ބައެވެ.\nމީގެކުރިން އެންވަޔަރަމެންޓް މިނިސްޓްރީއިން އައްޑޫ ސިޓީގައި ރާވެރިކަން ދަސްކޮށްދިނުމުގެ ޕްރޮގްރާމެއް ވަނީ ހިންގާފަ އެވެ.\nޝިޔާން ވިދާޅުވި ގޮތުގައި ގެމަނަފުށީގައި ހިންގުމަށް ތައްޔާރު ވަމުން އަންނަ ކޯހަށް ބޮޑު ތަރުހީބެއް އަންނަނީ ލިބެމުންނެވެ. މިގޮތުން 20 އަހަރުން މަތީގެ ޒުވާނުން ގިނަ އަަދަދަކަށް ބައިވެރިވަމުން އަންނައިރު، ގިނަ އަަދަދެއްގެ އަންހެނުންވެސް ވަނީ މި ކޯހުގައި މިހާރުވެސް ބައިވެރިވެފަ އެވެ.\nކޯހުގެ އިދާރީ މަސައްކަތްތަކާއި އެއްވަރަށް، ކިޔަވައިދިނުމަށް ބޭނުންވާ ޕްރެޒެންޓޭޝަންތަކާއި، އިތުރު ތަކެތި ތައްޔާރުކުރުމުގެ މަސައްކަތް މިހާރު ކުރަމުންއަންނައިރު، 2020ގައި ސްކޫލް ކުދިންނަށް ހާއްސަކޮށްގެންވެސް ރާވެރިކަން ކިޔަވައިދީ ދަސްކޮށްދޭން ކައުންސިލުން ވަނީ ރާވައިފަ އެވެ.\nމަސްވެރި ރަށަކުން ތަފާތު ވަޑިއެއް! އެތައް ހުނަރެއް!\nހަޔާތެއް ރާވެރިކަމުގައި، 50 އަހަރުގެ ލޯތްބެއް!\nނަލަނަލަ ލާމަސީލު ގެމަނަފުށި، ކޮންމެހެން ޖައްސާލަންވާނެ!


ދެނެހުރީމުތަ! ކައުންސިލުން އިޢުލާނުކޮށްފިޔޯ "މާވަހަރެއް" ހޯދަން؟ — Ihavandhoo.com\n6 އޮގަސްޓު 20162ޢަބްދުލްމާނިޢު ޙުސައިން\nކައުންސިލަށް ފާޑު ކިއުމަކީ ކުރަން އެހައި ފަސޭހަ ކަމެއް ނޫނަކަސް ނުކިޔައިވެސް ވާން ނޯންނަނީއެވެ. ކައުންސިލުން ހާވާހާ ހަޑިތަކަށް ފާޑުކިޔަކަސް ކެހިއަކަސް ބޯހަރުކަމުން ހިރުވައިވެސް ނުލާތީ ފާޑު ކިޔާ ހިތްވެސް އަމުދުން ނުވަނީއެވެ.\nކައުންސިލްގެ "ޑިރެކްޓަރ" ކަމާ ގުޅުން ހުރި ކޮންމެ ކަމެއްމެ ހިނގާނެ މަގާއި ގޮތް ބާވަތް އިހަވަންދޫ ރައްޔިތުންނަށް މިހާރު މާ ރަނގަޅަށް ސާފުވެފައި އޮންނަހެން ހީވެއެވެ. ޑިރެކްޓަރުގެ މަޤާމު ހުހަށް އޮންނަތާ ދަހެއްހާ އަހަރުވީއެވެ. އެ މަޤާމަށް މީހަކު ލިބޭތޯ ތިންހަތަރު ފަހަރަކު އިޢުލާނު ވެސް ކޮށްފިއެވެ.\nއެއްފަހަރަކު ކުރި އިޢުލާނު "އެއްގަނޑުން" ކޮށްފައިވުމުން ބާޠިލްވީއެވެ.\nދެން ކުރި އިޢުލާނަށް އިޖާބަދިން ދެ ބައިވެރިންގެ ތެރެއިން މަޤާމަށް ހޮވުނު މީހާ ވަޒީފާއަށް ނިކުންނަންވެގެން ގެއިންވެސް ނިކުތްފަހުން ވަރުގަދަ ވިއްސާރައެއްގައި ޖެހި ބެދި މަގުމަތިއަޅައި، ވީކަމެއް ވެ ނިމި ވައި ހިނދި އުޑުމަތި ސާފުވިއިރު، މަޤާމުގަނޑުވެސް ގެނބި އޮބި ގެއްލި ދިޔައީއެވެ.\nމޫސުން ރަނގަޅުވިތާ އަހަރުތަކެއް ވީފަހުން އަނެއްކާވެސް އިޢުލާނުކޮށްފިއެވެ. އިސާހިތަކު ހަމަ އެއްކަލަ ވިއްސާރައަށް ވިލާހަދައި ރޯޅިވާވަރުން، ކުރިމަތިލީ ބައިވެރިޔާއަށް ހަމަހިލާ ގުޑައިވެސް ލެވޭ ގޮތެއް ނުވިއެވެ.\nދަންނަ މީހަކު ގާތު ބުނެގެން އެއްޗެއް މަތުރައި ކިޔެވެއްޔެއް ކިޔަވައިގެން ވިޔަސް، އިހަވަންދޫ ކައުންސިލަށް ޑިރެކްޓަރެއް ތިލަވޭތޯ ބަލާން ވެއްޖެއަތީ ފެނެއެވެ. އެހެންޏާ ފަހެ! ބައެއް ކަހަލަ މަޤާމުތަކާ ޝައިޠޯނުން ދޯޅުވެ އަވަލުމަކީ ވެސް ވާ ކަންކަމަކީ ކަމަށް ވެދާނެ ނޫންތޯއެވެ.\nކޮންމެއަކަސް، ޑިރެކްޓަރުގެ ކަންތައް މި މަގުން ހިނގާފައި ވަނިކޮށް، އެސިސްޓެންޓް ޑިރެކްޓަރުގެ މަޤާމަށް މީހަކު ހޯދޭތޯ މަސައްކަތް ފަށައިފިއެވެ. ހަމަ އެއްކަލަ އާފާތާ މި ފަހަރު ވެސް ލައިގަތީއެވެ.\nއިޢުލާނުގައި މަޤާމުގެ ޝަރުތު ބަޔާންކޮށްފައި ވަނީ، ދެން މާ ބޮޑުވަރު ކޮށްލައިގެންނެވެ. އަތޮޅު ކައުންސިލުގެ ޑިރެކްޓަރުގެ މަޤާމުގެ ޝަރުޠަށްވުރެ އިހަވަންދޫ ކައުންސިލުގެ އެސިސްޓެންޓް ޑިރެކްޓަރުގެ މަޤާމުގެ ޝަރުޠު މައްޗެވެ. ރާއްޖޭގެ އެކިއެކި ކައުންސިލްތަކާއި މިނިސްޓްރީތަކާއި އެހެން ވެސް ސިވިލް ސާރވިސްގެ މުޢައްސަސާތަކަށް އެސިސްޓެންޓް ޑިރެކްޓަރުން ހޯދުމަށް ކޮށްފައި ހުރި އިޢުލާތަކަށް ބަލާއިރު، އިހަވަންދޫ ކައުންސިލުން ކޮށްފައިވާ އިޢުލާނު ބޮޑުތަނުން ނުބައެވެ.\nމަޤުޞަދު ދަންނާނީ ކަން ކުރިބައެކެވެ.\nޑިރެކްޓަރޭ ނަންގަނެވޭއިރަށް ލައިގަންނަ އެއްކަލަ ކަންތަކުގައި ވިދި، އެސިސްޓެންޓް ޑިރެކްޓަރޭ ހިތާ މި ފަހަރު އިޢުލާނު މި ކުރެވުނީ "މާވަހަރެއް" ހޯދަންތާއެވެ. އޭތީގެ ކަމެއްކަން މުޖައްރިބެވެ. މުޖުމަރާއެއް އަޅައިގެން ވިޔަސް ކައުންސިލު ހެޔޮ ކުރާން އެބަ ޖެހެއެވެ.\nމިފަހަރު ހެދި ގޯސް ތިރީގައިވާ ތާވަލުން ވަޒަންކޮށްލައްވާށެވެ.\n↵ އިހަވަންދޫ ކައުންސިލް, ކިހައްޑިޔަ\nކިތަންމެ ކަރަށް ނާރުއެރުވިުޔަސް އެމްޑީޕީ މ،ީހަކަށް ލާހިކުނޫން ތިވަޒިފާ ލިބޭތަން ދެކޭކައް\n–7އޮގަސްޓު 201603\n–7އޮގަސްޓު 201640


Covid-19 Ge Nurahkaa Bodu Vefai Vanikoh Texas Ah Varugadha Thoofaaneh - Vaguthu\nކޮވިޑް-19 ގެ ނުރައްކާ ބޮޑުވެފައި ވަނިކޮށް ޓެކްސަސް އަށް ވަރުގަދަ ތޫފާނެއް\nހަލުވިކަމާއެކު ފެތުރެމުންދާ ކޮވިޑް-19 ގެ ބަލިމަޑުކަމުގެ ނުރައްކާ އެންމެ ބޮޑުވެފައިވާ ސަރަޙައްދުތަކުގެ ތެރޭގައި ހިމެނޭ އެމެރިކާގެ ޓެކްސަސް އަށް ބާރުގަދަ ތޫފާނެއް އަރަމުން އަންނަ ކަމަށް ރިޕޯޓްތައް ބުނެފިއެވެ.\n"ތޫފާން ހެނާ" ގެ ނަމުން ނަންދީފައިވާ މި ތޫފާން ޓެކްސަސް އަށް އަރަން ފަށާފައި ވަނީ އިއްޔެގެ ވަގުތެއްގައެވެ. މިއާއެކު އެ ސްޓޭޓަށް އާދަޔާއި ޚިލާފަށް މޫސުން ގޯސްވެ ވައިގަދަވަމުން އަންނަ ކަމަށް ނޫސްތައް ބުނެއެވެ.\n"ތޫފާން ހެނާ" ގެ ނުރައްކާ ކުރިޔަށް އޮތް ދުވަސްތަކުގައި ޓެކްސަސް އަށް ބޮޑުވެގެންދާނެ ކަމަށް ބެލެވިފައި ވާއިރު، މި ތޫފާނުގެ ސަބަބުން އެ ސްޓޭޓުގެ ބައެއް ސަރަޙައްދުތަކަށް ބޯކޮށް ވާރޭވެހި ފެންބޮޑުވުމުގެ ހާދިސާތައް ހިނގާފާނެ ކަމުގެ ބޮރުވެސް ވަނީ ބޮޑުވެފައެވެ. މިކަމާއި ގުޅިގެން އިދާރާތަކުން ވަނީ ވަގުތީ ހިޔާތައް ޤާއިމްކުރުމުގެ މަސައްކަތް ފަށާފައެވެ.\nއެއްވަނަ ދަރަޖައިގެ ތޫފާނެއްގެ ގޮތުގައި ކަނޑައަޅާފައިވާ "ތޫފާން ހެނާ" އަކީ އެޓްލާންޓިކް ކަނޑުގައި މިއަހަރު މިހާތަނަށް އުފެދުނު އެންމެ ވަރުގަދަ ތޫފާން ކަމަށް މޫސުމާއި ބެހޭ އިދާރާތަކުން ބުނެއެވެ. މި ތޫފާން ޓެކްސަސް އަށް މިހާރު އަރަމުންދާއިރު، އިތުރު ތޫފާންތަކެއް ވެސް އެޓްލާންޓިކް ކަނޑުގައި އުފެދެމުން އަންނަ ކަމަށް އިދާރާތަކުން ބުނެއެވެ.\nއިއްޔެ ޓެކްސަސް އަށް އަރަންފެށި ވަރުގަދަ ތޫފާނާއެކު އެ ސްޓޭޓުގެ ބޮޑު ބަޔަކުން ވަނީ ކަރަންޓުގެ ޚިދުމަތްވެސް ކެނޑިފައެވެ. އިދާރާތަކުން ބުނާގޮތުން ޓެކްސަސްގެ އާންމުން ދިރިއުޅޭ ގެތަކާިއ ވިޔަފާރިތައް ހިމެނޭހެން މިހާތަނަށް ޖުމްލަ 283104 ތަނަކުން ކަރަންޓުގެ ޚިދުމަތް ވަނީ ކެނޑިފައެވެ.\nމި ތޫފާނާއި ގުޅިގެން ކުރިޔަށް އޮތް ދުވަސްތަކުގައި ޓެކްސަސް އަށް އާދަޔާއި ޚިލާފަށް ބޯކޮށް ވާރޭވެހޭނެ ކަމަށް ވެސް ވަނީ ލަފާކުރެވިފައެވެ. މިގޮތުން މާދަމާ، މި ތޫފާނުގެ އަސަރު އެންމެ ބޮޑަށް ކުރަމުންދާ ސަރަޙައްދުތަކަށް 457 މިލިމީޓަރުގެ ވާރޭވެހޭނެ ކަމަށް މޫސުމާއި ބެހޭ އިދާރާތަކުން ލަފާކޮށްފައި ވެއެވެ.\nދުނިޔެއިން އެންމެ ގިނަ ބަޔަކު ކޮވިޑް-19 އަށް ފައްސިވެ، މި ބަލީގައި އެންމެ ގިނަ ބަޔަކު މަރުވި އެމެރިކާގައި އޮންނަ ޓެކްސަސް އަކީ އެޤައުމުން ހަތަރުވަނައަށް އެންމެ ނުރައްކާ ބޮޑުވެފައިވާ ސްޓޭޓެވެ. މިގޮތުން އެ ސްޓޭޓުން އެކަނިވެސް މިހާތަނަށް ޖުމްލަ 393,683 މީހަކަށް ބަލި ޖެހިފައިވާ ކަމަށް އިދާރާތަކުން ބުނެއެވެ.\nކޮވިޑް-19 ގެ ނުރައްކާ ދުވަހެއް ދުވަހަކަށް ބޮޑުވަމުން ދަނިކޮށް ޓެކްސަސް އަށް އަރާ ތޫފާނުގެ ސަބަބުން އެ ސްޓޭޓުގައި ބަލި ފެތުރުން އިންތިހާއަށް އިތުރުވެ ބަލީގެ ނުރައްކާ ދެގުނަވެގެން ހިނގައިދާނެ ކަމުގެ އިންޒާރު ސިއްޙީ މާހިރުން އަންނަނީ ދެމުންނެވެ.\nއެމެރިކާގެ ފުރަތަމަ ރިޔާސީ ބަހުސް "ހުތުރު ގޮތަކަށް" ފަށައިފި


އޭދަފުށީގައި ސީ ލައިސަންސް ކޯޗިން ކޯހެއް ފަށައިފި\nއެފްއޭއެމުން އޭދަފުށީގައި ކުރިއަށްގެންދާ ސީ ލައިސަންސް ކޯޗިން ކޯހުގެ ތެރެއިން- ފޮޓޯ/ކްލަބް އޭދަފުށި\nބ. އޭދަފުށީގައި އޭއެފްސީ ސީ ލައިސަންސް ފުޓްބޯޅަ ކޯޗިން ކޯހެއް އިއްޔެ ފަށައިފި އެވެ.\nއެފްއޭއެމުން ބ. އަތޮޅު ކައުންސިލާއި ކްލަބް އޭދަފުށި ގުޅިގެން ކުރިއަށްގެންދާ މި ކޯހުގައި ކިޔަވައިދެނީ އެފްއޭއެމްގެ އިންސްޓްރަކްޓަރުންނެވެ. މި ކޯހުގައި 22 ކޯޗުން ބައިވެރިވެފައިވާއިރު އޭގެ ތެރޭގައި އަންހެން ބައިވެރިއަކު ވެސް ހިމެނެ އެވެ.\nމިމަހުގެ 16 ވަނަ ދުވަހުގެ ނިޔަލަށް ކުރިއަށްގެންދާ މި ކޯހުގައި ޕްރެކްޓިކަލް ބައިގެ އިތުރުން ތިއަރީ ބައި ވެސް ހިމެނެ އެވެ. އެގޮތުން ފުޓްބޯޅައިގެ ބޭސިކް ސްކިލްތަކާއި ކުޅުންތެރިންނާއި ދަނޑުމަތީގައި ވާހަކަ ދައްކަންޖެހޭ ގޮތްތައް ކިޔަވައިދޭނެކަމަށް އެފްއޭއެމުން ބުނެ އެވެ.\nއެފްއޭއެމުން ވަނީ ދާދިފަހުން އޭދަފުށީގައި ގްރާސް ރޫޓްސް ކޯޗިން ކޯހެއް ވެސް ހިންގައިފަ އެވެ. މިކޯހުން ތަމްރީނުވި ކޯޗުން އަންނަނީ ބ. އަތޮޅު ތައުލީމީ މަރުކަޒުގެ ޕީޓީއޭ އިން ކުރިއަށްގެންދާ ގްރާސްރޫޓް ޓްރެއިނިން ޕްރޮގްރާމްގައި އެހީތެރިވެދެމުންނެވެ.


17 މެއި 2021 ން ފެށިގެން ކުރިއަށްއޮތް ފަސް އަހަރު ދުވަހަށް އިންތިޚާބު ކުރެވުނު ތިލަދުންމަތީ އުތުރުބުރީ އަތޮޅު ކައުންސިލްގެ ރައީސާއި މެންބަރުން ހުވާ ކުރައްވައިފިއެވެ.\n17 މެއި 20121 ވަނަ ދުވަހުގެ ރޭ 21:00 ގައި ހއ. އަތޮޅު ތަޢުލީމީ މަރުކަޒުގެ ” ތިލައުތުރު ” މާލަމުގައި ބޭއްވުނު ހުވާ ކުރެއްވުމުގެ މި ދަރުބާރުގައި ހުވާލައި ދެއްވީ އުތީމު މެޖިސްޓްރޭޓް ކޯޓްގެ އިސް މެޖިސްޓްރޭޓް އަލްއުސްތާޛު އަޙުމަދު އާދަމެވެ.\nކޮވިޑް-19 އާއި ގުޅިގެން، އޮންލައިންކޮށް ބޭއްވުނު މި ދަރުބާރުގައި އަތޮޅު ކައުންސިލްގެ ރައީސް އަލްފާޟިލް މޫސާ ޝަފީޤާއި، 13 ރަށުން އަތޮޅު ކައުންސިލަށް ހޮވި ވަޑައިގެންނެވި 13 މެންބަރުން ހުވާ ކުރެއްވިއެވެ. މި ރަސްމިއްޔާތުގައި އިންތިޚާބީ މައްސަލައަކާ ގުޅިގެން ހުވާ ކުރައްވާފައި ނުވަނީ ހަމައެކަނި ފިއްލަދޫ ކައުންސިލްގެ ރައީސެވެ.\nއިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނަށް ގެނެވުނު އިސްލާހާ ގުޅިގެން ހއ. އަތޮޅު ކައުންސިލްގެ މިދައުރުގެ މެމްބަރުންގެ ޢަދަދަކީ 14 އެވެ. ނިމިދިޔަ3ވަނަ ދައުރުގައި އަތޮޅު ކައުންސިލްގެ މެންބަރުންގެ ޢަދަކީ ފަހެކެވެ.\nއިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު ނަމްބަރ 7/2010 ގައިވާގޮތުން އަތޮޅު ކައުންސިލަކީ އެކައުންސިލް ނިސްބަތްވާ އިދާރީ ދާއިރާ ހިންގުމުގެ އެންމެ އިސްފަރާތެވެ.\nލާމަރުކަޒީ އުޞޫލުން ދިވެހިރާއްޖޭގެ އިދާރީ ދާއިރާތައް ހިންގުމުގެ ބޭނުމަކީ، ދިވެހިރާއްޖޭގެ އެކިރަށްރަށުގައި ދިރިއުޅޭ ރައްޔިތުންގެ ކަންކަން، ދިމިޤްރާޠީ އަދި ޖަވާބުދާރީވަނިވި އުޞޫލުން ރައްޔިތުން އަމިއްލައަށް ނިންމުމަށް މަގުފަހިކޮށް، އިޖްތިމާއީ ގޮތުންނާއި އިޤްތިސާދީ ގޮތުންނާއި ސަޤާފީ ގޮތުން ދިވެހިރާއްޖޭގެ ރަށްރަށުގައި ދިރިއުޅޭ ރައްޔިތުންގެ ދިރިއުޅުމުގެ ފެންވަރު މަތިކޮށް، ރައްޔިތުން ބާރުވެރިކޮށް، ރައްޔިތުންނާ އެންމެ ގާތުން ފުޅާ ދާއިރާއެއްގައި ޚިދުމަތް ލިބޭނެ މަގު ފަހިކޮށްދީ، ދިވެހިރާއްޖޭގެ ރަށްރަށުގައި އަމާން ވެއްޓެއް ޤާއިމުކުރުމެވެ.\n← ހަތަރުވަނަ ދައުރަށް އިންތިޚާބު ކުރެވުނު ރަށު ކައުންސިލް މެންބަރުން\nއަންހެނުން ތަރައްޤިއަށް މަސައްކަތްކުރާ ކޮމިޓީގެ މެންބަރުން އިޤްރާރުގައި ސޮއިކުރައްވައިފި →


3000 ah vure gina meehunnaaeku Raajje ah cruise liner eh\nތިންހާހަށްވުރެ ގިނަ މީހުނާއެކު ރާއްޖެއަށް ކްރޫޒްލައިނާއެއް\nނޯވޭޖިއަން ޖޭޑް ކްރޫޒްލައިނާ: މި އުޅަނދަކީ ފަހުގެ ތާރީހުގައި މާލެ އަންނާނެ އެންމެ ބޮޑު އެއް އުޅަނދަށްވާނެ\nގާތްގަނޑަކަށް 3،000 އަށްވުރެ ގިނަ ޓޫރިސްޓުންނާއެކު، ނޯވޭޖިއަން ޖޭޑް ކްރޫޒްލައިނާ އަންނަ މަހުގެ ހަ ވަނަ ދުވަހު ރާއްޖެ ވަންނާނެ ކަމަށް މޯލްޑިވްސް އެސޯސިއޭޝަން އޮފް ޔޮޓް އޭޖެންޓްސް (މާޔާ) އިން ބުނެފި އެވެ.\nމާޔާ އިން ވާހަކަ ދެއްކެވި އޮފިޝަލަކު ވިދާޅުވި ގޮތުގައި ރާއްޖެއަށް މި ފަހުގެ ތާރީހުގައި އަންނަ އެންމެ ބޮޑު އެއް އުޅަނދުން އެ ދުވަހު މާލެއަށް 3،500 މީހުން ފައިބާނެ އެވެ. އަދި ކްރޫޒްލައިން ސީޒަން ފެށުމާއެކު ކޮންމެ ހަފުތާއަކު ވެސް ބޮޑެތި އުޅަނދު ފަހަރު ބަނދަރުޖަހަމުން ދާނެ އެވެ.\n"މި އުޅަނދު ވެގެން މިދަނީ ކޮސްޓާސްގެ އުޅަނދު ފަހަރަށް ފަހު މިހާތަނަށް އަންނަ އެންމެ ބޮޑު އުޅަނދަށް،" އެ އޮފިޝަލް ވިދާޅުވި އެވެ.\nނޯވޭޖިއަން ކްރޫޒްލައިން ކުންފުނީގެ މި އުޅަނދަކީ 294 މީޓަރުގެ ބޮޑު އުޅަނދެކެވެ. މި އުޅަނދުގައި 14 ޑެކު ހުރެ އެވެ. މި ކްރޫޒްލައިނާގައި އޭޝިއާގެ ކެއުންތަކަށް ހާއްސަ ރެސްޓޯރެންޓަކާއެކު ނުވަ ރެސްޓޯރެންޓު ހުރެ އެވެ. މީގެ އިތުރުން ޕޫލާއި ޖޮގިން ޓްރެކެއް ވެސް މި އުޅަނދުގައި އޮވެ އެވެ.\nމާޔާ އިން މިއަހަރު ވެސް ބޮޑެތި ކްރޫޒްލައިނާ ތަކެއް ރާއްޖެ ގެނެސްފައިވެ އެވެ.\nޓޫރިޒަމް ކްރޫޒް ލައިނާ އިގްތިސޯދު + ޓޫރިސްޓް އެރައިވަލް\nރާއްޖެއަށް ކްރޫޒް ލައިނާއިން ބައިލައްކަ ޓޫރިސްޓުން އަންނަނީ


އެޑްމިން – Page 224 – Liyuntheringe Gulhun\nVisitors online  128:users  0guests  83bots  45The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n30 މާޗް 2013އެހެނިހެންއެޑްމިން\nކިޔާފައިވާ ޢަދަދު: 275\nޚާއްޞަ ފަރީއްކޮޅެއްގައި ބައިވެރިވެވަޑައިގަތުމުގެ ދަޢުވަތު\nމި އަހަރުގެ ދިވެހިބަހުގެ ދުވަހުގެ މުނާސަބަތުގައި ޖަމްޢިއްޔާގެ މެންބަރުންގެ ޚާއްޞަ ފަރީއްކޮޅެއް ބޭއްވުމަށްވަނީ ހަމަޖެހިފައެވެ. ގަދަފަދަ ޝުކުރެއް ތައްޔާރުކޮށްދެއްވުން.\n30 މާޗް 20134 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 7219\nޙަސަން ޝާކިރު މުޙައްމަދުކުޑައިރު ވެލިކޭ ވާހަކައަކީ، މީހުން ދައްކާހިތްވާ ވާހަކައެއް ނޫނެވެ. އެވާހަކަ ބޮޑުސިއްރެއްގެ ގޮތުގައި ފޮރުވިފައި އޮންނަނީއެވެ. ނުހިނގާ ކަމެއްގެ ގޮތުގައެވެ. މިޒަމާނުގައި މާލޭގައި ދިރިއުޅޭ ކުޑަކުދީންނަށް ވެލިކާކަށް ފުރުސަތެއް ނުލިބޭނެއެވެ. ދިރިއުޅުމުގެ ގޮތްތަކަށް އައިސްފައިވާ “ތަރައްޤީ” ގެ ސަބަބުންނެވެ. ބިރިކިސިންޑާ ރައިވަރު\n30 މާޗް 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1247\nޢަބްދުލް ޙަމީދު ޢަބްދުއްރަޙުމާން، ނާދީ، ނ. މާފަރު(26 މާރޗް 2013 ( އަންގާރަ) ދުވަހު ޝާއިޢުކުރި ބަޔާ ގުޅޭ) (10)ހުރިތަނަކު ފަރެއްގައި (ހުރިތަނަކު ފަރެއްގައި)ގުރިމު ކަންނޭނގޭ ތަދާ (މުގުރި ކަންނޭނގޭ ތަދާ)ޅުރިވެތި ބިރިކިސިންޑާ (ޅުރިވެތި ބިރިކިސިންޑާ)ބުރުނުވަރުތޯ ލަގޮނޑި ދާ (ލަގޮނޑި ދާވަރުތޯ ބުރުނު)ފުރިހަމަވި ކަންކަމަށް އިންނަ (ފުރިހަމަވި ކަންކަމަށް އިންނަ)ހުރިހުންގާނު ތަރައިންނަ (ހުންގާނު ހުރި ތަރައިންނަ)\n30 މާޗް 20132 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5754\nމޫސާ ސާޢިދު، މަރަދޫ (24 މާރޗް 2013 (އާދީއްތަ) ދުވަހު ޝާއިޢުކުރި ބަޔާ ގުޅޭ)\n“ނިމާލާ….ނިމާލްގެ ތި އޯގާތެރިކަމުގެ ބަދަލު އަހަރެންދޭނީ ކިހިނެއް. އަހަރެންފަދަ އެއްވެސް ގުޅުމެއްނެތް އަންހެނަކަށް ތިބަހައްޓާ އޯގާތެރިކަމުގެ ބޭނުމަކީ ކޮބާ؟” ނިމާލާއެކު އެކަނިވި ވަގުތު ސަރާ ވާހަކަ ދެއްކިއެވެ.\n“ހެޔޮކަމެއް ކޮށްފި މީހަަށް އޭގެ ބަދަލު މާތްރަސްކަލާނގެ ދެއްވާނެ. އަހަންނަށް މިކުރެވެނީ ހެޔޮކަމެއް ކަމަށްވާނަމަ މާތްރަސްކަލާނގެ ބަދަލު ދެއްވާނެ.” ނިމާލް ބުންޏެވެ. ސަރާގެ ފަރާތުން އެއްވެސް ބަދަލެއް ބޭނުމެއް ނޫން ކަމަށް އަބަދުވެސް ނިމާލް ބުނެއެވެ.\nޤައުމުގެ އަޑު އަހާށެވެ!\n29 މާޗް 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6264\nޙަސަން ޝާކިރު މުޙައްމަދުހީކުރާށޭ އަބަދަށްވެސް ރަނގަޅަށް ކަން ކަމުގައި މީ ކުރިންވެސް ލޮބުވެތި ޤައުމު އެދޭގޮތް ކަމުގައި\nކަންކަމަށް އުނި ހުރިހާ ހެޔޮބަދަލަށް އެދި ތިބެގެން އަންނަ މޫސުންދިރުވާށޭ މި ބިމަށް ފަހި ގޮތުގައި\n29 މާޗް 20131 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 3473\n(މިއީ ފައިބެ އަހަރު (2012 ގެ) ޑިސެމްބަރު މަހުގެ ތެރޭގައި ރާއްޖޭގެ އެންމެ އުތުރުން މަޝްހޫރު ރަށެއްގައި ހިނގި ޙަޤީޤީ ހާދިސާއަކަށް ބިނާކޮށް ލިޔެފައިވާ ސަމާސާ އަދަބެކެވެ.)\nފަތުޙުﷲ އަހްމަދު، ހއ. އިހަވަންދޫ\nޒުވާން ދެމަފިރިންނެވެ. ފިރިހެން މީހާއަކީ މަދަނީ ޚިދުމަތުގައި އަވަދި ނެތި އުޅެމުންދާ ހީވާގި ޒުވާނެކެވެ. އަންހެންމީހާ އަކީ ގެވެހި އަތްނބެކެވެ. ދެމަފިރިންގެ އަލަތު ދަރިފުޅަށް ތިން މަސް ފުރިހަމަ ނުވެ އެވެ. ވިހެއުމާއެކު އަނބިމީހާއަށް ތަފާތު އެކިކަހަލަ ކަންތައްތައް ދިމާވަމުން ދިޔަ އެވެ. ވިހެއުމާ ގުޅިގެން ހަށިގަނޑަށް އަންނަމުން ދިޔަ ބަދަލުތަކުގެ ސަބަބުންނެވެ. އެކި ފަހަރު އެކި އުނދަގުލެވެ. ބޯ އެނބުރުމުގެ އުދަނގުލެވެ. މޫނު މައްޗަށް އަނދިރިވުން ފަދަ ކަންކަމެވެ. ޔޫސުފު ޢަލައިހިއްސަލާމުގެ ވާހަކަ.\n28 މާޗް 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 3472\nޙަސަން ސަޢީދު، ޗަމްޕާޕޫލްމާގެ، ސ. ހިތަދޫ. ބިސްމިއިން ފަށަނީ ލިޔަން ޔޫސުފުގެ ވާހަކަ ޅެންބަހުން، ވިސްނުމާ ކެތްތެރިކަމާ އެދިގެން އިލާހުގެ ޙަޟުރަތުން. ޙަމްދު ތަޢްރިފާ ޘަނާ ޞަލަވާތް އެކީ ލެއްވުން އަދައި، ޢަމަލުގައި މަތިވެރި، ރަސޫލުﷲ އަށް ތެދުވެރި ހިތުން. ބޭނުމީ އަޚުނާއި އުޚުތުންނަށް މި ވާހަކައިން ރަނގަޅު، ބޭނުމާ، ޢިބުރަތްތަކާ، ފައިދާތަކެއް، އަބަދަށް ލިބުން. ހަޔާތުގެ ދުވަސްތައް ޒަމާނުގެ ހަލުވި ދުވެއްޔާއެކު ފާއިތުވެދެއެވެ.\n28 މާޗް 2013ޢާއްމުބައި, ފިލްމާއި މިއުޒިކްއެޑްމިން\nކިޔާފައިވާ ޢަދަދު: 4253\nތަރުޖަމާ: އަބްދުލްޣަފޫރު ޢަބްދުއްރަޙީމުމި ލަވަޔަކީ ހަތްދިހަޔާއި އަށްޑިހައިގެ އަހަރުތަކުގެ ތެރޭގައި މުޅިދުނިޔެއަށް މަޝްހޫރުވެގެން ދިޔަ އިނގިރޭސިވިލާތުގެ ބޭންޑެއްކަމުގައިވާ ‘ކުއީން’ގެ ލަވައެކެވެ. ‘ކުއީން’ގެ ‘ދޯސް އާ ދަ ޑޭސް އޮފް އަވަރ ލައިވްސް’، ‘އަހަރުމެންގެ ހަޔާތުގެ ދުވަސްތަކަކީ އެއީއެވެ.’ މި ލަވައިގެ ދިވެހި ތަރުޖަމާއެކެވެ. މި ލަވަ ލިޔުނީ ‘ކުއީން’ގެ ރޮޖަރ ޓެއިލަރ އެވެ. އިންސާނީ ހަޔާތާ މެދު އޭނާއަށް ކުރެވި ދިޔަ އިޙުސާސުތަކެކެވެ.\nއެމެރިކާގެ ހަނގުރާމަވެރިއެއްގެ ސިޓީ، ކުރީގެ ރައީސާއި ނައިބު ރައީސަށް\n27 މާޗް 20131 ޚިޔާލުދުނިޔޭގެ ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 8168\nތަރުޖަމާ: އަޙްމަދް ސަމީރު ޢަލީ\n“ޖޯޖް ޑަބްލިޔު ބުޝް އާއި ޑިކް ޗޭނީއަށް\nޓޯމަސް ޔަންގް ގެ ފަރާތުން،\n19 މާޗް 2013\nމިސިޓީ އަޅުގަނޑު މިލިޔަނީ އިރާގު ހަނގުރާމައަށް 10 އަހަރު ފުރޭ ދުވަހެވެ. އިރާގު ހަނގުރާމައަށް ދިޔަ ހުރިހައި ހަނގުރާމަވެރިންގެ މަތިންނެވެ. އަޅުގަނޑު މި ސިޓީ މިލިޔަނީ އިރާގު ހަނުގުރާމައިގައި މަރުވި 4488 ”މެރިން” ސިފައިންގެ މީހުންގެ މަތިންނެވެ. އަދި އެ ހަނގުރާމައިގައި އެކިވަރުގެ އަނިޔާ ލިބުނު އެތައް ލައްކަ ސިފައިންގެ މީހުންގެ މަތިންނެވެ. މީގެ ބައެއް މީހުންނަކީ، އެ ހަނގުރާމައިގައި ލިބުނު ތަފާތު ޖިސްމާނީ ގެއްލުން ތަކާއި ނަފްސާނީ ގެއްލުންތަކުގެ ސަބަބުން އެމީހުންގެ ދިރިއުޅުން ބަރުބާދުވި މީސްމީހުންނެވެ.\nހަނދާނުން ފޮހެލުން ދަތި ޝަޚްޞިއްޔަތެއް.\n27 މާޗް 20132 ޚިޔާލުބަހާއި އަދަބު, ޝަޚްޞިއްޔަތުއެޑްމިން\nކިޔާފައިވާ ޢަދަދު: 4195\nޙަސަން ސަޢީދު، ޗަމްޕާޕޫލްމާގެ، ސ.ހިތަދޫ.އަލްމަރްޙޫމް ގަނޑުވަރު ޢަލިދީދީ އަކީ ސ.ހިތަދޫ ޅެންވެރިކަމުގެ ގުލްޒާރުގައި ފޮޅުނު މާތަކުގެ ތެރެއިން އެންމެ މީރުވަސްދުވާ އެއްމަލެވެ. ޅެން، ފަރިހި، ހެއްދެވުމުގެ އިތުރުން އޭނާ އެންމެ އިސް ކަމެއް ދެއްވީ ރައިވަރު ހެއްދެވުމަށެވެ. އެޔާއި ނުލައި ޅެންވެރިކަމުގެ ގުލްޒާރު ފުރިހަމަ ނުވާކަމަށް ބައްލަވައިގެން އެ ތަރަހަ މަތީގައި ހުންނަވައިގެން އޭނާ ހައްދަވައިފައިވާ ޜައިވަރަކީ އޭގެ އަދަބިއްޔާތާއި ފެންވަރަށް ބައްލަވައިފި ނަމަ ފާހަގަކުރެވޭ ފަދަ މޮޅު ރައިވަރުތަކެކެވެ. ފަހަތުގައި އަޅުގަނޑު މި ލިޔަނީ އޭގެ ތެރެއިން2ރައިވަރެވެ. ކިޔުންތެރިންނަށް އޭގެ މޮޅު ދެރަ ވަޒަންކުރުމަށް ފުރުޞަތު ދެމުންނެވެ.


Africa Cup: Algeria aai Tunisia Semi ah | Mihaaru\nއަލްޖީރިއާ އާއި ޓިއުނީޝިއާ ސެމީ އަށް\n12 ޖުލައި 2019 - 11:28\nގާހިރާ، މިސްރު (ޖުލައި 12) - އެފްރިކަން ކަޕް އޮފް ނޭޝަންސްގައި ރޭ ކުޅުނު ކުއާޓާ ފައިނަލް މެޗުތަކުން މޮޅުވެ ޓިއުނީޝިއާ އާއި އަލްޖީރިއާ މުބާރާތުގެ ސެމީ ފައިނަލުން ފުރުސަތު ހޯދައިފި އެވެ.\nކުއާޓާގައި ރޭ ޓިއުނީޝިއާ އިން ވަނީ 3-0 އިން މަޑަގަސްކާ ބަލިކޮށްފަ އެވެ. އަދި އަލްޖީރިއާ އިން އައިވަރީ ކޯސްޓް ބަލިކުރީ ފުރިހަމަ ވަގުތާއި އިތުުރު ވަގުތު ކުޅުނުއިރު 1-1 އިން އެއްވަރުވެފައި އޮތުމުން ޕެނަލްޓީ ޖަހައިގެން 4-3 އިންނެވެ.\nމުބާރާތުގައި އަލަށް ވާދަކޮށް ގިނަ ހައިރާންކުރަނިވި ނަތީޖާތަކެއް ނެރުނު މަޑަގަސްކާއާ ދެކޮޅަށް ޓިއުނީޝިއާ އިން ރޭގެ މެޗުގައި މޮޅަށް ކުޅުނެވެ. ޓިއުނީޝިއާ އިން ކުއާޓާއާ ހަމައަށް އައީ 90 މިނިޓް ތެރޭގައި އެއްވެސް މެޗަކުން މޮޅުނުވެ އެވެ. ގްރޫޕްގެ ތިން މެޗު ވެސް އެއްވަރުވިއިރު، ދެ ވަނަ ބުރުގައި ގާނާ ބަލިކުރީ 1-1 އިން އެއްވަރުވުމުން ޕެނަލްޓީ ޖަހައިގެންނެވެ.\nމަޑަގަސްކާ ކޮޅަށް ޓިއުނީޝިއާގެ ގޯލުތައް ޖެހީ ފެޖާނީ ސާސީ، ޔޫސުފް މުސާނީ އަދި ނައީމް ސްލިތީ އެވެ. ޓިއުނީޝީއާ އިން 2004 ވަނަ އަހަރަށް ފަހު ކުޅޭ ފުރަތަމަ ސެމީ ފައިނަލުގައި ބައްދަލުކުރާނީ ސެނެގޯލާ އެވެ. ޓިއުނީޝިއާގެ ކޯޗު އަލާއިން ގްރީސޭ ބުނީ މި ހިސާބަށް އާދެވުމަކީ ވެސް މިދިޔަ އަހަރުތަކަށް ބަލާއިރު ކާމިޔާބެއް ކަމަށާއި އެކަމަކު މި މުބާރާތް ކާމިޔާބު ކުރުމަކީ މިހާރު ކުޅުންތެރިންނާއި އޭނާގެ ޓާގެޓް ކަމަށެވެ.\n"މިއީ ވެސް ބޮޑު ކުރިއެެރުމެއް. އެކަމަކު މި ހިސާބުން ނިންމާލީއެއް ނޫން. ދެވެން އޮތް އެންމެ ދުރަށް ގޮސް މި ތަށި އުފުލާލުމަކީ މިހާރުގެ އަމާޒަކީ،" އަލާއިން ބުންޏެވެ.\nއައިވަރީ ކޯސްޓާ ދެކޮޅަށް ރޭ ކުޅުނު މެޗުގައި އަލްޖީރިއާ އަށް މެޗުގެ 20 ވަނަ މިނިޓްގައި ލީޑުނަގައިދިނީ ސޯފިއަން ފެގޫލީ އެވެ. ދެ ވަަނަ ހާފުގައި އައިވަރީ ކޯސްޓަށް އެއްވަރުކޮށްދިނީ ޖޮނަތަން ކޮޑްޖާ އެވެ.\nނަތީޖާ ނެރެން ޕެނަލްޓީ ޖެހިއިރު، އަލްޖީރިއާ އިން ވަނީ ފަސް ޕެނަލްޓީގެ ތެރެއިން ހަތަރު ޕެނަލްޓީ ކާމިޔާބުކޮށްފަ އެވެ. އެ ޓީމުގެ ރަމީ ބެންސެމްބާނީ، އިސްލާމް ސްލިމާނީ، އެންޑީ ޑެލޯޓް އަދި އާދަމް އޫނަސް ޕެނަލްޓީތައް ކާމިޔާބުކުރިއިރު، އެ ޓީމަށް ނާކާމިޔާބުވި ޕެނަލްޓީ އަކީ ޔޫސުފް ބެލައިލް ފޮނުވާލި ޕެނަލްޓީ އެވެ.\nއައިވަރީ ކޯސްޓުން ފޮނުވާލި ފަސް ޕެނަލްޓީ ތެރެއިން ކާމިޔާބުވީ ތިން ޕެނަލްޓީ އެވެ. އެ ޓީމުގެ ވިލްފްރެޑް ބޮނީ އާއި ސެރޭ ޑައި ޖެހި ޕެނަލްޓީ ކާމިޔާބެއް ނުވި އެވެ. އެ ޓީމުން ކާމިޔާބުކުރެވުނީ ފްރޭންކް ކެސީ، މެކްސްވެލް ކޯނެޓް އަދި މެކްސް އަލަން ގްރަޑެލް ޖެހި ޕެނަލްޓީ އެވެ.\nމުބާރާތުގެ ސެމީ ފައިނަލް މެޗުތައް އޮންނާނީ އާދިއްތަ ދުވަހު އެވެ. އެއް ސެމީގައި ސެނެގޯލާއި ޓިއުނީޝިއާ ކުޅޭއިރު، އަނެއް ސެމީގައި ބައްދަލުކުރާނީ އަލްޖީރިއާ އާއި ނައިޖީރިއާ އެވެ.\nއިތުރު ލިޔުންތައް އައިވޮރީ ކޯސްޓް


ހިތާމަ ލޯބި January 26, 2016\nޙަޔާތަކީ އިމްތިހާނެކެވެ. ވަގުތީ ފާލަމެކެވެ. މަންޒިލަކަށް ވާސިލުވާން ކުރެވޭ ދިގު ދަތުރެއް ފަދަ އެއްޗެކެވެ. ނަމަވެސް މިކަން ދަންނަނީ މަދުބައެކެވެ. ބާކީ ތިބި މީހުން ދެކެނީ އެއީ ދުނިޔެ ދެކެލަން ލިބިފައިވާ ފުރުސަތެއްގެ ގޮތުގައެވެ. އުފަލާ މަޖާ ނަގަން ލިބިފައިވާ ރަނުގެ ފުރުސަތެއްގެ ގޮތުގައެވެ. މިބުނާ ޒާތުގެ މީހުން ލޯތްބެއް ނުވެއެވެ. ލޯބީގެ ނަމުގައި ކުޅެނީ ކުޅިވަރެކެވެ. މީހުންނާ ކައިވެނި ކުރަނީވެސް ލޯތްބަކުން ނޫނެވެ. ނަމަވެސް ޙާސިލް ކުރަން ބޭނުންވާ އިތުރު ކަންތައްތަކެއްހުރީމައެވެ. އަމިއްލަ އެދުމާއެކީގައެވެ.\nމާނީ އަކީ މުޅިއަކުން މިބުނި ޒާތުގެ މީހެކޭ ބުނާ ހިތެއް ނެތެވެ. އޭނާ އައްސަދުދެކެ ލޯބިވެއެވެ. އިންތިހާއަކަށް ނޫނެވެ. އެހެނަސް ހަމަ ލޯބިވެއެވެ. އައްސަދުއާއި ކައިވެނި ކުރީވެސް ލޯބި ވާތީއެވެ. ނަމަވެސް ހަމައެކަނި ލޯބި ވާތީއެއް ނޫނެވެ. އަމިއްލައެދުމުގެ ބައި އަންނަނީ މިހިސާބުންނެވެ. މާނީ ބޭނުންވާ ހުރިހާ ކަމެއް އައްސަދު ކޮށްދިނުން އެއީ މާނީ އައްސަދުދެކެވާ ލޯބި އިތުރުކޮށްދޭ ކަމަކެވެ.\nއައްސަދަށް މިކަން އެނގެއެވެ. ކައިވެނީގެ ކުރިންވެސް އައްސަދަށް އޮތީ މިކަން މޭރުންވެފައެވެ. މާނީ ބުނީކީ ނޫނެވެ. ނަމަވެސް އައްސަދުގެ ހަވަނަ ހިއްސު އެކަން ދެނެގަތީއެވެ. ހުރިހާ ކަމެއް އެނގި ހުރެވެސް މާނީ އާއި ކައިވެނި ކުރަން އައްސަދު ނިންމީ މާނީ ދެކެވާ ލޯތްބެއްގެ ބޮޑުކަމުންނެވެ. އައްސަދުގެ ހިތާ ކުޅެން މާނީ ހަމަ މޮޅީއެވެ. މާނީ ފަދަ ރީތި ބުރުސޫރައަކާއި ލޫޅާފަތި ހަށިގަނޑެއްގެވެރި އިތުރު ކުއްޖަކު އައްސަދަށް ނުލިބޭނެކަން އައްސަދަށް ޤަބޫލު ކުރެވެނީ އެހެންވެއެވެ. މާނީ ހިތުގަ ޖެހޭ ފަދަ ކަމެއް ކުރަން އައްސަދު ފަސްޖެހެއެވެ. ނުކެރެނީއެވެ. އިތުރަށް ބީވެދާނެތީ ބިރުގަންނަނީއެވެ. ހެދުނު ގޯސް ރަނގަޅު ކުރުމަށް ތިން ފުރުސަތު ލިބުނުކަން އެއީ އޭނާގެ ނަސީބު ގަދަކަމެވެ. މިއަދު އެދެމަފިރިން އެކުރަމުންދާ ދަތުރަކީ އެދެމަފިރިންގެ ޙަޔާތަށް ނުހަނު މުޙިއްމު ދަތުރެކެވެ. އެދަތުރު ދާން މާނީ އެއްބަސްވިކަމީ މާނީވެސް އައްސަދުދެކެ ލޯބިވާ ކަމުގެ ހެއްކެކެވެ.\nކުރިންވެސް ބުނިހެން ދިރިއުޅުމަކީ އިމްތިހާނެކެވެ. އެއްބައެއްގެ ކެތްތެރިކަން އިމްތިހާނު ކުރެވޭއިރު އަނެއްބައެއްގެ އެދުންވެރިކަން އިމްތިހާން ކުރެވެމުން ގެންދެއެވެ. ދިރިއުޅުން އެކި ހަނގުރާމަތަކާއި އިންސާނުންނާ ކުރިމަތި ކުރުވައެވެ. އިންސާނުންނަށް އޮތީ ހިތްވަރާއެކު ކުރިމަތިލުމެވެ. ﷲ ހަނދުމަ ކުރަމުންނެވެ.\nމާރިޔާއަށް ދިރިއުޅުން ކުރިމަތި ކުރަމުން އަންނަ އެކިވަރުގެ ހަނގުރާމަތަކާއި ކުރިމަތިލަމުން އަންނަނީ ނުހަނު ހިތްވަރާއެކުގައެވެ. އުމުރުން ހަތަރު އަހަރުގައި ބައްޕަގެ ލޯބިން މަހުރޫމްވުމާއެކު މަންމަގެ އަތްމަތި ދަތިވެ ދިރިއުޅުމުގެ އެއްކޮޅުގައި ހިފާނެ ފިރިހެނަކަށް ބޭނުންވީ ހިނދު މަންމަ ހޯދައިދިން ދޮންބައްޕަގެ ނުފޫޒު މާރިޔާގެ ދިރިއުޅުމަށް އެޅިފައިވެއެވެ. ދޮންބައްޕަގެ ޚިދުމަތުގައި އަބަދާ އަބަދު ހުންނަންޖެހެއެވެ. ތަޢުލީމީ ހަޔާތް ނިމިގެން ދިޔައިރު އެކުގައި ވަގުތު ހޭދަކޮށް ހީ ސަމާސާކޮށްލާނެ ރަޙުމަތްތެރިޔަކު ލިބިފައި ނެތީ ދޮންބައްޕަގެ ހުއްދަ ނެތުމުގެ ސަބަބުން، އެންމެ ކުޑަމިނުން ގްރޫޕްވޯކެއް ހަދާލުމަށްވެސް ރައްޓެއްސެއްގެ ގެއަށް ދެވިފައި ނެތީމައެވެ. ދުނިޔެއަށް ލޯ ނުހުޅުވިވަނީ ދޮންބައްޕަ އެކަމަށް ފުރުސަތުދީފައި ނުވާތީއެވެ. ބޮޑުވެ ތަސައްރަފު ފުދިފައިވާ އަންހެން ކުއްޖެއް ނަމަވެސް، މިޒަމާނުގެ އަންހެން ކުދިން އަތް ފަޅުފިލުވަން ގެންގުޅޭ މޯބައިލް ފޯނު ލިބިފައި ނުވަނީ ދޮންބައްޕަ މާރިޔާއަށް އިތުބާރު ނުކުރާތީއެވެ. ވަޒީފާއަކަށް ދާން ގޭގެ އޮޅިގަނޑު ގިރާކުރެވިފައިނުވަނީ އެ ދަތި އުނދަގޫ ދިރިއުޅުމުގެ ސަބަބުން ކިޔެވުމަށް ވަގުތު ނުލިބި ބޭކާރުވެގެން ދިޔައީތީއެވެ. ދޮންބައްޕަ ތަޅާ ހާނީއްކަ ނުކުރިޔަސް މިއީވެސް ކިހާ ބޮޑު އަނިޔާއެއް ހެއްޔެވެ. ހުރި ހަމައެކަނި ދަރި އަދި ދޮންދަރިޔަކީވެސް އަންހެން ކުއްޖަކަށް ވީ ހިނދު، އަންހެން ދަރިޔަކަށް ދޭންވާ ހިމާޔަތާއި ރައްކާތެރިކަން ދީގެން ބަލާބޮޑުކުރުމަކީ އެއީ ކަމުގައި މާރިޔާގެ ދޮންބައްޕަ ހުސޭނު ދެކެއެވެ. ނަމަވެސް މާރިޔާގެ ފަރުވާލެއް ނެތެވެ. މާރިޔާގެ ދެމައިންނަށް ކާންދީ ބަލަހައްޓާ މީހަކީ އެއީއެވެ. ކާންދޭ އަތުގައި ދަތްއެޅުމަކީ މާރިޔާއަށް މާލަފާ ގޮތެއް ނޫނެވެ. މިހާރު މާރިޔާ ދެކެމުންދާ ހުވަފެނަކީ ރަނގަޅު މީހަކާ އިނދެގެން އެކޮށިން މިންޖުވުމެވެ. ނަމަވެސް ހަތަރު ފާރުތެރޭގައި ބަންދުވެފައި އިނދެގެން ރަނގަޅު މީހަކު ހޯދާނީވެސް ކިހިނެތް ހެއްޔެވެ. އެކަންވެސް ނިންމާނީ ދޮން ބައްޕައެވެ. އޭނާގެ ދެންހުރި ކަންކަންވެސް ދޮންބައްޕަ ނިންމާ ފަދައިންނެވެ. މިއަދު އޭނާގެ ކޮޓަރިން އޭނާ ނުކުންނަން ޖެހިފައި އެވަނީވެސް ދޮންބައްޕަ އެގޮތަށް ނިންމާ ސިއްކަ ޖެހީމައެވެ. ދޮންބައްޕަގެ ވަރަށް ގާތް ރައްޓެއްސެއްގެ ދަރިއެއްގެ ދެމަފިރިން މާލޭގައި ތިބެފައި ޗުއްޓީ ހޭދަކޮށްލުމަށް އެރަށަށް އަންނާތީއެވެ. ދޮންބައްޕަގެ ނިންމުމަށް މާރިޔާ އޭނާގެ އަމިއްލަ ކޮޓަރި ހުސްކޮށް ރަމަތަ ކުރަމުން އެދަނީ އެ މެހެމާނުންނަށެވެ.\nގޭ ދޮރުމައްޗަށް އެރުމަށްފަހު ހުސޭނު ނިކަން ބާރަށް ޒާހިރާއަށް ގޮވާލާފައި އެއޮއް ލެފުނީއޭ ބުނި އަޑަށް އެނދުގެ ބާލީސްތައް ރީތި ކުރަން ހުރި މާރިޔާގެ އަތްމަތި ހަލުވިކޮށްލުމަށްފަހު މަސައްކަތް ނިންމާލާފައި މޫނުބަލާ ލޯގަނޑު ކުރި މައްޗަށް ހުއްޓި އިސްތަށިގަނޑު ރީތި ކޮށްލާފައި ބޭރަށް ނުކުތެވެ. އޭރު އޭނާގެ މަންމަ ޒާހިރާވެސް ހުރީ ނުކުމެ ބޭރު ދޮރުމަތީގައެވެ. ހުސޭނު ބަރޯ ހިފައިގެން ނުކުމެ ހިނގައިގަތުމުން ދެމައިން ހުސޭނުގެ ފަހަތުން ހިނގައިގަތީ ބަނދަރަށް ދިއުމަށެވެ.\nލޯންޗުގެ ބާރު ދުވެލި މަޑުކޮށްލީ ރަށުގެ ފަޅު ތެރެއަށް ވަދެވުނީމައެވެ. މަންޒިލަށް ވާސިލްވެވުމުން ލިބޭ ހިތްހަމަޖެހުން ދަތުރުގެ އެންމެހާ ބައިވެރިންނަށް ލިބިގެން ދިޔައެވެ. އެންމެ ބޮޑު ހިތްހަމަޖެހުމެއް ލިބިގެން ދިޔައީ ބޯއަނބުރާ ހޮޑުލަވާގަތްފައި އިން މާނީއަށެވެ. އޭނާ ދެން އެންމެ ހިނދު ކޮޅަކުވެސް އޭގައި އިންނާކަށް ބޭނުމެއް ނޫނެވެ. ލޯންޗު ބަނދަރު ޖެހުމާއެކު އެންމެ ފުރަތަމަ ތެދުވި ބައިގަނޑުގައި އޭނާ ހުއްޓެވެ. މީހުންތަކުގެ ތެރޭގައި ބޮނޑިވެ ގަނެގެން ފައިބަން ބޭނުންނުވެފައި އައްސަދު އިން ނަމަވެސް މާނީ ފައިބަން ބޭނުން ވުމުން އޭނާއަށް ޖެހުނީ ހަތިޔާރު ބަހައްޓަފައި އިންތަނުން ތެދުވާށެވެ. އަތްދަބަސް ކޮނޑުގައި އަޅުވާލަމުން މާނީ ހިނގައިގަތުމުން އައްސަދުވެސް ދަބަސް އަޅުވާލުމަށްފަހު މާނީގެ ފަހަތުން ހިނގައިގަތެވެ.\nދެމަފިރިންގެ ފައި ރަށުގެ ފަސްގަނޑުގައި ޖެހުމާއެކު ތަޢާރަފު ވެލަމުން ހުސޭނު ސަލާމަށް އަތްދިއްކޮށްލީ ފުރަތަމަ އައްސަދަށެވެ. އައްސަދު ހުސޭނާ ސަލާމްކޮށްލުމުން ދެންތިބި ޒާހިރާއާއި މާރިޔާ ވެސް ތަޢާރަފުކޮށްދިނެވެ. އައްސަދު ހިނިތުންވުމަކާއެކު ހެވިދިލިފައިހުރި ޒާހިރާއާއި ސަލާމްކޮށްލާފައި އިސްޖަހައިގެން ހުރި މާރިޔާއަށް ސަލާމަށް އަތްދިއްކޮށްލިއެވެ. އައްސަދު ދިއްކޮށްލި އަތުގައި ހިފަމުން މާރިޔާއަށް އިސްއުފުލާ އައްސަދުގެ ސީދާ ދެލޮލަށް ބަލާލެވުނީ ބޭއިޚްތިޔާރުގައެވެ. ދެމީހުންގެ ހަތަރު ކަޅި ހަމަވުމާއެކު އައްސަދުގެ އަތުގެ ނާރުތަކުން ފެށިގެން މުޅި ހަށިގަނޑުގައި ހިނގައިގަތީ ގޮތް ނޭނގޭ އިހުސާސެކެވެ. މުޅި މީހާ ގައިން ހީބިހި ނަގައިގެން ދިއުމާއެކު ހުރިހާ ލޯލިތަކެއް ކޮޅަށް ޖެހުނެވެ. މާރިޔާގެ ހިތްވެސް ކުއްލިއަކަށް އަވަސްވީ ކީއްވެ ކަމެއް ނޭނގުނެވެ. ހަތަރެސްފައި ފިނިވީ ނަމަވެސް އައްސަދުގެ އަތުން ދޫކޮށްލާކަށް ހިތަކަށް ނޭރިއެވެ. ދެމީހުންނަށްވެސް ތިބެވުނީ އެކަކު އަނެކަކުގެ މޫނަށް ބަލާށެވެ. ނަމަވެސް ވީކަމެއްވީ ސުކުންތެއްގެ ތެރޭގައެވެ. ދެވަނަ ސުކުންތުގެ ތެރޭގައި ދެމީހުންވެސް އަތްދޫކޮށްލުމަށްފަހު ހަމައަކަށް އެޅިލިއެވެ. ނަސީބަކުން ގާތުގައި ތިބި މީހުންނަށް މިކަމެއް ނޭނގެއެވެ. އެކަން ސިއްރުވީ ހަމައެކަނި އެދެހިތުގައެވެ. މާނީވެސް ހަމައެފަދައިން ހިނިތުންވުމަކާއެކު އެންމެންނާ ސަލާމްކޮށްލުމަށްފަހު ރަށަށް ނަޒަރު ހިންގާލިއެވެ. ދުރަށްފެތުރިފައިވާ ދިގު އަތިރިމަތީގައި ހައްދާފައިވާ ރުއްތަކުން ރާއްޖެތެރޭގެ ހިތްގައިމުކަން ކިތަންމެ ފުރިހަމައަކަށްވެސް ހާމަކޮށްދެއެވެ. ގަދައަށް އިރު އަންދަމުން ދިޔަވަގުތެއް ނަމަވެސް ގައިގާ ބައްދަމުން ދިޔަ ފިނި ވައިރޯޅީގެ ސަބަބުން ހޫނުކަން މާބޮޑަށް އިހުސާސެއް ނުވެއެވެ. ނަމަވެސް މާނީގެ ނަޒަރު ހުއްޓިފައިވަނީ އެހިތްގައިމު ކަމަކަށް ނޫނެވެ. އޭނާ ނަޒަރު ހިންގަމުން ދިޔައީ ބަނދަރުމަތީގައި ހޭލަ މޭލައަށް އުޅެމުންދާ ނޫކަށި ފުރައިގެ ޒުވާން ފިރިހެންކުދިންނަށެވެ. ހިތްތަކާއި ކުޅެލާފަދަ ރީތިކަން ލިބިފައިވާ ފިރިހެން ކުދިން އެރަށަކު މަދެއް ނޫންކަން މާނީ ދެނެގަތްކަން ހާމަވީ އޭނާގެ ތުންފަތް މައްޗަށް ވެރިވި އުފާވެރި ހިނިތުންވުމުންނެވެ. ކޮންމެއަކަސް މާނީއަށް އެރަށްވީ ހިތްގައިމު ރީތި ރަށަކަށެވެ. (ނުނިމޭ)\nV.reethi…waiting for next part\nNext part will be uploaded very soon In sha allah\n?school ga es thy enme molhu viyya..kn dhuvaheh shaad ge vaahaka eh kiyaahithun ulheny\nDhn libeyne in sha allah\nVrh salhi….. Next part avahah upload khdhibala….\nVarah avahah libeyne in sha allah\nvarah salhi.. next baii avahaa up kohdheeba.. good luck\nEy varah reethi mi waaahaka.. eagerly Waiting for next part\nThaadhi. Hoe hoe . varah salhi ingey.\nAsthaa shaahidhoooo….. haadha salhi vaahaka ekeyy dww…. aslu mashehh ehen vaahaka takehh nuvess kiyann…. ekamu mi vaahaka shahid ge veema mikiyaalee…. heevanee hama ehen fada kamehh henn….. hoiii hoiii\nWow!!? mi story ge feshun hama superb…?? and assadh aky ma enme loabi vi ekaku…v bodah thanks mi nan mi story ga himeny ma.. ???\nE hama ihthifaagu\nThaadhi aki boy writer ehbaaa\nV v reethi….nxt part avahah up kohdehchey…….gud\nNot bad keep it up…\nNice story … but maa bodah ves kurukoh thi up kohlky.. emme reethi hisaabun thi nimmaaly.. waiting waiting. ..\nin sha allah varah avahah upload koh dheynan\nVarah reethi.. When next part? Avahah up koh dhechey\nAlhe v reethi… nxt part kn irakun\nVarah reethi vaahaka..waiting for da next part ???\nV v reethi…best of luck…waitn for nxt prt\nWow wow wowwww ????\nmi story ge huriha pate kiyan libeneka muge umeedhuga mi story kiyan feshi asluves vara reethi ingey.. kiya hithun kiyan eba 🙂 nice story\nކަރުނަ އޭގެ އިންތިހާއަށް…..7 ވަނަބައި\nބިރުވެރި ލޯބި February 14, 2014\nހިތާމަ ލޯބި December 2, 2019


Ai Thilaige Hangad Omaan Kollumah2Hafthaa Thereygai Nathyja Fenna Pasteh\nދެހަފްތާ ތެރޭގައި ނަތީޖާ ފެންނަ ޕޭސްޓެއް\nއަތްތިލައިގެ ހަންގަނޑު އޮމާން ކޮށްލުމަށް2ހަފްތާ ތެރޭގައި ނަތީޖާ ފެންނަ ޕޭސްޓެއް\n08 ޖެނުއަރީ 2022 - 16:16:53\nޒުވާން ކަމުގައި ދެމިހުރުމަށް ކޮންމެ މީހަކުވެސް ބޭނުންވާނެވެ.\nނަމަވެސް އުމުރުން ދުވަސް ވުމުގެ ސަބަބުންނާއި، ބައެއް މީހުން އުފެދިފައި ހުންނަށް ގޮތުން އަތްތިލައިގެ ހަންގަނޑު ކުރެކިވެފައި ހުންނަ ބޭފުޅުން މަދުން ނަމަވެސް ފެންނަމުން ދެއެވެ. މިފަދަ ބޭފުޅުންނަށް، މިފަހަރު މިއޮތީ ދާއިމީ ހައްލެއްކެވެ. އަތްތިލައިގެ ހަންގަނޑު އޮމާން ކޮށްލަދޭ ދެތިން މިނެޓްގެ ޕޭސްޓެއް ތައްޔާރުކޮށް ލެވޭނެ ގޮތެކެވެ.\nމި ފަދަ އެކި އެކި ޕޭސްޓްތައް ބޭނުން ކުރުމަށް ފަހު ވެސް ހަންގަނޑު އޮމާން ކުރުމުން ގިނަ މީހުން ވަނީ ނާކާމިޔާބު ވެފައެވެ. ބޭނުން ކުރޭވޭ ބައެއް ޕޭސްޓް ތަކުގެ ސަބަބުން ހަންގަނޑަށް ވަރަށް ބޮޑަށް ގެއްލުން ވާތަން ފެނެއެވެ. އެ ގޮތުން ހަންގަނޑަށް ދިމާވާ އެކި އެކި މައްސަލަތަކުގެ ތެރޭގައި ހަންގަނޑު މާބޮޑަށް ކުރަކި ވުމާއި ތަފާތު އެކި އެލާޖިކް ވުން ހިމެނެއެވެ.\nނަމަވެސް މިފަހަރު މިއޮތީ މިފަދަ ބޭފުޅުންނަށް ގޭގައި ތިބެގެން ތައްޔާރު ކޮށްލެވޭނެ، ގަވައިދުން ބޭނުން ކޮށްފިނަމަ ނަތީޖާ ފެންނަލެއް ވެސް އަވަސް ގުދުރަތީ ތަކެތި ހިމަނައިގެން ތައްޔާރު ކޮށްލެވޭނެ ޕޭސްޓެކެވެ. މި ޕޭސްޓަށް މާގިނަ ތަކެތި ބޭނުމެއް ނުވާނެއެވެ.\nހަމަ އެކަނި ޕޭސްޓް ތައްޔާރު ކޮށްލުމަށް ބޭނުން ވަނީ ދަތް އުގުޅާ ބޭސް، ޓޫތު ޕޭސްޓް (ކޮލްގެޓް) އާއި ލުބޯގެ ތިނެއް ނުވަތަ ހަތަރު ތިއްކެވެ.\nކުޑަ ތައްޓަކަށް ދޭއް ނުވަތަ ތިން ސަމްސާ ޓޫތު ޕޭސްޓް އެޅުމަށްފަހު، ލުބޯ ހުތް ކޮޅުވެސް އަޅާފައި ރަނގަޅަށް މިކްސް ވަންދެން ދެތިން މިނެޓް ގިރާލާނީއެވެ.\nބޭނުުން ކުރާނެ ގޮތް:\nތައްޔާރު ކޮށްލި ޕޭސްޓް އަތް ތިލައިގައި އުގުޅާލާށެވެ. އުނގުޅި ޕޭސްޓް 15 ވަރަކަށް މިނިޓް ވަންދެން ބެހެއްޓުމަށްފަހު ރަނގަޅަށް ދޮވެލާނީއެވެ. މިގޮތަށް ހަފްތާއަކު ދެފަހަރު މި ޕޭސްޓް އުނގުޅާ ކަމުގައި ވާނަމަ އަވަސް ހައްލު ފެނިގެން ދާނެވެ.


ޣީބަ ބުނާއަޑު އިވިއްޖެނަމަ ކަންތައްކުރާނެ ގޮތް – shafiu.mv\nޣީބަ ބުނާއަޑު އިވިއްޖެނަމަ ކަންތައްކުރާނެ ގޮތް\nFebruary 22, 2021 މުޙައްމަދު ޝާފިޢު\nޣީބައަކީ ބޮޑު ފާފައެކެވެ. އެއީ މުސްލިމުން ދުރުހެލިވާންޖެހޭ ކަމެކެވެ. މުޖްތަމަޢުތަކުގެ ތެރޭގައި ފެތުރިފައިވާ އިޖްތިމާޢީ ބައްޔެވެ. އެތައްބަޔަކު އެބަލީގެ ޝިކާރައަކަށްވެފައިވާ، އެތައް ފިތުނަތަކަކަށް މަގުފަހިވާ މުޖްތަމަޢުގެ އިޖްތިމާޢީ ފޭރާން ވީދާ ކުދިކުދިކޮށްލާ ބައްޔެކެވެ.\nޢިލްމުވެރިން އެއްބަސްވެވަޑައިގަންނަވާގޮތުގައި ޣީބަ ބުނުމަކީ ޙަރާމް ކުރައްވާފައިވާ ކަމެކެވެ އަދި މިއީ ބޮޑެތި ފާފަތަކުގެ ތެރޭގައި ހިމެނޭކަމެކެވެ. އިސްލާމްދީނުގައި ޣީބަބުނުން ނަހީކުރައްވައިފައި ވަނީ އެކަމުގެ ސަބަބުން އިސްލާމީ އަޚްވަންތަކަމުގެ ގުޅުން ކެނޑި، އެކަކު އަނެކަކައި ދޭތެރޭ ވާ ރަޙްމާއި، ކުލުނާއި، ލޯތްބާއި އިޙްތިރާމް ގެއްލި، ރުޅިވެރިކަމާއި ނަފްރަތު އުފެދި ދެކޮޅުވެރިކަން ފެތުރިގެން ހިނގައިދާނެތީއެވެ.\nމިކަމުގެ ނުރައްކާތެރިކަން ކީރިތި ޤުރުއާނުގައި ބަޔާންވެފައިވަނީ ވަރަށް މަތިވެރި މިސާލަކުންނެވެ. އާދެ މަރުވެފައިވާ އަޚާގެ މުޅަމަސް ކެއުންފަދަ ކަމެއްގެ ގޮތުގައެވެ. ކީރިތި ﷲ ވަޙީކުރައްވާފައިވެއެވެ. وَلاَ يَغْتَب بَّعْضُكُم بَّعْضًاأَيُحِبُّ أَحَدُكُمْ أَنْ يَأْ كُلَ لَحْمَ أَخِيهِ مَيتًا فَكَرِهْتُمُوهُ – الحجرات:الآية 12 “….އަދި އެއްބައަކު އަނެއްބަޔަކަށް ޣީބަ ނުބުނާށެވެ. ތިޔަބައިމީހުންގެ ތެރެއިން އެކަކުވެސް އޭނާގެ އަޚާގެ މަސް މުޅަކޮށް ކެއުމަށް ލޯބިކުރާނޭ ހެއްޔެވެ؟ ތިޔަބައިމީހުން އެކަމަށް ނުރުހޭނެތެވެ. (ޣީބަ ބުނުމަކީ ހަމައެފަދަ ކަމެކެވެ.)”\nޣީބަ ބުނާއަޑު އިވިއްޖެނަމަ ކަންތައް ކުރާނެގޮތް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. “مَنْ ذَبَّ عَنْ عِرْضِ أَخِيهِ بِالْغِيبَةِ, كَانَ حَقًا عَلَي اللهِ أَنْ يُعْتِقَهُ مِنَ النَّارِ” – رواه أحمد, صحيح الجامع 6240- “އަޙަކު ނެތްތަނެއްގައި އޭނާގެ އަޙާގެ އަބުރު ދިފާޢު ކޮށްދީފިނަމަ، އޭނާ އަލިފާނުން ސަލާމަތް ކޮއްދެއްވުން މާތް ﷲގެ މައްޗަށް ޙައްޤުވެގެންވެއެވެ”


Safari rape case: Majileehu ge committee gai massala agendakohfi\nސާފާރީ ރޭޕް ކޭސް: މަޖިލީހުގެ ކޮމިޓީގައި މައްސަލަ އެޖެންޑާކޮށްފި\nރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގެ މެންބަރުން ބައްދަލުވުމެއްގައި -- ފޮޓޯ: މަޖިލީހުގެ އިދާރާ\nހުޅުމާލެ ފަޅުގައި އޮތް ސަފާރީއެއްގައި ބިދޭސީ އަންހެނަކު ރޭޕްކުރި މައްސަލަ ބަލައި ދިރާސާ ކުރަން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގެ ބައްދަލުވުމަށް އެޖެންޑާ ކޮށްފި އެވެ.\nމަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގެ މެންބަރުންނަށް ފޮނުވާފައިވާ މެސެޖްގައިވާ ގޮތުން، ސާފާރީގައި ބިދޭސީ އަންހެނަކު ރޭޕް ކުރި މައްސަލަ ދިރާސާ ކުރުމަށް ކޮމިޓީގެ ބައްދަލުވުމެއް ތާވަލު ކޮށްފައި ވަނީ މާދަމާ މެންދުުރު ފަހު 2:00 ޖަހާއިރަށެވެ.\nއެ ކޮމިޓީގައި އިންނަވާ އައްޑޫ މީދޫ ދާއިރާގެ މެންބަރު ރޮޒައިނާ އާދަމް ކުރެއްވި ޓްވީޓެއްގައި ވިދާޅުވީ، އެ މައްސަލަ އެޖެންޑާކޮށްފައި ވަނީ ކޮމިޓީގެ މުގައްރިރު އަދި ހިންނަވަރު ދާއިރާގެ މެންބަރު ޖީހާން މަހްމޫދެވެ. ނަމަވެސް މާދަމާގެ ކޮމިޓީ ބައްދަލުވުމުގައި ރިޔާސަތުގައި އިންނަވާނީ ނައިބު މުގައްރިރު، ވައިކަރަދޫ ދާއިރާގެ މެންބަރު ހުސައިން ޒިޔާދު ކަމަށް އޭނާ ވިދާޅުވި އެވެ.\nމި މައްސަލާގައި ޖިންސީ ގޯނާގެ ތުހުމަތަށް ހައްޔަރުކުރި ދެ މީހަކު ވަނީ ތަހުގީގުގެ ކުރީކޮޅު ކުއްލި ގޮތަކަށް މިނިވަން ކޮށްފަ އެވެ. އެ މީހުންގެ އެއްވެސް މައުމޫލާމެއް ވެސް ހާމައެއް ނުކުރެ އެވެ. ހައްޔަރުން ދޫކޮށްލައިގެން އުޅެނީ ސަރުކާރުގައި ބާރުގަދަ ފަރާތްތަކާ ގުޅުން ހުރި ބައެއް ކަމަށް އެ ހިސާބުން އަޑުފެތުރިގެން ދިޔަ އެވެ. އެކަމާ ގުޅިގެން ނޫސްވެރިން ކުރަމުންދާ ސުވާލުތަކަށް ފުލުހުން ޖަވާބެއް ނުދެ އެވެ.\nފުލުހުން މީޑިއާއަށް ހާއްސް ކޮށްފައި އޮންނަ ވަޓްސްއެޕް ގްރޫޕެއްގައި ވެސް މި ސުވާލުތައް މިދިއަ ތިން ދުވަހު ވަނީ ނޫސްވެރިން ކޮށްފަ އެވެ. ރާއްޖޭގެ ވަރަށް ސީނިއާ ނޫސްވެރިން ވެސް އެ ސުވާލުތައް ކުރި އެވެ. ނަމަވެސް ފުލުހުން ދިން ޖަވާބަކަށްވީ "ތަހުގީގު ކުރިއަށް ދާތީ، މިވަގުތު ދެވެން ހުރި މައުލޫމާތު ދެވިއްޖެ" އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ޖިންސީ ގޯނާ + ރޮޒައިނާ އާދަމް ރޭޕް ކުށްކުރުން ޖީހާން މަހްމޫދު ބިދޭސީން\nތުހުމަތުވާ މީހާ ދޫވީ މެންބަރުގެ ނުފޫޒަކުން ނޫން: ނަޝީދު\nސަފާރީ ރޭޕަށް ނުފޫޒު ވަދެފައިވާތީ ކުއްލި މައްސަލައެއް\nފުލުހުން އަމަލުކުރި ގޮތް ބަލަން އެންއައިސީއަށް\n"ކުއްޖަކު ދައުލަތަށް ނަގަނީ ގޮތެއް ނެތުމުން"


H.Dh keylakunu vaguthegothun balahattaidheyne faraatheh hoadhany – Iru\nހދ.ކޭލަކުނު ވަގުތީގޮތުން ބަލަހައްޓައިދޭނެ ފަރާތެއް ހޯދަނީ\nރާއްޖޭގެ ތިމާވެށި ޙިމާޔަތްކޮށް ރައްކާތެރިކުރުމާބެހޭ ގާނޫނު ގެ ދަށުން ހިމާޔަތްކޮށްފައިވާ ހދ. ކޭލަކުނު ވަގުތީގޮތުން ބަލަހައްޓައިދޭނެ ފަރާތެއް ހޯދަން އެ އަތޮޅު ކައުންސިލުން އިއުލާންކޮށްފިއެވެ.\nހދ.އަތޮޅު ކައުންސިލުން ކުރި އިޢުލާނެއްގައި ބުނެފައިވަނީ ދިވެހިރާއްޖޭގެ ތިމާވެށި ޙިމާޔަތްކޮށް ރައްކާތެރިކުރުމާބެހޭ ޤާނޫނު (ނަންބަރު:4/93) ގެ ދަށުން ޙިމާޔަތްކޮށްފައިވާ ހދ.ކޭލަކުނު ވަގުތީގޮތުން ބަލަހައްޓައިދޭނެ ފަރާތެއް ހޯދަން ބޭނުންވާކަމަށެވެ.\nމިކަމަށް ހުޅުވާލެވިފައިމިވަނީ، ވިޔަފާރި ރަޖިސްޓްރީ ކުރުމުގެ ޤާނޫނު (ޤާނޫނު ނަންބަރ: 18/2014) ގެ ދަށުން ވިޔަފާރި ރަޖިސްޓްރީ ކުރެވިފައިވާ ފަރާތްތަކުގެ އިތުރުން ހދ.އަތޮޅު ރަށު ކައުންސިލްގެ އިދާރާތަކަށް ކަމަށްވެސް ހދ.އަތޮޅު ކައުންސިލުން މައުލޫމާތުދެއެވެ.\nއިތުރަށް އިޢުލާނުގައި ބުނެފައިވަނީ އަތޮޅު ކައުންސިލުން އަންގާ ގޮތެއްގެ މަތިން އެރަށް ބަލަހައްޓައި ދިނުމަށް އެދޭ ފަރާތްތަކުން، 28 ޖަނަވަރީ 2020ވާ އަންގާރަ ދުވަހުގެ 13:00 އަށް އަތޮޅު ކައުންސިލްގެ އިދާރާއަށް ވަޑައިގެން މަޢުލޫމާތު ސާފު ކުރެއްވުމަށްފަހު، 06 ފެބުރުވަރީ 2020 ވާ ބުރާސްފަތު ދުވަހު 11:00 އަށް އަގު ހުށަހެޅުއްވުން އެދޭ ކަމަށެވެ.\nކޭލަކުނަކީ ބިމުގެ ގޮތުން 80.23 ހެކްޓަރު ހުންނަ ރަށެކެވެ.


MMA Governor mirey Fuluha haaziru kuranee\nއެމްއެމްއޭގެ ގަވަރުނަރު މިރޭ ފުލުހަށް ހާޒިރު ކުރަނީ\nގަވަރުނަރު އަހްމަދް ނަސީރު- މިރޭ ފުލުހަށް ހާޒިރުވުމަށް ވަނީ އަންގާފަ -- ފޮޓޯ: އަހުމަދު ޝުރާއު| އަވަސް\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރު އަހްމަދް ނަސީރު މިރޭ ފުލުހަށް ހާޒިރުވުމަށް އަންގައިފި އެވެ.\nފުލުހުންގެ މީޑިއާ އޮފިޝަލް ވަނީ އެކަން އަވަސްއަށް މިރޭ ކަށަވަރުކޮށްދީފަ އެވެ. ފުލުހުން ގަވަރުނަރު ނަސީރުގެ މައްސަލަ އެއް ބަލަމުން އަންނަށް ކަމަށް އެންމެ ފުރަތަމަ ބުނެފައިވަނީ މިމަހު ފަސް ވަނަ ދުވަހު އެވެ. ފުލުހުން ބަލަމުން ދަނީ ގާނޫނީ މައްސޫލިއްޔަތު އަދާ ކުރުމަށް ނަސީރު ހުރަސް އެޅިކަމަށް ތުހުމަތު ކުރެވޭ މައްސަލަ އެކެވެ.\nއެނގިފައިވާ ގޮތުގައި ނަސީރުއާ ދެކޮޅަށް ފުލުހަށް މައްސަލަ ހުށާހެޅީ އެމްއެމްއޭގެ ފައިނޭންޝިއަލް އިންޓެލިޖަންސް ޔުނިޓުގެ ކުރީގެ ވެރިޔާ އަބްދުﷲ އަޝްރަފް އެވެ. އޭނާ އެ މައްސަލަ ހުށަހެޅީ ރިޔާސީ އިންތިހާބަށް ފަހު ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ މަނީ ލޯންޑަރިންގެ މައްސަލަ އަޝްރަފް ފުލުހަށް ހުށަހެޅުމާ ގުޅިގެން ނަސީރު އިސްކޮށް ހުންނަވައިގެން އޭނާ އެ މަގާމުން ވަކި ކުރި މައްސަލާގަ އެވެ.\nއެމްއެމްޕީއާރްސީގެ މައްސަލާގައި އަޝްރަފް އާއި ނަސީރުގެ އިތުރުން ފައިނޭންޝިއަލް އިންޓެލިޖަންސް ޔުނިޓުގެ ކުރީގެ ވެރިއަކަށް ހުންނެވި އާތިފް ޝަކޫރު ވެސް މީގެ ކުރިން މަޖިލިހަށް ހާޒިރު ކުރާގޮތަށް ވަނީ ނިންމާފަ އެވެ. އެއީ އޭސީސީ އިން ނެރުނު އެ ރިޕޯޓުގައި އެމްއެމްއޭއާ ބެހޭ ގޮތުން ހާމަވީ ކަންކަމާ ގުޅޭ މައުލޫމާތު އޮޅުން ފިލުވުމަށެވެ.\nމޯލްޑިވްސް ޕޮލިސް ސާވިސް އެމްއެމްއޭ ގަވަނަރު\nގަވަރުނަރުކަމަށް އަލީ ހާޝިމް އައްޔަން ކުރަން ރުހުންދީފި\nގަވަރުނަރުގެ މަގާމަށް އަލީ ހާޝިމްގެ ނަން ރައީސް ފޮނުވައިފި\nޝަރީފުގެ މައްސަލަ ބަލަން ފަށައިފި\nއިމާރާތް ކުރަން ދޫކުރާ ލޯނުގެ އިންޓަރެސްޓް ކުޑަކުރަނީ


Ukulhahugai fenboduve gethakah fen vannanee\nއުކުޅަހުގައި ފެން ބޮޑުވެފައި.-- ފޮޓޯ: ޕޮލިސް\n20 އޭޕްރީލް 20190ކޮމެންޓް\nމުޅި ރާއްޖެ އަށް ކުރަމުން އަންނަ ވިއްސާރާގައި މިއަދު މެދުކެނޑުމެއް ނެތި ގިނަ އިރުތަކެއް ވަންދެން އއ. އުކުޅަހަށް ބޯކޮށް ވާރޭ ވެހުމާއި ގުޅިގެން އެ ރަށުގައި ވަރަށް ބޮޑަށް ފެންބޮޑުވެ، ގެތަކަށް ފެން ވަންނަމުންދާތީ، ފެން ހިންދުމުގެ މަސައްކަތް ފަށައިފި އެވެ.\nފުލުހުން ބުނީ އެ ރަށުގެ ބައެއް ގެތަކަށް ފެން ވަންނަމުން ދާތީވެ، އުކުޅަހު ކައުންސިލުން ފެން ހިންދުމަށް ކުރަމުން އަންނަ މަސައްކަތަށް އެ ރަށު ޕޮލިސް ޑެސްކުން އެހީތެރިކަން ފޯރުކޮށްދެމުން އަންނަ ކަމަށެވެ. އެގޮތުން ޕަންޕް ބަހައްޓައިގެން ފެން ހިންދުމުގެ މަސައްކަތް ކުރަމުން އަންނަ ކަމަށާއި، ގެތަކުގައި ވެލިބަސްތާ ޖެހުމުގެ މަސައްކަތް ވެސް ކުރަމުން އަންނަ ކަމަށް ފުލުހުން ބުނެ އެވެ.\nއެ ރަށުގައި ފެން ބޮޑުވެފައިވާ ސަރަހައްދުން ފެން ހިންދުމަށް އެކްސްކަވޭޓަރެއް ބޭނުންކޮށްގެން ކޯރެއް ކެނޑުމުގެ މަސައްކަތް ކުރަމުން އަންނަ ކަމަށް ވެސް ފުލުހުން ބުނެ އެވެ.\nމިކަމާ ގުޅޭގޮތުން އެ ރަށު ކައުންސިލްގެ ބަހެއް އަދި ނުލިބެ އެވެ. ފުލުހުން މީޑިއާތަކަށް ހިއްސާކުރި ފޮޓޯތަކުން ފެންނަ ގޮތުގައި އެ ރަށުގެ ބައެއް މަގުތަކުގައި އޮތީ ވަރަށް ބޮޑަށް ފެން ބޮޑުވެފަ އެވެ. ނަމަވެސް ފެން ބޮޑުވުމުން އެ ރަށުގެ ގެތަކަށް ފެން ވަދެ، ގެއްލުމެއް ލިބުނު ކަމެއް އަދި ސާފެއް ނުވެ އެވެ.\nއއ.އުކުޅަސް ޕޮލިސް ފެންބޮޑުވުން


ސަނީ ޑިއޯލް ދަރިފުޅު ކަރަންއާ އެކު ސެލްފީއެއް ނަގަނީ.\n18 ޖޫން 2019 - 06:32\nމި ފިލްމަކީ މިދިޔަ އަހަރު ވަރުން ދަވަންއާ އެކު، "އޮކްޓޯބާ" ގެނެސްދިން ސުޖިތު ސިރްކާ ޑައިރެކްޓް ކުރާ ފިލްމެކެވެ. "އުދަމް ސިންގް" އަކީ އިންޑިއާގެ މިނިވަންކަމަށް މަސައްކަތް ކުރި ބަތަލު އަދި އިނގިރޭސިވިލާތުގައި މަރައިލި އުދަމް ސިންގްގެ ވާހަކަ ކިޔައިދޭ ފިލްމެކެވެ. ފިލްމުގައި އޭނާގެ ރޯލުން ފެންނާނީ ވިކީ އެވެ.\nމި އަހަރުގެ އެންމެ ކާމިޔާބު އެއް ފިލްމު ކަމަށްވާ "އުރީ: ދަ ސާޖިކަލް ސްޓްރައިކް" ގެ ބަތަލު ވިކީގެ ހުރި ފިލްމުތަކުގެ ތެރެއިން ދެން އެންމެ އަވަހަށް ސިނަމާ އަށް އަންނާނީ އަންނަ ނޮވެމްބަރުގެ މަހުުގެ 15 ގައި ރިލީޒް ކުރާ ބިރުވެރި ފިލްމު "ބޫތު: ޕާޓް ވަން-ހޯންޓެޑް ޝިޕް" އެވެ.\nވިކީގެ ކުރިއަށް ހުރި އިތުރު ފިލްމުތަކުގެ ތެރޭގައި ކަރަން ޖޯހަރުގެ "ތަހުތު" އާއި "އުރީ" ގެ ޑައިރެކްޓަރު ހަދާ ސުޕަހީރޯ ފިލްމެއް ހިމެނެ އެވެ.\n"އުދަމް ސިންގް" އަންނަ އަހަރު ގެނެސްދޭ އިރު، އެ ފިލްމުގެ ކުރިން ސުޖިތު އަމީތާބް ބައްޗަން އާއި އަޔޫޝްމަން ކުރާނާއާ އެކު އަންނަ އަހަރު "ގުލާބޯ ސިތާބޯ" ކިޔާ ފެމިލީ ކޮމެޑީއެއް ގެނެސް ދޭނެ އެވެ. އެއީ އެޕްރީލް، 24، 2020 ގަ އެވެ.\n"ސުޕަ 30" ގެ ލަވައެއް ދައްކާލައިފި\nއަންނަ މަހުގެ 12 ގައި ރިލީޒްކުރާ ފިލްމު "ސުޕަ 30" ގެ ލަވައެއް ދައްކާލައިފި އެވެ.\nފިލްމުގެ ލީޑް ދެ ތަރިން ކަމަށްވާ ރިތިކް ރޯޝަނާއި މުރުނާލް ތާކޫރު ފެނިގެންދާ ލަވަ "ޖުގުރަފިޔާ" ކިޔާފައި ވަނީ އުދިތު ނާރަޔަން އާއި ޝްރެޔާ ގޯޝަލް އެވެ. ލަވައިގެ މިއުޒިކް އަތުލް-އަޖޭ ހަދާފައިވާ އިރު، މީގެ ޅެން ލިޔެފައި ވަނީ އަމީތާބް ބަޓަޗަރިއާ އެވެ.\n"ސުޕަ 30" އަކީ އިންޑިއާގެ ހިސާބު އިލްމުވެރިޔާ އާނަންދު ކުމާރުގެ ވާހަކަ ކިޔައިދޭ ބައޮގްރަފިކަލް ޑްރާމާއެކެވެ. ވިކާސް ބާލް ޑައިރެކްޓްކޮށްފައިވާ ފިލްމުގެ ކާސްޓުންގެ ތެރޭގައި ޕަންކަޖް ތުރިޕަތީ އަދި ޖޯނީ ލީވާ ހިމެނެ އެވެ.\nމި ފިލްމަކީ 2017 ގައި ރިލީޒް ކުރި "ކާބިލް" އަށް ފަހު ސިނަމާ އަށް އަންނަ ރިތިކްގެ ފުރަތަމަ ފިލްމެވެ.\nއަނުޝްކާ ފުލުހެއްގެ ރޯލަށް\nމިދިޔަ އަހަރު ރިލީޒް ކުރި "ޒީރޯ" އަށް ފަހު، ބަތަލާ އަނުޝްކާ ޝަރުމާ ދެން ކުޅޭނެ އެއްވެސް ފިލްމެއް މިހާތަނަށް އަދި އިއުލާނެއް ނުކުރެ އެވެ.\nSpec-tacular 😎 pic.twitter.com/9CeHDRdsRG\n— Anushka Sharma (@AnushkaSharma) May 31, 2019\nނަމަވެސް ބައެއް މީޑިއާތަކުން ރިޕޯޓްކޮށްފައިވާ ގޮތުގައި ތަފާތު ކެރެކްޓާއެއް ކުޅެން ލިބޭ ކަހަލަ ވަރުގަދަ ސްކްރިޕްޓަކަށް އޭނާ ބަލަމުން އަންނަ އިރު، އެފަދަ އެއްޗަކާ މިހާރު ވަނީ ލައްވާލައިފަ އެވެ. އަދި އޭގައި އަނުޝްކާ ފެނިގެން ދާނީ ފުލުހެއްގެ ރޯލުން ކަމަށާއި ފިލްމު މާ ލަހެއް ނުވެ ރަސްމީކޮށް އިއުލާން ކުރާނެ ކަމަށް ބައެއް މީޑިއާތަކުން ބުންޏެވެ.\nއެކަމަކު އެ ފިލްމަކީ އޭނާ އަމިއްލަ އަށް ޕްރޮޑިއުސް ކުރާ ފިލްމެއްތޯ ނޫންތޯ ވެސް އަދި ކަށަވަރެއް ނޫނެވެ. އަނުޝްކާގެ ކްލީން ސްލޭޓް ފިލްމްސް އިން މިހާތަނަށް ތިން ފިލްމު ޕްރޮޑިއުސްކޮށްފައިވާ އިރު، އެ ފިލްމުތަކުގެ ބަތަލާއަކީ ވެސް އޭނަ އެވެ. އޭގެ ތެރެއިން އެންމެ ފަހުގެ ފިލްމަކީ މިދިޔަ އަހަރު ރިލީޒް ކުރި ބިރުވެރި ފިލްމު "ޕަރީ" އެވެ.\nއާމިރުގެ "ލަގާން" ނެޓްފްލިކްސް އަށް\nރިލީޒް ކުރިތާ 18 އަހަރާ ދިމާކޮށް އާމިރު ހާންގެ ކާމިޔާބު ފިލްމު "ލަގާން" ނެޓްފްލިކްސް އިން ބެލުންތެރިންނަށް ގެނެސް ދީފި އެވެ.\nއަޝުތޯޝް ގޮވަރިކާ ޑައިރެކްޓް ކުރި ކާމިޔާބު ފިލްމު ނެޓްފްލިކްސް އިން މިހާރު ސްޓްރީމް ކުރަން ފަށާފައިވާ އިރު، އެ ފިލްމުގެ ޓީމަށް އާމިރު ވަނީ ޝުކުރު އަދާކޮށް ޓްވީޓް ވެސްކޮށް އެވެ.\nދެހާސް އެކެއްގައި ރިލީޒް ކުރި "ލަގާން" އަކީ އެ އަހަރު އިންޑިއާ އިން އޮސްކާގެ ފޮރިން ލެންގްއޭޖް ފިލްމު ކެޓަގަރީ އަށް ފޮނުވި ފިލްމެވެ. އަދި ފިލްމު އެ ކެޓަގަރީން ނޮމިނޭޓް ވެސް ވި އެވެ.\nއާމިރާއި ގްރޭސީ ސިންގް ލީޑް ރޯލް ކުޅުނު "ލަގާން" އަކީ އިނގިރޭސީންގެ އަތްދަށުގައި އިންޑިއާ އޮތް ދުވަސް ވަރު ރައްޔިތުންގެ އަތުން ނަގާ ޓެކްސް ކްރިކެޓް މެޗެއް ކާމިޔާބުކޮށްގެން އުވައިލާ ގޮތް ދައްކުވައިދޭ ވަރަށް ވެސް ފުރިހަމަ އަދި އެހާމެ ރީތި ފިލްމެކެވެ.\nބޮލީވުޑްގެ ފަންނާނުންތަކެއް ގެވެށިއަނިޔާއާ ދެކޮޅަށް


vnews - Final ge furathama jaaga Dhirham hoadhaifi\nކޮމްޕެނީ ޓޭޕްބޯލް ކްރިކެޓް މުބާރާތުގެ ފައިނަލްގެ ފުރަތަމަ ޖާގަ ދިރުހަމް ހޯދައިފި\nކޮންމެ އަހަރަކުވެސް ކްރިކެޓް ބޯޑުން އިންތިޒާމު ކޮށްގެން ރަމަޟާންމަހު ކުރިއަށްގެންދާ ކްރިކެޓް ކާނިވަލްގެ ކޮމްޕެނީ ޓޭޕްބޯލް ކްރިކެޓް މުބާރާތުގެ ފައިނަލްގެ ފުރަތަމަ ޖާގަ ދިރުހަމް ހޯދައިފިއެވެ.\nފައިނަލްގެ ފުރަތަމަ ޖާގަ ދިރުހަމް ހޯދީ މިއަދު ހަވީރު ކުޅުނު ސެމީ ފައިނަލްގެ ފުރަތަމަ މެޗުގައި ރޯޔަލް ބްލޫ ފިޝިންގް އަތުން 68 ލަނޑުން މޮޅުވެގެންނެވެ.\nޓޮސް ދިމާވުމުން ދިރުހަމް ގަސްތުކުރީ ކުޅުމަށެވެ. 8 އޯވަރު ތެރޭގައި2ކުޅުންތެރިން ނުބައިވެގެން ދިރުހަމުން ވަނީ 118 ލަނޑު ހަދާފައެވެ. ޖަވާބުގައި ރޯޔަލް ބުލޫ ފިޝިންގް ކުޅެންއަރާ 8 ކުޅުންތެރިން ނުބައިވެގެން ހެދުނީ 50 ލަނޑެވެ.\nމިމެޗުން ބަލިވި ނަމަވެސް، މާދަމާ ކުޅޭ ސެމީ ފައިނަލް ތިންވަނަ މެޗަށް ރޯޔަލް ބުލޫ ފިޝިންގް ވަނީ ދަތުރުކޮށްފައެވެ. ތިންވަނަ ސެމީގައި ރޯޔަލް ބުލޫ ފިޝިންގްއާ ދެކޮޅަށް ނުކުންނާނީ މިއަދު ހަވީރު ކުޅުނު ދެވަނަ ސެމީން މޮޅުވި އަހިންޝަކަރ އެވެ. މާދަމާގެ މެޗުން މޮޅުވާ ޓީމަކަށް ފައިނަލްގެ ފަހުޖާގަ ލިބޭނެއެވެ.\nމިއަދު ދެވަނަ ސެމީން އަހިންޝަކަރ މޮޅުވީ ޖޮލީ ބޯއިސް އަތުން 87 ލަނޑުންނެވެ.\nމެޗުގެ ޓޮސް ދިމާވުމުން އަހިންޝަކަރ ގަސްތުކުރީ ކުޅުމަށެވެ. 8 އޯވަރު ތެރޭގައި2ކުޅުންތެރިން ނުބައިވެގެން އެޓީމުން ވަނީ 132 ލަނޑު ހަދާފައެވެ. ޖަވާބުގައި ޖޮލީ ބޯއިސް ކުޅެންއަރާ 8 ކުޅުންތެރިން ނުބައިވެގެން ހެދުނީ 45 ލަނޑެވެ.